(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΟΗ΄

Δευτέρα 22 Φεβρουαρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 6ο Γενικό Λύκειο Καλαμαριάς Θεσσαλονίκης, το Δημοτικό Σχολείο Καρυάς Καβάλας και το Δημοτικό Σχολείο Γραβούνας Γέροντα Ζαρκαδίας Πέρνης Καβάλας, σελ.   
3. Επί διαδικαστικού θέματος, σελ.   
4. Ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και το ν. 3126/2003 περί «Ποινικής ευθύνης των Υπουργών», όπως ισχύει, α) στις 1-2-2016 ποινική δικογραφία, που αφορά τον Πρωθυπουργό κ. Αλέξη Τσίπρα και β) στις 22-2-2016 ποινική δικογραφία, που αφορά τον τέως Αναπληρωτή Υπουργό Πολιτισμού, Παιδείας και Θρησκευμάτων, κ. Νίκο Ξυδάκη, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επίκαιρης επερώτησης, εβδομήντα τεσσάρων Βουλευτών της Κοινοβουλευτικής Ομάδας της Νέας Δημοκρατίας προς τον Υπουργό Οικονομικών, σχετικά με την αναγκαιότητα και διαδικασία ανακεφαλαιοποίησης των πιστωτικών ιδρυμάτων, σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.  
ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΣΗΜΑΚΟΠΟΥΛΟΥ Ά. , σελ.  
ΒΑΡΕΜΕΝΟΣ Γ. , σελ.  
ΒΟΡΙΔΗΣ Μ. , σελ.  
ΔΕΝΔΙΑΣ Ν. , σελ.  
ΚΕΦΑΛΟΓΙΑΝΝΗ Ό. , σελ.  
ΚΡΕΜΑΣΤΙΝΟΣ Δ. , σελ.  
ΛΟΒΕΡΔΟΣ Α. , σελ.  
ΜΠΑΛΑΟΥΡΑΣ Γ. , σελ.  
ΤΣΑΚΑΛΩΤΟΣ Ε. , σελ.  
ΤΣΙΑΡΑΣ Κ. , σελ.  
  
Β. Επί των επίκαιρης επερώτησης:  
ΑΝΔΡΙΑΝΟΣ Ι. , σελ.  
ΑΣΗΜΑΚΟΠΟΥΛΟΥ Ά. , σελ.  
ΒΟΡΙΔΗΣ Μ. , σελ.  
ΔΕΝΔΙΑΣ Ν. , σελ.  
ΔΗΜΑΣ Χ. , σελ.  
ΘΕΟΧΑΡΗΣ Θ. , σελ.  
ΚΑΡΑΓΚΟΥΝΗΣ Κ. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΑΡΑΚΩΣΤΑΣ Ε. , σελ.  
ΚΑΡΑΜΑΝΛΗΣ Κ. του Αχ. , σελ.  
ΚΑΡΡΑΣ Γ. , σελ.  
ΚΕΓΚΕΡΟΓΛΟΥ Β. , σελ.  
ΛΟΒΕΡΔΟΣ Α. , σελ.  
ΜΑΝΤΑΣ Χ. , σελ.  
ΜΠΑΛΑΟΥΡΑΣ Γ. , σελ.  
ΣΤΑΪΚΟΥΡΑΣ Χ. , σελ.  
ΤΣΑΚΑΛΩΤΟΣ Ε. , σελ.  
ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΟΗ΄

Δευτέρα 22 Φεβρουαρίου 2016

Αθήνα, σήμερα στις 22 Φεβρουαρίου 2016, ημέρα Δευτέρα και ώρα 18.09΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια, για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 20-2-2016 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΟΖ΄ συνεδριάσεώς του, του Σαββάτου 20 Φεβρουαρίου 2016, σε ό,τι αφορά στην ψήφιση στο σύνολο του σχεδίου νόμου: «Μέτρα για την επιτάχυνση του κυβερνητικού έργου και άλλες διατάξεις»)

Εισερχόμαστε στην ημερήσια διάταξη των

**ΕΠΕΡΩΤΗΣΕΩΝ**

Θα συζητηθεί η υπ’ αριθμόν 11/7/3-12-2015 επίκαιρη επερώτηση των Βουλευτών της Νέας Δημοκρατίας κ.κ. Χρήστου Σταϊκούρα, Θεοδώρας Μπακογιάννη, Σταύρου Καλαφάτη, Ιωάννη Βρούτση, Μαυρουδή Βορίδη, Άννας-Μισέλ Ασημακοπούλου, Σάββα Αναστασιάδη, Ιωάννη Πλακιωτάκη, Κωνσταντίνου Καραμανλή, Αντώνη Σαμαρά, Ευάγγελου Μεϊμαράκη, Κυριάκου Μητσοτάκη, Σπυρίδωνος-Αδώνιδος Γεωργιάδη, Ιωάννη Αντωνιάδη, Μαρίας Αντωνίου, Φωτεινής Αραμπατζή, Ελευθέριου Αυγενάκη, Γεωργίου Βαγιωνά, Κωνσταντίνου Βλάσση, Γεωργίου Βλάχου, Σοφίας Βούλτεψη, Γεωργίου Γεωργαντά, Γεράσιμου Γιακουμάτου, Στέργιου Γιαννάκη, Βασιλείου Γιόγιακα, Κωνσταντίνου Γκιουλέκα, Αθανασίου Δαβάκη, Αναστασίου Δημοσχάκη, Αθανασίου Καββαδά, Κωνσταντίνου Καραγκούνη, Άννας Καραμανλή, Κωνσταντίνου Αχ. Καραμανλή, Θεόδωρου Καράογλου, Γεωργίου Καρασμάνη, Ανδρέα Κατσανιώτη, Κωνσταντίνου Κατσαφάδου, Συμεών Κεδίκογλου, Χρήστου Κέλλα, Νίκης Κεραμέως, Όλγας Κεφαλογιάννη, Εμμανουήλ Κόνσολα, Κωνσταντίνου Κοντογεώργου, Νικήτα Κακλαμάνη, Κωνσταντίνου Κουκοδήμου, Δημητρίου Κυριαζίδη, Ιωάννη Ανδριανού, Παναγιώτη (Νότη) Μηταράκη, Χρήστου Μπούκωρου, Αθανασίου Μπούρα, Νικολάου Παναγιωτόπουλου, Έλενας Ράπτη, Μάριου Σαλμά, Κωνσταντίνου Σκρέκα, Δημητρίου Σταμάτη, Γεωργίου Στύλιου, Κωνσταντίνου Τασούλα, Κωνσταντίνου Τζαβάρα, Ιωάννη Τραγάκη, Κωνσταντίνου Τσιάρα, Κωνσταντίνου Χατζηδάκη, Μιλτιάδη Βαρβιτσιώτη, Νικολάου-Γεωργίου Δένδια, Μάξιμου Χαρακόπουλου, Αποστόλου Βεσυρόπουλου, Χρήστου Δήμα, Γεωργίου Κουμουτσάκου, Βασιλείου Οικονόμου, Χαράλαμπου Αθανασίου, Ευάγγελου Μπασιάκου, Γεωργίου Κασαπίδη, Βασιλείου Κικίλια, Θεοδώρου Φορτσάκη, Ιωάννη Κεφαλογιάννη και Αικατερίνης Παπακώστα-Σιδηροπούλου προς τον Υπουργό Οικονομικών, σχετικά με την αναγκαιότητα και διαδικασία ανακεφαλαιοποίησης των πιστωτικών ιδρυμάτων.

Τον λόγο έχει ο πρώτος επερωτών Βουλευτής κ. Χρήστος Σταϊκούρας, για δέκα λεπτά.

**ΧΡΗΣΤΟΣ ΣΤΑΪΚΟΥΡΑΣ:** Κύριε Υπουργέ, σήμερα η Κυβέρνηση πελαγοδρομεί, με αποτέλεσμα η χώρα να παραπαίει, με όλα τα μέτωπα, εσωτερικά και εξωτερικά, ανοιχτά.

Οι αβεβαιότητες, ενδογενείς και εξωγενείς, διευρύνονται. Οι προκλήσεις και οι κίνδυνοι αυξάνονται. Οι αντοχές της κοινωνίας εξασθενούν. Τα νοικοκυριά και οι επιχειρήσεις αγκομαχούν.

Η οικονομία της χώρας βρίσκεται σε κατάσταση μετεωρισμού, αναζητώντας ένα νέο σημείο ισορροπίας χαμηλότερο από αυτό που είχε επιτευχθεί στο τέλος του 2014.

Έχει καταστεί ευκρινές, αφού υποστηρίζεται πλέον από ποσοτικούς και ποιοτικούς δείκτες, ότι η χώρα τον πρώτο χρόνο διακυβέρνησης της Αριστεράς περιπλανήθηκε βυθιζόμενη.

Η Νέα Δημοκρατία με ευθύνη, όπως πάντα, θα αναζητήσει, θα διερευνήσει και θα αναδείξει τις μεγάλες ευθύνες τις σημερινής Κυβέρνησης γι’ αυτήν την καθοδική πορεία.

Σήμερα με την επίκαιρη επερώτηση το σύνολο της Κοινοβουλευτικής Ομάδας της Νέας Δημοκρατίας επικεντρώνει σε ένα κρίσιμο ζήτημα, σε ένα από όλα αυτής της περιόδου, αυτό της τελευταίας ανακεφαλαιοποίησης των τραπεζών, που διαχειρίστηκε η Κυβέρνηση ΣΥΡΙΖΑ-ΑΝΕΛ, ζήτημα που έχει επιφέρει μεγάλο κόστος στους φορολογούμενους, αβεβαιότητα στους εργαζόμενους στις τράπεζες και τεράστια ζημιά στους μετόχους των πιστωτικών ιδρυμάτων, μικρούς και μεγάλους, ιδιώτες και δημόσιο, κράτος και ασφαλιστικά ταμεία.

Κυρίες και κύριοι συνάδελφοι, τα τελευταία χρόνια τα πιστωτικά ιδρύματα της χώρας βρεθήκαν, εξαιτίας της δημοσιονομικής κρίσης –αλλά σημειώνω και με δική τους ευθύνη- αντιμέτωπα με μεγάλες προκλήσεις. Αυτές οι προκλήσεις κατέστησαν αναγκαία τη διαμόρφωση πλαισίου στήριξής τους, προκειμένου να διαφυλαχθούν η πραγματική οικονομία από πλήρη κατάρρευση και οι καταθέσεις των πολιτών.

Το πλαίσιο ξεκίνησε να δημιουργείται έγκαιρα από το 2008, από την τότε κυβέρνηση της Νέας Δημοκρατίας, όταν το τσουνάμι της παγκόσμιας οικονομικής κρίσης χτύπησε την Ευρώπη. Και τούτο έγινε παρά τη λυσσαλέα αντίδραση των κομμάτων της τότε αντιπολίτευσης, που διατείνονταν ότι δεν υπήρχε παγκόσμια κρίση και ότι η κυβέρνηση τότε λανθασμένα στήριζε τις τράπεζες.

Η κριτική αυτή επαναλήφθηκε μόνο από την Αριστερά και στις επόμενες στηρίξεις των τραπεζών. Το αποτέλεσμα είναι, όπως επιβεβαιώνει και η έκθεση νομισματικής πολιτικής της Τραπέζης της Ελλάδος, η κεφαλαιακή επάρκεια των τραπεζών να παραμείνει σε ικανοποιητικά επίπεδα, ακόμα και το πρώτο τρίμηνο του 2015.

Καταθέτω στα Πρακτικά τη σχετική έκθεση του Διοικητού της Τραπέζης της Ελλάδος.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ενδεικτικά, εξαιτίας αυτών των επιλογών των τότε κυβερνήσεων, τα τραπεζικά ιδρύματα επανάκτησαν μέρος των καταθέσεων, πραγματοποίησαν επιτυχείς αυξήσεις μετοχικού κεφαλαίου, αντλώντας 8,3 δισεκατομμύρια ευρώ από τις αγορές, εξέδωσαν τίτλους αξίας περίπου 2,5 εκατομμυρίων ευρώ, μηδένισαν την εξάρτησή τους από τον Μηχανισμό Παροχής Έκτακτης Ρευστότητας, μειώθηκε δραστικά η ροή των νέων μη εξυπηρετούμενων δανείων και τέλος τα συνολικά έσοδα του κρατικού προϋπολογισμού, από την αξιοποίηση του πακέτου ρευστότητας του 2008 από μερίσματα και προμήθειες, ανάλογα με τον πυλώνα, υπερέβησαν τα 4 δισεκατομμύρια ευρώ, έσοδα του κρατικού προϋπολογισμού για την περίοδο 2009-2014. Και όλα αυτά επ’ ωφελεία των Ελλήνων φορολογουμένων.

Συνεπώς, πρώτο συμπέρασμα, η κατάσταση στο ελληνικό τραπεζικό σύστημα σταθεροποιήθηκε σταδιακά και μέχρι το 2014 αποκαταστάθηκε η εμπιστοσύνη σε αυτό.

Κυρίες και κύριοι συνάδελφοι, δυστυχώς η κατάσταση αυτή άλλαξε το 2015. Η Κυβέρνηση ΣΥΡΙΖΑ–ΑΝΕΛ, εξαιτίας λανθασμένων και ανερμάτιστων χειρισμών, έφερε το τραπεζικό σύστημα αντιμέτωπο με μεγάλους κινδύνους, κίνδυνοι που διογκώθηκαν μετά την τραπεζική αργία και τους κεφαλαιακούς περιορισμούς και αυτό γιατί, μεταξύ άλλων, το πρώτο εξάμηνο του 2015 έγιναν τα ακόλουθα.

Οι συνολικές καταθέσεις και τα ρέπος των πιστωτικών ιδρυμάτων μειώθηκαν κατά περίπου 50 δισεκατομμύρια ευρώ, η μεγαλύτερη εκροή από την αρχή της κρίσης, το πρώτο εξάμηνο του 2015. Η ποιότητα του ενεργητικού των τραπεζών επιδεινώθηκε, καθώς αυξήθηκαν ραγδαία τα μη εξυπηρετούμενα δάνεια. Η αξία των τραπεζικών μετοχών που κατείχε το ελληνικό δημόσιο κατέρρευσε, αφού αυτή μειώθηκε κατά 80%.

Επεστράφησαν, με ευθύνη της Κυβέρνησης –και θα επανέλθουμε σε αυτό- τα 11 δισεκατομμύρια ευρώ του Ταμείου Χρηματοπιστωτικής Σταθερότητας στο Ευρωπαϊκό Ταμείο Χρηματοπιστωτικής Σταθερότητας. Τέλος, η χρηματοδότηση του τραπεζικού συστήματος γινόταν, σχεδόν αποκλειστικά, από τον Μηχανισμό Παροχής Έκτακτης Ρευστότητας. Όλα αυτά το πρώτο εξάμηνο του 2015.

Όλα αυτά τα επιβεβαιώνει και η τελευταία ενδιάμεση έκθεση για τη νομισματική πολιτική της Τράπεζας της Ελλάδος, το Δεκέμβριο του 2015, η οποία αναφέρει: «Οι παρατεταμένες διαπραγματεύσεις -της Κυβέρνησης της Αριστεράς- η εκροή καταθέσεων -της Κυβέρνησης της Αριστεράς- και το συνεχώς αυξανόμενο ποσοστό των μη εξυπηρετούμενων δανείων λόγω της χειροτέρευσης του οικονομικού κλίματος -της Κυβέρνησης της Αριστεράς- κατέστησαν αναγκαία την εκ νέου ανακεφαλαιοποίηση του ελληνικού τραπεζικού συστήματος, παρά την ανακεφαλαιοποίηση του 2014».

Καταθέτω στα Πρακτικά το σχετικό απόσπασμα από την έκθεση που συζητήσαμε πριν από μια εβδομάδα στην Επιτροπή Οικονομικών Υποθέσεων.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν απόσπασμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συνεπώς δεύτερο συμπέρασμα είναι ότι η Κυβέρνηση ΣΥΡΙΖΑ-ΑΝΕΛ φέρει την αποκλειστική ευθύνη για τη διαμόρφωση της ανάγκης νέας ανακεφαλαιοποίησης των τραπεζών.

Κυρίες και κύριοι συνάδελφοι, η ανάγκη μιας νέας ανακεφαλαιοποίησης των τραπεζών ήταν, συνεπώς, γνωστή από το καλοκαίρι του 2015. Συμπεριελήφθη άλλωστε και στο τρίτο μνημόνιο τον περασμένο Αύγουστο. Η Κυβέρνηση όμως, όπως το συνηθίζει άλλωστε, για να θολώσει το περιβάλλον, καθυστέρησε να καταθέσει το αναγκαίο θεσμικό πλαίσιο για την υλοποίηση της ανακεφαλαιοποίησης. Το πλαίσιο συζητήθηκε στη Βουλή στο τέλος Οκτωβρίου, ημέρα Σάββατο και ενώ η Κυβέρνηση γνώριζε ότι όσο αργούσε, με δεδομένο ότι θα έπρεπε να ολοκληρωθεί η ανακεφαλαιοποίηση μέχρι το τέλος της χρονιάς, τόσο αυτή θα γινόταν με δυσμενέστερους όρους, όπως και τελικά έγινε.

Συνεπώς τρίτο συμπέρασμα είναι ότι η Κυβέρνηση ΣΥΡΙΖΑ-ΑΝΕΛ φέρει τεράστια ευθύνη για την καθυστέρηση θεσμοθέτησης του πλαισίου υλοποίησης της ανακεφαλαιοποίησης.

Κυρίες και κύριοι συνάδελφοι, ποια είναι όμως τα αποτελέσματα αυτής της ανακεφαλαιοποίησης; Πρώτον, η ανακεφαλαιοποίηση προσέθεσε νέο κόστος στο δημόσιο και αύξησε το δημόσιο χρέος. Βέβαια, η Κυβέρνηση θα ισχυριστεί ότι η τελική δημοσιονομική επιβάρυνση είναι μικρότερη σε σχέση με τις αρχικές εκτιμήσεις. Δεν παύει όμως να υφίσταται επιπλέον επιβάρυνση για τους Έλληνες φορολογούμενους, που πριν από λίγους μήνες δεν υπήρχε καν ούτε ως ενδεχόμενο.

Δεύτερον, η ανακεφαλαιοποίηση απαξίωσε τις προηγούμενες αυξήσεις μετοχικού κεφαλαίου. Ενδεικτικά και μόνο, για την Εθνική Τράπεζα, η πρώτη ανακεφαλαιοποίηση το 2013 έγινε με τιμή ανά μετοχή στα 4,29 ευρώ, η δεύτερη ανακεφαλαιοποίηση το 2014 στα 2,2 ευρώ και η τρίτη, η αριστερή ανακεφαλαιοποίηση, το 2015 στα 0,02 ευρώ. Συνεπώς το κόστος για τους παλιούς επενδυτές και μετόχους, μικρούς και μεγάλους, Έλληνες και ξένους, είναι τεράστιο.

Τρίτον, η ανακεφαλαιοποίηση άλλαξε την ιδιοκτησιακή δομή των τραπεζών. Οι νέοι ιδιοκτήτες των τραπεζών, κυρίως ξένοι επενδυτές, απέκτησαν το μεγαλύτερο μέρος του ελληνικού τραπεζικού συστήματος και φυσικά τον έλεγχό του, καταβάλλοντας συνολικά μόλις λίγο πάνω από 5 δισεκατομμύρια ευρώ. Η ελληνική ιδιωτική συμμετοχή συρρικνώθηκε σημαντικά.

Τέταρτον, η ανακεφαλαιοποίηση σχεδόν εκμηδένισε την αξία του χαρτοφυλακίου του Ταμείου Χρηματοπιστωτικής Σταθερότητας, δηλαδή, των μετοχών που κατέχουν ουσιαστικά οι Έλληνες φορολογούμενοι μέσω του δημοσίου και αυτό τόσο εξαιτίας της δραματικής μείωσης των ποσοστών συμμετοχής του ταμείου στις τράπεζες, δηλαδή, του δημοσίου στις τράπεζες, όσο και λόγω της εξαέρωσης των τραπεζικών μετοχών. Ενδεικτικά, αλλά συγκεκριμένα, η αξία της συμμετοχής του Ταμείου Χρηματοπιστωτικού Συστήματος, του ελληνικού δημοσίου, των Ελλήνων φορολογουμένων μόλις που υπερέβη τα 2 δισεκατομμύρια ευρώ από 12 δισεκατομμύρια ευρώ στο τέλος του 2014. Σήμερα έχει κατρακυλήσει ακόμη χαμηλότερα, στα 1,2 δισεκατομμύρια ευρώ. Συνεπώς το πραγματικό κόστος για τους Έλληνες φορολογούμενους είναι τεράστιο και το δυνητικό κόστος ακόμα μεγαλύτερο, αφού έχει χαθεί ουσιαστικά κάθε δυνατότητα ανάκτησης του αρχικού ποσού της επένδυσης.

Πέμπτον, η ανακεφαλαιοποίηση τροποποίησε επί το δυσμενέστερο τα σχέδια αναδιάρθρωσης των πιστωτικών ιδρυμάτων. Το αποτέλεσμα είναι να προβλέπεται συρρίκνωση του δικτύου των τραπεζών και σημαντικές μειώσεις προσωπικού,κ που θα ξεπεράσουν τις τέσσερις χιλιάδες άτομα, αλλά και να χαθούν αξιόλογα περιουσιακά στοιχεία των τραπεζών, όπως είναι η Finansbank στην περίπτωση της Εθνικής Τράπεζας, επένδυση στην Τουρκία που έγινε το 2006 επί Νέας Δημοκρατίας και η οποία, εκτός του υψηλού συμβολισμού της, κάλυπτε το μεγαλύτερο ποσοστό των εργασιών του ομίλου στο εξωτερικό, συμμετείχε σημαντικά στα μεγέθη του και συνέβαλλε καθοριστικά στην κερδοφορία του.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έκτον, η ανακεφαλαιοποίηση είχε κόστος για τους φορολογούμενους και μέσω της μετατροπής των προνομιούχων μετοχών που κατείχε το δημόσιο στην Εθνική Τράπεζα σε κοινές.

**ΠΡΟΕΔΡΕΥΩΝ (Γεώργιος Βαρεμένος):** Κύριε Σταϊκούρα, έχει τελειώσει ο χρόνος.

**ΧΡΗΣΤΟΣ ΣΤΑΪΚΟΥΡΑΣ:** Ολοκληρώνω σε ενάμισι λεπτό, κύριε Πρόεδρε.

Αυτή η μετατροπή έχει γίνει με κούρεμα 71% επί της ονομαστικής αξίας, ενώ κατεγράφησαν και σημαντικές απώλειες από την εισαγωγή και διαπραγμάτευση αυτών των νέων κοινών μετοχών στο Χρηματιστήριο Αθηνών.

Συνεπώς τέταρτο συμπέρασμα: Το αποτέλεσμα της αριστερής ανακεφαλαιοποίησης των συστημικών τραπεζών είναι εξαιρετικά δυσμενές για τη χώρα, τους φορολογούμενους, τους μετόχους, τους εργαζόμενους.

Κυρίες και κύριοι συνάδελφοι, εκτός όμως από την ανακεφαλαιοποίηση των συστημικών τραπεζών, είναι σε εξέλιξη η ανακεφαλαιοποίηση της Τράπεζας Αττικής, ενώ ολοκληρώθηκε η ανακεφαλαιοποίηση συνεταιριστικών τραπεζών. Και εδώ εγείρονται μια σειρά από σοβαρά ερωτήματα -ερωτήματα που θα αναδείξουν και οι συνάδελφοί μου-, ερωτήματα που έχουν να κάνουν κυρίως με την τιμή στην οποία πραγματοποιήθηκε η αύξηση του μετοχικού κεφαλαίου της Τράπεζας Αττικής, με τη συμμετοχή ΔΕΚΟ, ασφαλιστικών φορέων και ταμείων του δημοσίου στην ανακεφαλαιοποίηση, με τη διαδικασία που ακολουθήθηκε προκειμένου να αποφασίσουν οι φορείς τη συμμετοχή τους, με το τεράστιο κόστος που έχουν επωμιστεί σήμερα αυτοί οι φορείς από τη συγκεκριμένη επένδυση.

Κυρίες και κύριοι συνάδελφοι, από τα ανωτέρω είναι απολύτως ευκρινές το οδυνηρό αποτύπωμα για την ελληνική οικονομία, της Κυβέρνησης της Αριστεράς, στη δομή και τη λειτουργία του τραπεζικού συστήματος. Γι’ αυτό σήμερα ελέγχουμε την Κυβέρνηση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Κυρία Κεφαλογιάννη, έχετε τον λόγο για πέντε λεπτά.

**ΟΛΓΑ ΚΕΦΑΛΟΓΙΑΝΝΗ:** Κύριε Πρόεδρε, μπορώ να πάρω και λίγο χρόνο από τη δευτερολογία μου;

**ΠΡΟΕΔΡΕΥΩΝ (Γεώργιος Βαρεμένος):** Θέλετε να πάρετε τον χρόνο της δευτερολογίας σας;

**ΟΛΓΑ ΚΕΦΑΛΟΓΙΑΝΝΗ:** Ναι, όσο χρειαστεί από τον χρόνο της δευτερολογίας μου.

**ΠΡΟΕΔΡΕΥΩΝ (Γεώργιος Βαρεμένος):** Σας ρωτάω γιατί τρία λεπτά είναι ο χρόνος της δευτερολογίας. Γι’ αυτό το λέω. Τι είναι ο κάβουρας, τι είναι το ζουμί του!

Έχετε τον λόγο.

**ΟΛΓΑ ΚΕΦΑΛΟΓΙΑΝΝΗ:** Κυρίες και κύριοι συνάδελφοι, η Κυβέρνηση προσπαθεί με ιδιαίτερη επιμέλεια να κρύψει τις τεράστιες ευθύνες της για την καταστροφή της ελληνικής οικονομίας. Το τέχνασμα είναι απλό: Μνημόνιο πριν, μνημόνιο και τώρα. Ανακεφαλαιοποίηση πριν, ανακεφαλαιοποίηση και τώρα. Μέτρα πριν, μέτρα και τώρα.

Είναι όλα τα ίδια, μόνο που εσείς, η καλή, η αριστερή και συμπονετική Κυβέρνηση, δεν τα πιστεύετε αυτά, κάποιοι άλλοι κακοί σας τα επιβάλλουν. Αυτό λέει ο μύθος σας. Και εσχάτως ο μύθος εμπλουτίστηκε με το «ο ελληνικός λαός γνώριζε τι ψήφιζε τον Σεπτέμβριο».

Αυτή είναι σε λίγες γραμμές η αλλοπρόσαλλη τακτική που ακολουθείτε: Δημιουργία σύγχυσης. Κατασκευή ενόχων. Και φυσικά κυνισμός, «ας πρόσεχε ο κόσμος τι ψήφιζε»!

Κυρίες και κύριοι συνάδελφοι, ας βάλουμε τα πράγματα σε μια σειρά και ας ξεκινήσουμε με μια παραδοχή. Οι τράπεζες αποτελούν το βασικό πυλώνα χρηματοδότησης της οικονομίας. Κάθε σκέψη για ανάπτυξη σε μια σύγχρονη οικονομία ξεκινά και εδράζεται στη θεσμική κατοχύρωση και τη χρηματοδοτική υγεία των τραπεζών. Η σημασία αυτή είναι ακόμα πιο καθοριστική στην Ευρώπη, και ιδιαίτερα στην Ελλάδα, στο μέτρο που οι ελληνικές επιχειρήσεις βασίζονται σχεδόν αποκλειστικά στη διαμεσολάβηση των τραπεζών για τη χρηματοδότησή τους.

Με την τραπεζική κρίση στις Ηνωμένες Πολιτείες το 2008, που μεταδόθηκε στην Ευρώπη, ξεκίνησαν τα πρώτα προγράμματα ενίσχυσης των τραπεζών.

Στην Ελλάδα το 2008 οι τράπεζες δεν είχαν στους ισολογισμούς τους τοξικά προϊόντα, όπως οι αντίστοιχες αμερικανικές ή ευρωπαϊκές. Το μεγαλύτερο μέρος των πόρων τους ήταν υγιές, καθώς προερχόταν από καταθέσεις. Έτσι, τα πρώτα πακέτα βοήθεια στις ελληνικές τράπεζες ήταν παραπάνω από αρκετά για να αντιμετωπίσουν το πρόβλημα.

Η κρίση του 2010 επέφερε μια άνευ προηγουμένου δημοσιονομική προσαρμογή, ύφεση και κατά συνέπεια αδυναμία εξυπηρέτησης δανείων και πτώση της αξίας των ασφαλειών. Αυτές οι απώλειες, σε συνδυασμό με μια απαραίτητη συγκέντρωση του τραπεζικού συστήματος, επέφεραν την αναγκαία δεύτερη ανακεφαλαιοποίηση του τραπεζικού συστήματος.

Η κρίση του τραπεζικού συστήματος την περίοδο 2011-2014 ήταν συνέπεια της δημοσιονομικής κρίσης, και όχι το αντίθετο. Η αντιμετώπισή της ήταν εξαιρετικά επιτυχής, διότι ήταν έγκαιρη, ορθά ενορχηστρωμένη, αντιμετώπισε τη ρίζα του προβλήματος, επιδοκιμάστηκε από τις αγορές, δημιούργησε αξιοσημείωτη επιστροφή καταθέσεων, σταθεροποίησε τους ρυθμούς αύξησης των «κακών» δανείων.

Η κρίση, όμως, του 2015 ήταν αποτέλεσμα του καταστροφικού εξαμήνου του ΣΥΡΙΖΑ. Πρώτον, της πολιτικής αστάθειας που δημιούργησε ένα μεγάλο κύμα εκροής καταθέσεων. Δεύτερον, του προβλήματος των ανεξόφλητων δανείων, που ήταν και αποτέλεσμα της προτροπής του ΣΥΡΙΖΑ προς τους οφειλέτες να μην πληρώσουν τις υποχρεώσεις τους.Τρίτον, της συνεχούς ρητορικής εκ μέρους του ΣΥΡΙΖΑ, για έξοδο από το ευρώ. Τέταρτον, της απίστευτα ερασιτεχνικής, δήθεν, διαπραγμάτευσης χωρίς στόχους με μόνο όπλο την, δήθεν, απειλή εξόδου από το ευρώ. Πέμπτον, του κλεισίματος των τραπεζών και των capital controls.

Αυτή η κρίση, της οποίας τα αίτια μπορούν να αναζητηθούν αποκλειστικά στην πολιτική του ΣΥΡΙΖΑ, είναι και η μόνη υπεύθυνη για την τρίτη κατά σειρά ανακεφαλαιοποίηση των τραπεζών. Η αλλοπρόσαλλη πολιτική της Κυβέρνησης ήταν αυτή που κατέστρεψε κάθε ίχνος εμπιστοσύνης στο τραπεζικό σύστημα και συνέθλιψε τόσο τις καταθέσεις, αφού αποσύρθηκαν 45 δισεκατομμύρια μέσα σε ένα εξάμηνο, όσο και τα δάνεια, με τον πολλαπλασιασμό των συμπτωμάτων μη πληρωμής.

Ο μύθος λοιπόν που καλλιεργείτε, κύριοι συνάδελφοι της Συμπολίτευσης, ότι η τρίτη ανακεφαλαιοποίηση ήταν κάτι σαν φυσικό επακόλουθο της δεύτερης, τελειώνει εδώ. Έχει τη δική σας σφραγίδα, έχει τη δική σας ευθύνη.

Κυρίες και κύριοι συνάδελφοι, η τρίτη ανακεφαλαιοποίηση ξεκινά μέσα σε ασφυκτικό χρονικά πλαίσιο με αποκλειστική ευθύνη της Κυβέρνησης. Μέσα σε τέτοια αβεβαιότητα, η αγορά αποτίμησε τις τράπεζες σε πολύ χαμηλές τιμές και μεγάλο μέρος των επενδυτών που ενδιαφέρθηκαν δεν είχαν στρατηγικό χαρακτήρα, αλλά απέβλεπαν σε κάποιο γρήγορο κέρδος, γεγονός που προσδίδει διακυμάνσεις στις τιμές των μετοχών. Αποτέλεσμα; Η ολοκλήρωση της τρίτης ανακεφαλαιοποίησης οδήγησε, όπως αναμενόταν, στον αφανισμό των παλαιών μετόχων και φυσικά και του Ταμείου Χρηματοπιστωτικής Σταθερότητας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Γίνεται μια de facto ιδιωτικοποίηση των τραπεζών υπό τους χειρότερους δυνατούς όρους, αφού η συμμετοχή του Ταμείου Χρηματοπιστωτικής Σταθερότητας περιορίζεται κατ’ αρχάς στο 2,5% στη Eurobank από 35% πριν από την αύξηση, στο 11% στην Alpha από 66,2% πριν την αύξηση, στο 25% στην Τράπεζα Πειραιώς από 66,9% και στο 33% στην Εθνική Τράπεζα από 57,3% πριν από την ανακεφαλαιοποίηση.

Πριν λίγο καιρό, το Ταμείου Χρηματοπιστωτικής Σταθερότητας παρουσίασε ζημιές ύψους 8,27 δισεκατομμυρίων ευρώ στο εννιάμηνο Ιανουαρίου-Σεπτεμβρίου 2015 αποτυπώνοντας τις τεράστιες απώλειες του ελληνικού Δημοσίου από την τρίτη ανακεφαλαιοποίηση.

Σε όρους απόλυτων τιμών, η τρίτη ανακεφαλαιοποίηση περιόρισε την αξία των συμμετοχών του δημοσίου κατ’ αρχάς σε 3,3 δισεκατομμύρια ευρώ. Ας μην μιλήσουμε καλύτερα για τον χρονικό ορίζοντα που χρειάζεται το ελληνικό δημόσιο για να δει ξανά την αξία των συμμετοχών του στα 20 δισεκατομμύρια ευρώ.

Αντ’ αυτού, ακούμε κυβερνητικές θριαμβολογίες για την επιτυχή τρίτη ανακεφαλαιοποίηση. Όμως, η πραγματικότητα είναι διαφορετική και είναι τραγική. Μέσα σε ελάχιστο χρονικό διάστημα οι αξίες κατέρρευσαν περαιτέρω περισσότερο από 50%. Η αξία των συμμετοχών του Ταμείου Χρηματοπιστωτικής Σταθερότητας ανέρχεται λίγο πάνω από 500 εκατομμύρια ευρώ πλέον και χρειάζεται αύξηση πάνω από 3.000% για να αγγίξουμε τα 20 δισεκατομμύρια στα οποία ανερχόταν η αξία των συμμετοχών του δημοσίου στις τράπεζες το καλοκαίρι του 2014.

Η βραχυπρόθεσμη χρηματοδότηση των ελληνικών τραπεζών γίνεται με χειρότερους όρους από αυτούς της δεύτερης ανακεφαλαιοποίησης, η εξάρτησή μας από τον ELA ανέρχεται σε 71 δισεκατομμύρια ευρώ. Η διατραπεζική αγορά είναι πάντα ιδιαίτερα επιφυλακτική και οι συναλλαγές γίνονται μόνο με βεβαρημένη εξασφάλιση.

Όλα τα παραπάνω είναι αποτέλεσμα μιας πρωτοφανούς, ανερμάτιστης καταστροφικής πολιτικής για την Ελλάδα, για την ελληνική οικονομία, τους Έλληνες πολίτες. Έχουν γραφτεί πολλά, έχουν ειπωθεί πολλά περισσότερα. Τίποτα, όμως, δεν μπορεί να περιγράψει το μέγεθος αυτής της οικονομικής καταστροφής.

Οι ευθύνες σας, κύριοι της Κυβέρνησης, είναι τεράστιες. Οι εξηγήσεις σας ανεπαρκείς και οφείλετε έστω και τώρα καθαρές απαντήσεις. Εμείς θα τις αναζητήσουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Κυρία Κεφαλογιάννη, εξαντλήσατε και τον χρόνο της δευτερολογίας σας.

**ΟΛΓΑ ΚΕΦΑΛΟΓΙΑΝΝΗ:** Έχω τρία λεπτά ακόμα, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Μόλις απαλλαχθήκατε από το άγχος της δευτερολογίας σας.

**ΜΑΥΡΟΥΔΗΣ ΒΟΡΙΔΗΣ:** Τριάντα δευτερόλεπτα δευτερολογία, κύριε Πρόεδρε!

**ΠΡΟΕΔΡΕΥΩΝ (Γεώργιος Βαρεμένος):** Εντάξει, μην καταργήσουμε τη διαδικασία τώρα!

**ΟΛΓΑ ΚΕΦΑΛΟΓΙΑΝΝΗ:** Έχω τρία λεπτά, κύριε Πρόεδρε!

**ΠΡΟΕΔΡΕΥΩΝ (Γεώργιος Βαρεμένος):** Κυρία Κεφαλογιάννη, δεν έχετε δευτερολογία.

Τον λόγο έχει ο κ. Βορίδης.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ, κύριε Πρόεδρε.

Κύριε Υπουργέ, όσον αφορά το ενδιαφέρον μέρος της συζητήσεως, νομίζω ότι, όπως αντιλαμβάνεστε, εξηγήθηκε πλήρως το κομμάτι της ζημίας από την ανακεφαλαιοποίηση. Το εξήγησαν οι προλαλήσαντες συνάδελφοί μου. Νομίζω πως δεν έχετε αντίρρηση ότι έχουμε πάθει ζημιά από την ανακεφαλαιοποίηση. Ελπίζω δηλαδή ότι θα συμφωνήσουμε σε αυτά, στο ότι, δηλαδή, οι μέτοχοι κατεστράφησαν, ότι η συμμετοχή στην αύξηση του μετοχικού κεφαλαίου έγινε με άθλιες τιμές, από τις οποίες δεν πρόκειται ποτέ να υπάρξει ανάκτηση εισοδημάτων, ότι από το Ταμείου Χρηματοπιστωτικής Σταθερότητας χάθηκαν πάρα πολλά χρήματα και ότι επιβαρύνθηκε και το δημόσιο χρέος, γιατί έπρεπε να ανακεφαλαιοποιήσετε τις τράπεζες.

Νομίζω να συμφωνήσουμε σε αυτά. Ζημία επήλθε για το ελληνικό δημόσιο.

Και τώρα να συζητήσουμε γιατί επήλθε αυτή η ζημία. Αυτό είναι ενδιαφέρουσα συζήτηση. Εδώ, λοιπόν, πρέπει κανείς να πει, αυτή η ζημία ήταν αναπόφευκτη, υπάρχει καμμία ευθύνη; Θα αναζητηθεί πουθενά αυτή η ευθύνη; Τι είναι εκείνο που προξένησε αυτήν την ανάγκη ανακεφαλαιοποιήσεως;

Έχω έναν ισχυρισμό: Ο ισχυρισμός μου είναι ότι το θέλατε. Και όταν λέω «το θέλατε», επειδή αναφέρομαι σε μια νομική έννοια, στην έννοια του δόλου, δεν θα πάω σε όλες τις παραλλαγές του δόλου. Ο δόλος έχει τρεις παραλλαγές: είναι ο άμεσος, είναι ο δόλος β΄ βαθμού και ο ενδεχόμενος. Δεν θα πάω σε αυτό, ποια ακριβώς μορφή, αλλά το θέλατε, αυτό είναι ο δόλος.

Και γιατί λέω ότι «το θέλατε»; Διότι ακούστε κάτι. Υπάρχει, παραδείγματος χάριν, μια σειρά, όταν είχε γίνει αυτή η ερώτηση στις 3 Δεκεμβρίου, δεν ξέραμε διάφορα πράγματα και φωτιστήκαμε από τότε με μια σειρά από ενδιαφέρουσες παρεμβάσεις του πρώην Υπουργού Οικονομικών, ο οποίος τι είπε; Είπε ότι είχε συγκροτηθεί ομάδα –και πρέπει να μας πείτε, γιατί νομίζω ότι συμμετείχατε και εσείς σε αυτήν την ομάδα ή όχι, αυτό δεν το έχω ξεκάθαρο στο μυαλό μου και θα μας το πείτε, φαντάζομαι- για να μελετηθεί ένα σχέδιο ώστε να αντιμετωπίσει το ενδεχόμενο εκπαραθυρώσεως της Ελλάδος. Αυτά έλεγε ο κ. Βαρουφάκης.

Είπε ότι το σχέδιο αυτό αντιμετώπιζε το ενδεχόμενο ελλείψεων σε φάρμακα, τρόφιμα, πετρέλαιο, άρα ότι υπήρχε γνώσις τουλάχιστον του ενδεχομένου τέτοιων συνεπειών, ότι υπήρξαν απόπειρες ανευρέσεως κεφαλαίου στη Ρωσία και στην Κίνα.

Και το καταπληκτικότερο -τι λέει ο κ. Βαρουφάκης;- ότι η Κυβέρνηση είχε εκ των προτέρων γνώση του ενδεχόμενου κλεισίματος των τραπεζών. Αυτά, δηλαδή που λέγατε εν συνεχεία, ότι αυτό το έκανε ο Ντράγκι και λοιπά, είναι ψευδές, διότι εγνώριζε η Κυβέρνηση εκ των προτέρων αυτό το ενδεχόμενο, ότι επίσης στο πλαίσιο αυτό εξεταζόταν το ενδεχόμενο αναδιάρθρωσης των ομολόγων του ελληνικού δημοσίου και μάλιστα υπήρχε και προετοιμασία της σχετικής υπουργικής αποφάσεως -εδώ, κύριοι συνάδελφοι, το λέω για όσους ξέρουν λίγα νομικά, δεν είμαστε πια στο κάτι σκέφτομαι, γιατί όταν αρχίζω και γράφω υπουργικές αποφάσεις δεν σκέφτομαι, έχω ενέργειες πια, τα σχέδια των υπουργικών αποφάσεων είναι ενέργειες- και ότι υπήρχε και σχετική προετοιμασία για παράλληλο σύστημα πληρωμών. Αυτά προστίθενται σε αυτά που λέει ο κεντρικός τραπεζίτης. Και ο κεντρικός τραπεζίτης ξέρετε τι λέει, ότι ανησυχούσε για τα περί νομισματοκοπείου.

Και υπήρξε και δημοσίευμα, κύριε Πρόεδρε, πολύ ενδιαφέρον αυτό, από μέσο φιλικό, μάλιστα, προς τον ΣΥΡΙΖΑ, προς την Κυβέρνηση, το οποίο έλεγε ότι υπήρχαν και προετοιμασίες από την πλευρά του Πρωθυπουργού για να αποτραπεί αυτό το ενδεχόμενο, τα περί νομισματοκοπείου.

Εδώ. λοιπόν, γεννάται το εξής ερώτημα. Εσείς τα ξέρατε αυτά; Γνωρίζατε ότι με την πολιτική σας οδηγείτε στο κλείσιμο των τραπεζών; Και το κλείσιμο των τραπεζών σήμερα γνωρίζουμε ότι έχει επιφέρει συγκεκριμένες ζημίες, τις οποίες προφανώς είχατε συνεκτιμήσει.

Ερώτημα. Ποιες είναι οι ευθύνες σας; Ποιες ευθύνες αναγνωρίζετε σήμερα για αυτό; Τι θα πείτε στον ελληνικό λαό, που η πολιτική σας του επέφερε με πρόθεση αυτήν τη ζημία; Γιατί πρέπει να χάσουν τα λεφτά τους οι μέτοχοι που δεν ήταν μεγαλοεπενδυτές, ο φορολογούμενος, κύριε Πρόεδρε, γιατί και αυτός είχε μερίδιο συμμετοχής των τραπεζών και ο φορολογούμενος, διότι επιβαρύνθηκε το δημόσιο χρέος εξαιτίας των απόψεων της Κυβέρνησης, της ενσυνείδητης λειτουργίας της, των αποφάσεων που πήρε; Αυτή το προξένησε.

Λέω, δε και το εξής εδώ. Διαβάζω: «Είναι ανάγκη να ερευνήσουμε από πού προέκυψε η ανάγκη για την ανακεφαλαιοποίηση των τραπεζών», λέει ένα κείμενο και θα σας πω ποιο, που μπορεί στο τέλος όπως σας το διαβάζω να θυμηθείτε και κάτι.

Εν συνεχεία, λέει: «Αυτή η επιτροπή πρέπει να διερευνήσει ιδίως όλες τις λεπτομέρειες που σχετίζονται με τις συγχωνεύσεις και εξαγορές τραπεζών, τα κριτήρια επιλογής των συστημικών τραπεζών –ακούστε τι άλλο ενδιαφέρον- τους λόγους για τους οποίους έγινε αποδεκτό η δεύτερη ανακεφαλαιοποίηση να γίνει με τιμή κατώτερη της αρχικής τιμής κτήσης εκ μέρους του ελληνικού δημοσίου και των μετοχών των τραπεζών».

Σας θυμίζει κάτι, κύριε Υπουργέ; Είναι η πρότασή σας για να γίνει Εξεταστική Επιτροπή. Επιμένετε σε αυτές τις απόψεις; Είναι άξια προς έρευνα αυτά τα ζητήματα ή έχουν αλλάξει οι απόψεις σας σήμερα; Για την τρίτη ανακεφαλαιοποίηση, αυτά που έπρεπε να ερευνήσουμε για τη δεύτερη, η Βουλή πρέπει να τα ερευνήσει ή όχι;

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Κωνσταντίνος Καραμανλής για πέντε λεπτά.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Ευχαριστώ, κύριε Πρόεδρε.

Κύριε Πρόεδρε, κυρίες και κύριοι Βουλευτές, ο λόγος που διεξάγουμε σήμερα αυτήν τη συζήτηση είναι επειδή η Κυβέρνηση έχει φέρει το τραπεζικό σύστημα στη χειρότερη κατάσταση της ιστορίας του. Αφού κλείσατε τις τράπεζες, επιβάλατε capital controls, που «γονάτισαν» την οικονομία, τελικά προκαλέσατε και την ανάγκη ανακεφαλαιοποίησης.

Τα λάθη σας δυστυχώς ξεκίνησαν πολύ νωρίς. Πρώτον, καθυστερήσατε τρεις μήνες να δημιουργήσετε το θεσμικό πλαίσιο για τη διαδικασία ανακεφαλαιοποίησης. Δεύτερον, οι κεφαλαιακές ανάγκες των 25 δισεκατομμυρίων, που συμφωνήσατε με το εξωτερικό, ήταν εκτός κάθε πραγματικότητας και τελικά αυτό αποδεικνύεται διότι τελικά χρειαστήκαν μόνο 5,4 δισεκατομμύρια από το Ταμείο Χρηματοπιστωτικής Σταθερότητας.

Το αποτέλεσμα είναι ότι πολύ πριν ξεκινήσει η διαδικασία της ανακεφαλαιοποίησης, κατέρρευσε η εμπιστοσύνη στο τραπεζικό σύστημα. Εδώ η ευθύνη και η δική σας, αλλά και της τρόικας είναι προφανής. Όταν τελικά πραγματοποιήσατε με μεγάλη καθυστέρηση την ανακεφαλαιοποίηση των ελληνικών τραπεζών, το ελληνικό δημόσιο έχασε με μια απλή κίνηση 24,5 δισεκατομμύρια, δηλαδή τον ΕΝΦΙΑ δέκα ετών.

Όμως, δεν είναι μόνον αυτό το σημαντικό. Αν έρθουμε τώρα στην ανακεφαλαιοποίηση των μη συστημικών τραπεζών, θα δούμε και πάλι παραλείψεις και μεγάλες ευθύνες. Χαρακτηριστικό παράδειγμα είναι η Τράπεζα Αττικής.

Εδώ θα μου επιτρέψετε μία μικρή παρένθεση. Εμείς στη Νέα Δημοκρατία, όπως βλέπετε, δεν έχουμε την αντίληψη που είχατε εσείς όταν ήσασταν στα έδρανα της αντιπολίτευσης, δηλαδή δεν είμαστε οπαδοί της υστερικής αντιπολίτευσης κατά πάντων. Δεν χρησιμοποιούμε τις μεθόδους ούτε των αμφιθεάτρων ούτε των καταλήψεων, που σας έφεραν τόσο εύκολα στα κυβερνητικά έδρανα. Γι’ αυτό και δεν θα πω αβίαστα τη λέξη «σκάνδαλο», αν και πιστέψτε με αυτό θα ήταν πολύ εύκολο. Υποχρέωσή μας είναι να ασκήσουμε τα αντιπολιτευτικά μας καθήκοντα μακριά από ακρότητες.

Ας δούμε, λοιπόν, με ψυχραιμία, με αντικειμενικότητα και με σοβαρότητα τι συνέβη στην Τράπεζα Αττικής. Πρώτον, σημειώνουμε ότι η Τράπεζα Αττικής είναι μη συστημική τράπεζα και ελέγχεται, εποπτεύεται, όχι από το Ταμείο Χρηματοπιστωτικής Σταθερότητας, αλλά από την Τράπεζα της Ελλάδος. Αυτό φυσικά δεν σημαίνει ότι δεν θέλουμε αυτή η τράπεζα να διασωθεί, κάθε άλλο. Ασφαλώς και είναι σημαντικό για την εθνική οικονομία η τράπεζα αυτή να βρίσκεται σε λειτουργία. Το ζήτημα, όμως, εδώ είναι ο τρόπος που επελέγη από την Κυβέρνηση για την επιβίωσή της και αν τελικά ήταν αυτό πραγματικά διάσωση ή αιχμαλωσία.

Δεύτερον, στις 10-12-2015, την τελευταία μέρα της αύξησης κεφαλαίου, η τιμή της τράπεζας στο ταμπλό του Χρηματιστηρίου Αθηνών βρισκόταν στα 0,22 ευρώ. Η τιμή της ανακεφαλαιοποίησης, όμως, πραγματοποιήθηκε και προσδιορίστηκε από εσάς στα 0,30 ευρώ, όταν σύμφωνα με την αγορά και τους ειδικούς το fair value, δηλαδή η πραγματική αποτίμηση της τράπεζας, κυμαινόταν από το 0,10 ευρώ ως το 0,15 ευρώ.

Πρώτη φορά στην ιστορία είδαμε αύξηση μετοχικού κεφαλαίου εισηγμένης εταιρείας, όπου η χρηματιστηριακή τιμή ήταν φθηνότερη από την τιμή της αύξησης. Σήμερα η μετοχή της Τράπεζα Αττικής διαπραγματεύεται στο 0,11 ευρώ. Τα συμπεράσματα είναι δικά σας.

Τρίτον, με αυτήν την υπερβολικά υψηλή αποτίμηση, ποιοι συμμετείχαν και με ποια κριτήρια; Και δεν εξετάζουμε εδώ τους ιδιώτες, αλλά μπορείτε να μας απαντήσετε ποιες ΔΕΚΟ συμμετείχαν, ξεκινώντας από την ΕΥΔΑΠ, που είναι εταιρεία εισηγμένη στο Χρηματιστήριο Αθηνών και που όλοι γνωρίζουμε ότι ο κύριος μέτοχος είναι το ελληνικό δημόσιο; Ασκήθηκε πίεση στην ΕΥΔΑΠ να συμμετέχει στην αύξηση; Ναι ή όχι;

Επίσης, καλό είναι να μας πείτε ποιες άλλες ΔΕΚΟ συμμετείχαν στην αύξηση του μετοχικού κεφαλαίου. Συμμετείχε τελικά, κύριε Υπουργέ, το Ταμείο Αλληλοβοήθειας Προσωπικού Ιονικής-Λαϊκής και άλλων τραπεζών με 55 εκατομμύρια ευρώ; Συμμετείχε το «Ελευθέριος Βενιζέλος»; Υπήρξαν άλλες αντιδράσεις;

Τέταρτον, είναι αλήθεια ότι η Ευρωπαϊκή Κεντρική Τράπεζα διεξάγει έρευνα για τον τρόπο κάλυψης της αύξησης κεφαλαίου, καθώς υπάρχουν ισχυρότατες ενδείξεις για ανάμειξη της Κυβέρνησης, προκειμένου να καλύψετε το ποσό της αύξησης;

Το γεγονός αυτό και μόνο αποδεικνύει όλες τις αιτιάσεις μας.

Και για να κλείσω, εξηγήστε μας, γιατί δεν το καταλαβαίνουμε, τι προσπαθείτε να κάνετε με την Τράπεζα Αττικής; Γιατί η δική μας θέση είναι ξεκάθαρη από την αρχή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Εμείς θέλουμε να σωθεί η Τράπεζα Αττικής και κάτι περισσότερο, θέλουμε να προστατευτεί επί της ουσίας. Να λειτουργήσει, όμως, με ιδιωτικοοικονομικά κριτήρια κι όχι με τη βοήθεια των ΔΕΚΟ. Εσείς τι θέλετε; Θέλετε μια Τράπεζα Αττικής αιχμάλωτη του κράτους, αιχμάλωτη της Κυβέρνησης, με μετόχους το κράτος και τα ασφαλιστικά ταμεία, για να λειτουργήσει ως παράλληλο τραπεζικό σύστημα;

Σε αυτά τα ερωτήματα καλείστε σήμερα να απαντήσετε και τις απαντήσεις σας τις αναμένουμε με μεγάλο ενδιαφέρον.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε τον κ. Καραμανλή.

Κυρίες και κύριοι συνάδελφοι, ανακοινώνω στο Σώμα ότι για τη σημερινή συζήτηση της επίκαιρης επερώτησης από τον ΣΥΡΙΖΑ ορίζεται Κοινοβουλευτικός Εκπρόσωπος ο κ. Μάκης Μπαλαούρας, από τη Χρυσή Αυγή ο κ. Ευάγγελος Καρακώστας, από το Ποτάμι ο κ. Χάρης Θεοχάρης, από τους Ανεξάρτητους Έλληνες ο κ. Δημήτρης Καμμένος και από την Ένωση Κεντρώων ο κ. Γεώργιος Καρράς.

Κύριε Δήμα, έχετε τον λόγο.

**ΧΡΙΣΤΟΣ ΔΗΜΑΣ:** Ευχαριστώ, κύριε Πρόεδρε.

Για ποιον λόγο χρειάστηκε νέα ανακεφαλαιοποίηση, κυρίες και κύριοι συνάδελφοι; Όλοι θυμόμαστε την περίφημη υποτιθέμενη σκληρή και περήφανη διαπραγμάτευση της πρώτης Κυβέρνησης ΣΥΡΙΖΑ-Ανεξαρτήτων Ελλήνων. Η ανάγκη για νέα ανακεφαλαιοποίηση των τραπεζών εντός του 2015 είναι ένα από τα αποτελέσματά της.

Θα επικαλεστώ και εγώ την Έκθεση της Ευρωπαϊκής Επιτροπής του Ιουλίου του 2015, που λέει ότι η ανάγκη προήλθε από την αβεβαιότητα των οικονομικών και χρηματοπιστωτικών πολιτικών της Ελληνικής Κυβέρνησης το τελευταίο εξάμηνο, δηλαδή το πρώτο εξάμηνο του 2015 και την Έκθεση, όμως, Νομισματικής Πολιτικής της Τράπεζας της Ελλάδος για το 2014-2015, που υποστηρίζει ότι το πρώτο τρίμηνο του 2015 η κεφαλαιακή επάρκεια των τραπεζών παρέμενε σε ικανοποιητικά επίπεδα.

Θέλω, όμως, να σας θυμίσω ένα χαρακτηριστικό δείγμα της προσέγγισης στη διαπραγμάτευση της πρώτης Κυβέρνησης Τσίπρα-Καμμένου.

Κύριε Υπουργέ, θα θυμάστε –είμαι σίγουρος- το περίφημο σχέδιο Β΄, το σχέδιο της Κυβέρνησης να δημιουργήσει ένα παράλληλο τραπεζικό σύστημα. Με ποιον τρόπο; Μα, φυσικά χακάροντας, υποκλέπτοντας δηλαδή, μέσω ενός παιδικού φίλου του Υπουργού Οικονομικών ο οποίος είχε διοριστεί Γενικός Γραμματέας Πληροφοριακών Συστημάτων, τα ΑΦΜ κάθε φορολογούμενου από τις υπηρεσίες του δικού του Υπουργείου.

Πείτε μου, κύριε Υπουργέ, έναν Πρωθυπουργό, μα έναν Πρωθυπουργό, που θα άκουγε από τον Υπουργό Οικονομικών του αυτή την πρόταση και δεν θα τον απέλυε την ίδια στιγμή. Δυστυχώς, για τη χώρα η απάντηση είναι πάρα πολύ εύκολη. Υπάρχει ένας. Είναι ο κ. Τσίπρας. Πλέον είναι πασιφανές πως ο κ. Τσίπρας για επτά μήνες και πίστευε και ήθελε να εφαρμόσει το σχέδιο Β΄ του κ. Βαρουφάκη, γι’ αυτό άλλωστε τον κρατούσε και στη θέση του Υπουργού Οικονομικών.

Δεν πιστεύω, όμως, κύριε Υπουργέ, ότι εσείς ως μέλος της Κυβέρνησης εκείνο το διάστημα, αλλά και μετέπειτα ως συντονιστής της ομάδας διαπραγμάτευσης, δεν γνωρίζατε το συγκεκριμένο σχέδιο. Εντύπωση μου κάνει, όμως, ότι δεν είχατε εκφράσει καμμία αντίρρηση για το συγκεκριμένο σχέδιο. Θα ήθελα να ήξερα, έχετε εκφράσει κάποια αντίρρηση; Αλλιώς, κύριε Τσακαλώτο, κι εσείς το υπηρετούσατε το σχέδιο Β΄.

Συνεπώς η Κυβέρνηση φέρει βαρύτατες και αποκλειστικές ευθύνες για την ανάγκη νέας ανακεφαλαιοποίησης.

Ας πάμε, όμως τώρα στη διαδικασία της ανακεφαλαιοποίησης αυτής καθ’ αυτής, δηλαδή στη δεύτερη Κυβέρνηση ΣΥΡΙΖΑ-Ανεξαρτήτων Ελλήνων, διότι κι εκεί υπάρχουν πολύ σημαντικές ευθύνες.

Πρώτον, η κρατική συμμετοχή στην ανακεφαλαιοποίηση του 2015 ανήλθε περίπου στα 5 δισεκατομμύρια. Εσείς, κύριε Τσακαλώτο, πανηγυρίζετε επειδή είναι μόνο 5 δισεκατομμύρια. Εμείς, όμως, σας υπενθυμίζουμε πως με την ανευθυνότητά σας μας οδηγήσατε στην ανάγκη μιας νέας ανακεφαλαιοποίησης, φορτώνοντας τους Έλληνες φορολογούμενους στον κρατικό προϋπολογισμό και στο δημόσιο χρέος επιπλέον 5 δισεκατομμύρια ευρώ.

Ξέρετε, κύριε Υπουργέ, τι είναι 5 δισεκατομμύρια ευρώ; Είναι πάνω από δύο χρονιές οι συνολικές εισπράξεις του ΕΝΦΙΑ.

Δεύτερον, καταφέρατε με την ανευθυνότητά σας σχεδόν να εκμηδενίσετε την αξία του χαρτοφυλακίου του Ταμείου Χρηματοπιστωτικής Σταθερότητας, λόγω της κατάρρευσης της αξίας των τραπεζικών μετοχών και της δραστικής μείωσης των ποσοστών συμμετοχής του Ταμείου Χρηματοπιστωτικής Σταθερότητας στο μετοχικό κεφάλαιο των τραπεζών. Είναι χαρακτηριστικό πως στα τέλη του 2014 η κεφαλαιοποίηση του ελληνικού δημοσίου, μέσω του Ταμείου Χρηματοπιστωτικής Σταθερότητας, ήταν σχεδόν στα 15 δισεκατομμύρια. Μέσα σε λίγο χρονικό διάστημα απώλεσαν πάνω από το 85% της αξίας των μετοχών. Τα συμπεράσματα είναι δικά σας. Αλήθεια, κύριε Υπουργέ, σε τι οφείλεται αυτή η κατάρρευση της αξίας των μετοχών; Έχει μήπως ευθύνη η Κυβέρνηση; Περιμένουμε απάντηση.

Τρίτον, παραδώσατε τον έλεγχο των ελληνικών τραπεζών σε ξένους ιδιώτες επενδυτές, κυρίως σε hedge funds. Θυμάμαι τον Πρωθυπουργό να λέει πως δεν θα παραδώσει τα κόκκινα δάνεια στα επιθετικά ξένα hedge funds. Κάνατε, όμως, ακριβώς το αντίθετο. Ακόμα και στις εκλογές του Σεπτεμβρίου, αφήνατε να εννοηθεί πως θα κουρευτούν τα δάνεια, με αποτέλεσμα να αυξηθεί ραγδαία ο αριθμός των μη εξυπηρετούμενων δανείων.

Τέταρτον, καταφέρατε και να αφελληνίσετε τις τράπεζες, αλλά και να τις δώσετε σε πάρα πολύ χαμηλό τίμημα, μόλις 5 δισεκατομμύρια. Δεν είναι μόνο η πολύ μικρότερη συμμετοχή του ελληνικού δημοσίου στο μετοχικό κεφάλαιο, αλλά προξενεί εντύπωση το γεγονός ότι αποκλείσατε από τη διαδικασία τους Έλληνες μικροεπενδυτές, στις τρεις από τις τέσσερις περιπτώσεις συστημικών τραπεζών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τριάντα δευτερόλεπτα θέλω, κύριε Πρόεδρε, και τελειώνω.

Πέμπτο και τελευταίο σημείο. Θα ήθελα, κύριε Υπουργέ, να μας επιβεβαιώσετε ή να μας διαψεύσετε το εξής: Στο πλαίσιο της νέας ανακεφαλαιοποίησης έγινε μια συμφωνία για αναδιάρθρωση του τραπεζικού συστήματος. Σε συνδυασμό με το γεγονός ότι το 2015 και το 2016 θα έχουμε ύφεση, υπάρχει πληροφορία πως μέχρι το τέλος του 2017 θα απολυθούν πάνω τέσσερις χιλιάδες τριακόσιοι τραπεζικοί υπάλληλοι και θα κλείσουν περίπου εκατόν τριάντα τραπεζικά καταστήματα. Θα ήθελα, κύριε Υπουργέ, να μας επιβεβαιώσετε ή να μας διαψεύσετε τη συγκεκριμένη πληροφορία. Θα προχωρήσετε δηλαδή, σε απολύσεις;

Κλείνοντας, μόνο θλίψη προκαλεί το γεγονός ότι θα μπορούσαν όλα αυτά να είχαν αποφευχθεί: και το τρίτο μνημόνιο και οι ανακεφαλαιοποιήσεις των τραπεζών και τα capital controls και φυσικά, η υπερφορολόγηση. Εσείς, όμως, προτιμήσατε την υποτιθέμενη σκληρή και περήφανη διαπραγμάτευση και την ανεύθυνη διακυβέρνηση, παίζοντας όμως, με τις τύχες της χώρας και των πολιτών και επιβαρύνοντας αφόρητα τη νέα γενιά και όλες τις παραγωγικές τάξεις. Αυτά πληρώνουμε σήμερα και όσο μένετε στη διακυβέρνηση της χώρας τα προβλήματα διογκώνονται.

**ΠΡΟΕΔΡΕΥΩΝ (Γεώργιος Βαρεμένος):** Κύριε Δήμα, δώστε το καλό παράδειγμα στους παλαιότερους.

**ΧΡΙΣΤΟΣ ΔΗΜΑΣ:** Μη νομίζετε όμως ότι η συζήτηση για την ανακεφαλαιοποίηση των τραπεζών, τελειώνει εδώ σήμερα.

Ευχαριστώ για την ανοχή, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Τον λόγο έχει η κ. Ασημακοπούλου για τρία λεπτά.

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Γιατί τρία λεπτά, κύριε Πρόεδρε;

**ΠΡΟΕΔΡΕΥΩΝ (Γεώργιος Βαρεμένος):** Γιατί έτσι προβλέπεται. Δεν έχουμε καμμία διάθεση να σας αδικήσουμε.

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Κύριε Πρόεδρε, αν έχετε την καλοσύνη να έχω και τη δευτερολογία μου, που είναι άλλα δύο λεπτά. Οπότε να μιλήσω μία φορά.

**ΠΡΟΕΔΡΕΥΩΝ (Γεώργιος Βαρεμένος):** Φυσικά.

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Ευχαριστώ πάρα πολύ.

Κύριε Πρόεδρε, κυρίες και κύριοι συνάδελφοι, καθημερινά ακούω από στελέχη του ΣΥΡΙΖΑ να λένε «μα είναι δυνατόν σε έναν χρόνο να καταστρέψαμε την ελληνική οικονομία;». Αυτό ακούω και αναρωτιέμαι ειλικρινά, ποιον κοροϊδεύουν; Τους ψηφοφόρους για ακόμα μια φορά; Τον εαυτό τους; Και τους δύο; Είναι ίσως οι μοναδικοί που δεν έχουν καταλάβει πόσο μεγάλη ζημιά έχει γίνει στην ελληνική οικονομία. Ας τους βοηθήσουμε, λοιπόν, γιατί η πρόσφατη ανακεφαλαιοποίηση αποκαλύπτει και το βάθος, αλλά και το εύρος της ζημιάς που προκάλεσε η τραγική ή ίσως εγκληματική για τη χώρα διακυβέρνηση ΣΥΡΙΖΑ-ΑΝΕΛ. Όχι γενικά στην ελληνική οικονομία μόνο, αλλά σε κάθε Έλληνα και κάθε Ελληνίδα.

Πριν από λίγες εβδομάδες η Κυβέρνηση πανηγύριζε ότι κατάφερε να ανακεφαλαιοποιήσει τις τράπεζες. Δεν απάντησε, όμως, ποτέ γιατί χρειαζόταν αυτή η ανακεφαλαιοποίηση. Τι ήταν; Πεπρωμένο ή μοίρα της χώρας να γίνει; Όπως είπε και ο κ. Σταϊκούρας, η έκθεση της νομισματικής πολιτικής μάς δείχνει ότι στο τέλος του 2014 δεν χρειάζονταν ανακεφαλαιοποίηση οι τράπεζες. Το θεσμικό πλαίσιο υπήρχε και η ρευστότητα στις τράπεζες για να μπορέσουν και να δανείσουν την πραγματική οικονομία και οι καταθέσεις ήταν εξασφαλισμένες. Υπήρχε εμπιστοσύνη στο ελληνικό τραπεζικό σύστημα. Η δε αξία της συμμετοχής του ελληνικού δημοσίου στο τέλος του 2014 ήταν 15 δισεκατομμύρια ευρώ.

Χρειάστηκαν πέντε μόλις μήνες για να αλλάξει αυτή η εικόνα άρδην και να έχουμε τώρα μια εικόνα πραγματικής αποσύνθεσης πριν από την ανακεφαλαιοποίηση: εκροή καταθέσεων 50 δισεκατομμύρια, αύξηση των μη εξυπηρετούμενων δανείων, κλειστές διεθνείς αγορές για τα ελληνικά τραπεζικά ιδρύματα.

Λόγω της δημιουργικής ασάφειας γυρίσαμε πίσω τα 11 δισεκατομμύρια που θα χρησιμοποιούσατε για το πρόγραμμα της Θεσσαλονίκης. Η αξία των μετοχών που κατείχε το δημόσιο, από τα 15 δισεκατομμύρια, πήγε στα 2,5. Να καταλάβουμε λίγο τη ζημιά, το μέγεθος αυτής της ζημιάς; Αυτά είναι δισεκατομμύρια, ξέρετε, με δύο «μι», όχι με ένα «νι», όπως το «Γιάνης». Πέντε ΕΝΦΙΑ είναι η ζημιά αυτή ή επτά ασφαλιστικά νομοσχέδια. Τα μέτρα που πρέπει να καλύψετε τώρα είναι πέντε ΕΝΦΙΑ ή επτά ασφαλιστικά νομοσχέδια. Αυτή είναι η ζημιά. Το λέω αυτό για να καταλαβαίνει ο κόσμος το μέγεθος της ζημιάς για την οποία μιλάμε. Να, λοιπόν, αφού κλείσατε τις τράπεζες, «darling», γιατί χρειάστηκε η ανακεφαλαιοποίηση. Είστε και περήφανοι που την ολοκληρώσατε και μας λέτε ότι κάτι έχετε πετύχει.

Για να δούμε, λοιπόν: Οι πανηγυρισμοί για τι είναι; Τι πετύχατε; Πετύχατε να φέρετε ένα νέο λογαριασμό 5,4 δισεκατομμυρίων ευρώ για το ελληνικό δημόσιο, δηλαδή για τους Έλληνες φορολογούμενους -για να συνεννοούμαστε- μαζί με τα 5,7 δισεκατομμύρια μέτρα. Μην τα ξεχνάμε αυτά. Πετύχατε να επιβαρύνετε κι άλλο το δημόσιο χρέος, το επαχθές και επονείδιστο δημόσιο χρέος για το οποίο ζητάτε ελάφρυνση, το ξεπούλημα του τραπεζικού συστήματος από τα 35 δισεκατομμύρια που ήταν η αξία του, με μόλις 5 δισεκατομμύρια. Πετύχατε τον πλήρη αφελληνισμό των ελληνικών τραπεζών, αφού πήγε στα hedge funds. Το «κανένα σπίτι στα χέρια τραπεζίτη» έγινε «δίνουμε κατευθείαν τις τράπεζες στα κοράκια» -όπως τα λέγατε- «των αγορών» και μία επιπλέον ζημιά, άλλη μία δηλαδή πάνω απ’ όλα αυτά, στην αξία του χαρτοφυλακίου του ΤΧΣ και των ασφαλιστικών ταμείων. Στις 18-2-2016, δηλαδή την περασμένη εβδομάδα, η αποτίμηση της συμμετοχής ήταν 1,2 δισεκατομμύρια ευρώ από τα 3,3 δισεκατομμύρια ευρώ που ήταν στις 2-11.

Αλήθεια, πόσες έκτακτες εισφορές και πόσα μέτρα για τους αγρότες χρειάζονται για να καλυφθεί μία τέτοια ζημιά, κύριε Υπουργέ;

Αυτά πετύχατε, κυρίες και κύριοι συνάδελφοι. Δικαιολογημένα, λοιπόν, πανηγυρίζετε. Καλά κάνετε και υπερηφανεύεστε. Πήγατε από τη δημιουργική ασάφεια στη δημιουργική καταστροφή της ελληνικής οικονομίας και στη δημιουργική καταστροφή ομολογουμένως τα πήγατε πάρα πολύ καλά, γιατί η καταστροφή που έχει συντελεστεί είναι απολύτως σαφής. Τον λογαριασμό, όμως, που είναι αποκλειστικά δικός σας, τον δίνετε τώρα στον ελληνικό λαό με το δημιουργικό –ομολογουμένως- επιχείρημα ότι σας ψήφισε ο ελληνικός λαός και ήξερε τι θα πληρώσει. Γι’ αυτό είναι στους δρόμους, γιατί ήξερε τι θα πληρώσει.

Αποδείξατε, όμως, ότι το μόνο πράγμα που μπορείτε να κάνετε είναι να αυξάνετε συνέχεια αυτόν τον λογαριασμό. Οι Έλληνες υπερφορολογούμενοι, όμως, δεν μπορούν πλέον να πληρώνουν τα δικά σας λάθη και σύντομα, κύριε Πρόεδρε, εγώ προβλέπω ότι αυτόν τον λογαριασμό θα τον επιστρέψουν σ’ αυτήν την Κυβέρνηση και αυτός θα είναι ο λογαριασμός που θα πληρώσετε εσείς πολύ πιο σύντομα απ’ όσο φαντάζεστε.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Ο κ. Καραγκούνης δεν είναι εδώ. Θα πάρει λίγο παραπάνω χρόνο στη δευτερολογία.

Κύριε Υπουργέ, έχετε τον λόγο για είκοσι λεπτά.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, δεν ξέρω αν με ακούνε οι συνάδελφοί μου στο πανεπιστήμιο, αλλά θα ήθελα να ζητήσω να εξετάσουν από τώρα το αίτημά μου όταν τελειώσω την πολιτική μου καριέρα, να μου δώσουν μία εκτεταμένη εκπαιδευτική άδεια για να μπορέσω να ανταποκριθώ στην οικονομική θεωρία και στην οικονομική πολιτική μ’ αυτά που ακούω εδώ.

**ΜΑΥΡΟΥΔΗΣ ΒΟΡΙΔΗΣ:** Αυτό μπορούμε να το επισπεύσουμε!

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Για παράδειγμα, θα πρέπει τουλάχιστον για έναν χρόνο να μελετήσω γιατί ένας οικονομικός ιστορικός του μέλλοντος, όταν θα εξετάζει την περίοδο 2010-2015, θα θεωρήσει ότι το σημαντικό που πρέπει να εξηγήσει είναι όχι γιατί στα πρώτα πέντε χρόνια μειώθηκε κατά 25% το ΑΕΠ, αλλά γιατί στον έκτο χρόνο μειώθηκε κατά 0,7%. Θα πρέπει να το εξηγήσω, θα πρέπει να βρω επιχειρήματα για να υποστηρίξω αυτήν τη θέση.

Επιπλέον, θα πρέπει να μάθω γιατί υπάρχουν άνθρωποι που πιστεύουν ότι υπάρχουν τα οικονομικά μεγιστοποίησης χωρίς περιορισμούς, όταν αποφασίζεις να κάνεις κάτι και δεν έχεις κανέναν περιορισμό, δηλαδή μπορείς να προσελκύσεις τον ιδιωτικό τομέα, μπορείς να κρατήσεις τον ρόλο του ΤΧΣ, μπορείς να μειώσεις το χρέος και αυτά μπορείς να τα κάνεις όλα μαζί.

Δεν κάνεις ένα και χάνεις λίγο από το άλλο, δεν έχεις πολλούς περιορισμούς. Μπορείς να μεγιστοποιείς χωρίς περιορισμούς. Αυτά τα οικονομικά, στα δυτικά πανεπιστήμια που έχω πάει εγώ, δεν τα έχω μάθει.

Και ίσως, κύριε Βορίδη, που σας έδωσα τόσα κομπλιμέντα για τις νομικές σας γνώσεις, μπορείτε να μου το εξηγήσετε μετά στη δευτερολογία σας, πώς είναι δυνατόν να υπάρχουν τα οικονομικά της μεγιστοποίησης χωρίς περιορισμούς. Λες και θα μπορούσαμε να πετύχουμε όλα αυτά που είπατε συγχρόνως, χωρίς να κάνεις κάτι παραπάνω, να χάνεις κάτι από το άλλο.

Όμως, έχω και άλλα ερωτήματα, όχι της οικονομικής θεωρίας που θα χρειαστώ την εκπαιδευτική άδεια, αλλά και της πολιτικής οικονομίας. Θα περιμένω την παρέμβαση του κ. Καραθανασόπουλου, όπως συνήθως με μεγάλο ενδιαφέρον, και νομίζω θα κατανοήσω και θα μπορέσω να απαντήσω.

Ωστόσο, θα ήθελα μία απάντηση σε όρους πολιτικής οικονομίας. Γιατί ένα κόμμα της λαϊκής Δεξιάς, του λαϊκού Κόμματος σε ευρωπαϊκό επίπεδο φαίνεται να μην θέλει να προσελκύσει ξένους επενδυτές. Θέλει να μισεί τα ξένα hedge funds, θέλει να υπάρχει περισσότερη κρατική παρέμβαση και έλεγχος των τραπεζών και θέλει οι τράπεζες να είναι υπό περιορισμό; Φαντάζομαι αυτά τα είπε ο κ. Μητσοτάκης στην κ. Μέρκελ και τους είπε ότι η καινούργια μας θέση εντός του λαϊκού Κόμματος είναι αυτά τα πράγματα.

Θα πρέπει, όμως, να μάθουν και κάτι άλλο για μία νέα σειρά διαλέξεων, τι γίνεται όταν μία κυβέρνηση και μία Αριστερά θέλει να αλλάξει τα πράγματα: Θα έχει μπροστά της μία αδυσώπητη αντιπολίτευση που θα χρησιμοποιήσει οποιοδήποτε όπλο για να ξαναέρθει στην εξουσία, ακόμα και με εκφοβισμό, ακόμα και να χαθούν οι τράπεζες για να μην μπορεί να πετύχει ένα διαφορετικό σχέδιο.

Σε μία Κυβέρνηση και μία κοινωνία που ήθελε μία διαμάχη και μία συζήτηση πάνω σε διαφορετικές αξίες, πάνω σε διαφορετικά κοινωνικά προτάγματα, πάνω σε διαφορετικές κοινωνικές ιεραρχήσεις, είχαμε ένα κόμμα –νομίζω δύο και τρία αρχικά- που θεωρούσαν ότι ακόμα και να βουλιάξουν οι τράπεζες άξιζε τον κόπο για να σταματήσει αυτή η –ούτε καν- συζήτηση για μία διαφορετική κοινωνία και μία διαφορετική οικονομία. Είναι η πολιτική οικονομία της καταστροφής: «Δεν μας πειράζει τι θα γίνει σε αυτήν τη χώρα, αρκεί εσείς να μην αλλάξετε τη ροή της ιστορίας, αρκεί εσείς να μην μπορείτε να φέρετε κοινωνικές τάξεις που ήταν στο περιθώριο τόσα χρόνια και να μην μπουν μέσα στο κέντρο των εξελίξεων. Γι’ αυτό είμαστε όλοι έτοιμοι να κάνουμε οτιδήποτε, να πούμε στην τηλεόραση ότι άμα βγει ο ΣΥΡΙΖΑ εγώ θα βγάλω τα λεφτά μου από την τράπεζα».

Και μετά έχετε το θράσος να ρωτάτε γιατί χρειάζεται μία ανακεφαλαιοποίηση, τι φταίει που υπήρχε bank run, όταν αυτό το bank run το ενισχύσατε, το ενθαρρύνατε και κάνατε ό,τι περνούσε από το χέρι σας για να μην μπορεί αυτή η Κυβέρνηση να σταθεί στα πόδια της.

Ο ελληνικός λαός αντέδρασε σε αυτό δύο και τρεις φορές -και στο δημοψήφισμα και στις εκλογές του Σεπτεμβρίου-, γιατί κατάλαβε ποιος προσπαθούσε να κάνει κάτι και ποιος προσπαθούσε να το πάει στα παλιά.

**ΜΑΥΡΟΥΔΗΣ ΒΟΡΙΔΗΣ:** Η οικονομική θεωρία λέει ότι φταίει η Νέα Δημοκρατία για το bank run;

**ΠΡΟΕΔΡΕΥΩΝ (Γεώργιος Βαρεμένος):** Κύριε Βορίδη, παρακαλώ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Γιατί χρειαζόμαστε την καινούργια ανακεφαλαιοποίηση; Αυτό είναι ένα από τα ερωτήματα. Προφανώς γιατί οι προηγούμενες ανακεφαλαιοποιήσεις δεν ήταν και τόσο επιτυχημένες. Θα ήταν μία πρώτη αρχή, όταν το μόνο που μας λέτε είναι ότι ενώ αυξάνονταν τα κόκκινα δάνεια επί εποχής σας, αυτό που καταφέρατε ήταν να μειωθεί ο ρυθμός αύξησης των κόκκινων δανείων. Λες και αυτό είναι ένα δύσκολο πράγμα –κάποτε θα σταματούσαν- ειδικά όταν δεν έχουμε πιστωτική επέκταση, αλλά έχουμε πιστωτική συρρίκνωση. Ε, κάποτε ο ρυθμός αύξησης των κόκκινων δανείων θα είχε μία μείωση.

Δεν μας λέτε ότι κατά τη δική σας διακυβέρνηση μετά την ανακεφαλαιοποίηση του 2013 η αξία των μετοχών του ΤΧΣ είχε αρχίσει από το 2014 να μειώνεται. Τον Σεπτέμβριο του 2014 ήταν στα 16,5 δισεκατομμύρια ευρώ, τον Δεκέμβριο του 2014 στα 13,4 δισεκατομμύρια ευρώ, τον Γενάρη του 2015 στα 10,9 δισεκατομμύρια ευρώ.

Άρα αντιστρέφω την ερώτηση που μας κάνετε για το πώς θα επιστρέψουμε τα λεφτά κι αυτά που χάσαμε από το ΤΧΣ. Εσείς τι σχέδιο είχατε; Μας το εξηγήσατε; Χωρίς να έχετε αντιμετωπίσει τα κόκκινα δάνεια και χωρίς τα εργαλεία που εμείς χρησιμοποιήσαμε σ’ αυτή την ανακεφαλαιοποίηση με τα CoCos που θα σας εξηγήσω μετά.

Εμείς θα δούμε από το 5,7 πώς θα τα πάρουμε πίσω και με τους τρόπους που θα σας εξηγήσω. Εσείς, τα 25 δισεκατομμύρια που ήταν δικά σας, πώς θα τα παίρνατε πίσω χωρίς καμμία στρατηγική για τα κόκκινα δάνεια –γιατί κι αυτό το αφήσαμε να το λύσει ο ΣΥΡΙΖΑ- και χωρίς κανένα από τα όπλα που εμείς χρησιμοποιήσαμε σ’ αυτή την ανακεφαλαιοποίηση για να μπορούμε να δώσουμε μια απάντηση σ’ αυτό το ερώτημα.

Ας κάνουμε ένα ρεζουμέ γι’ αυτή την ανακεφαλαιοποίηση- αφού νομίζω ότι είναι προφανές σε όλους ότι χρειαζόταν νέα ανακεφαλαιοποίηση, γιατί η προηγούμενη δεν πέτυχε- χρειαζόμαστε νέα ανακεφαλαιοποίηση για την κινδυνολογία που υπήρχε και χρειαζόμασταν νέα ανακεφαλαιοποίηση για τη μάχη που έδωσε η ελληνική Κυβέρνηση για την αλλαγή των συσχετισμών εντός κι εκτός Ελλάδας.

Εκτός κι αν υποσχεθείτε τώρα, εσείς του Λαϊκού Κόμματος, ότι όποτε ξανά στην Ευρώπη υπάρχει Κυβέρνηση που θα θέλει να αλλάξει και να μη συνεχίσει τις δικές σας πολιτικές, θα αντιμετωπίσει πάλι το ίδιο. Όταν είναι να κάνετε τη δική μας πολιτική, θα είμαστε καλά παιδιά, όταν θέλετε να αλλάξουμε την πολιτική, θα χρησιμοποιήσετε οποιοδήποτε μέσον και οποιοδήποτε όπλο για να μην μπορέσει ποτέ ένας λαός να σηκώσει κεφάλι.

Τι κάναμε σ’ αυτή την ανακεφαλαιοποίηση; Χρησιμοποιήσαμε από τα δάνεια που υπήρχαν στο ESM 5,4 δισεκατομμύρια από τα 25 δισεκατομμύρια. Με τον κ. Καραμανλή συμφωνώ. Αυτό που έκαναν οι πιστωτές ήταν ότι συνεχώς έλεγαν –μαζί και με Έλληνες, αλλά ας συμφωνήσουμε σε κάτι- πως ήταν τα 25 δισεκατομμύρια και αυτό είχε μεγάλη συμβολή στην πτώση των τιμών των τραπεζών πριν την ανακεφαλαιοποίηση.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** …(δεν ακούστηκε).

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Το είπατε. Γιατί με διακόπτετε;

**ΧΡΗΣΤΟΣ ΣΤΑΪΚΟΥΡΑΣ:** Το δεχθήκατε. Αλλά αποτύχατε.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Σταϊκούρα, ό,τι θέλετε πείτε μου. Αλλά να λέτε ότι αποτύχαμε εμείς με τους πιστωτές που επί δύο χρόνια είχατε συνεχείς αποτυχίες; Πείτε μου κάτι άλλο. Σκεφτείτε κάποιο άλλο επιχείρημα, αλλά όχι αυτό, νομίζω.

**ΧΡΗΣΤΟΣ ΣΤΑΪΚΟΥΡΑΣ:** …στο Eurogroup άλλα λένε.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Χρησιμοποιήσαμε τα 4,5 δισεκατομμύρια. Τα 4,1 δισεκατομμύρια, το 75% αυτής της επένδυσης είναι σε CoCos που θα δώσουν 8% κουπόνι και μπορεί να μας αποδώσει μέσα σε 5 χρόνια 1,6 δισεκατομμύρια. Οπότε όταν πουλήσουμε ή μετατρέψουμε αυτά τα CoCos, θα έχει μια γενική επιστροφή 5,7 δισεκατομμύρια.

Το 25% της επένδυσης, το 1,3 δισεκατομμύριο είναι σε μετοχές που βεβαίως αυτή η τιμή θα εξαρτηθεί από το πώς θα πάει η οικονομία. Άρα, χρησιμοποιήσαμε CoCos που θα μας πληρώνουν 8% κάθε χρόνο μέχρι να τα ξαναγοράσουν οι τράπεζες. Κι αυτό σημαίνει ότι τα 4,1 δισεκατομμύρια από τη δική μας επένδυση του ΤΧΣ μπορούμε να πάρουμε 1,6 στα πέντε χρόνια. Αν πουληθούν τα CoCos στα 4,1, θα έχουμε σύνολο 5,7.

Για τις κοινές μετοχές θα μπορούμε να δούμε τι θα πάει στην οικονομία και πώς θα εξαρτηθεί η τιμή των μετοχών ανάλογα με το σχέδιο του ΣΥΡΙΖΑ. Το σχέδιο του ΣΥΡΙΖΑ έχει το γνωστό οδικό χάρτη που άρχισε με την ανακεφαλαιοποίηση, τελείωσε και συνεχίζει με το κλείσιμο της πρώτης αξιολόγησης.

Βλέπω μια ενθάρρυνση και σ’ αυτόν τον τομέα να δημιουργήσουμε οικονομικές συνθήκες που δεν είναι καλές, ότι δεν πάει καλά. Δεν είστε μόνοι σ’ αυτά.

**ΜΑΥΡΟΥΔΗΣ ΒΟΡΙΔΗΣ:** Δηλαδή, εμείς δεν κλείνουμε την αξιολόγηση. Καλό κι αυτό!

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Όχι. Άκουσα, κύριε Βορίδη. Έχω αυτιά κι ακούω.

Άρα, πάμε στα ερωτήματα που βάζετε, αφού κάναμε την ανακεφαλαιοποίηση. Ένα από τα ερωτήματα που βάζετε είναι ο χρόνος. Η ανακεφαλαιοποίηση δεν θα μπορούσε να γίνει πριν έχουμε τα stress tests που ήταν τον Οκτώβρη και η ανακεφαλαιοποίηση δεν μπορούσε να γίνει, όπως σας εξήγησα –αλλά φαίνεται πριν από τον Δεκέμβρη σας εξήγησα- μέχρι να λύσουμε το πολύ δύσκολο και τεχνικό ζήτημα του τι κάνουμε με τις προνομιούχες μετοχές, όπου είχαμε το πρόβλημα ότι αν συμμετείχαν στο bail in, τότε υπήρχαν κι άλλοι επενδυτές οι οποίοι θα ήθελαν οι δικές τους επενδύσεις να έχουν ειδική μεταχείριση. Και από την άλλη μεριά, αν μπαίνανε στο bail in υπήρχε ο φόβος να μπορούσε να ισχύει το EBRD και άλλες διατάξεις του που ήταν για το bail in στις καταθέσεις.

Αυτό μας έδωσε κάποιους περιορισμούς για το πόσο γρήγορα μπορούσαμε να πάμε. Και πήγαμε αρκετά γρήγορα. Προλάβαμε όχι μόνο την 1η Γενάρη, όπου μπαίνουν σε εφαρμογή οι διατάξεις του EBRD, αλλά προλάβαμε και τη μεγάλη πτώση των χρηματιστηρίων που έγινε την προηγούμενη περίοδο. Αν δεν το είχαμε κάνει αυτό, καταλαβαίνετε ότι θα ήταν πιο δύσκολο να μπορούσαμε…

**ΝΙΚΟΛΑΟΣ ΔΕΝΔΙΑΣ:** Την ξέρατε την πτώση;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Λέω ότι θα ήταν πιο δύσκολο…

**ΝΙΚΟΛΑΟΣ ΔΕΝΔΙΑΣ:** Την ξέρατε και προλάβατε;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Δένδια, γιατί διακόπτετε; Όλοι σας διακόπτετε. Εγώ νομίζω ότι δεν διέκοψα κανέναν.

**ΝΙΚΟΛΑΟΣ ΔΕΝΔΙΑΣ:** Όταν ακούμε παραλογισμούς, κύριε Υπουργέ…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Παραλογισμός είναι αυτό;

**ΝΙΚΟΛΑΟΣ ΔΕΝΔΙΑΣ:** Μου λέτε ότι προλάβατε την πτώση;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ό,τι λέμε εμείς είναι παραλογισμός;

**ΝΙΚΟΛΑΟΣ ΔΕΝΔΙΑΣ:** Πολλά από όσα λέτε εσείς είναι παραλογισμοί. Με συγχωρείτε!

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Δένδια, περίμενα καλύτερη συμπεριφορά.

**ΠΡΟΕΔΡΕΥΩΝ (Γεώργιος Βαρεμένος):** Κύριε Δένδια, παραιτείστε από την παρέμβαση ως Κοινοβουλευτικός Εκπρόσωπος;

**ΝΙΚΟΛΑΟΣ ΔΕΝΔΙΑΣ:** Όχι, όχι. Απλά άκουσα κάτι περίεργα περί γνώσης των εξελίξεων του Χρηματιστηρίου.

**ΠΡΟΕΔΡΕΥΩΝ (Γεώργιος Βαρεμένος):** Εντάξει τότε, σταματήστε.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Όχι, λέω ότι προλάβαμε τις δύο εξελίξεις και την 1η Γενάρη του EBRD και την πτώση των χρηματιστηρίων.

Μπορείτε να μου πείτε τι είναι παράλογο σε αυτό;

**ΜΑΥΡΟΥΔΗΣ ΒΟΡΙΔΗΣ:** Ότι δεν ξέρατε την πτώση του Χρηματιστηρίου.

**ΓΕΡΑΣΙΜΟΣ ΜΠΑΛΑΟΥΡΑΣ:** Δεν προφητέψαμε πάντως.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Πείτε μου, σας δίνω τον λόγο. Τι είναι παράλογο σε αυτό;

**ΝΙΚΟΛΑΟΣ ΔΕΝΔΙΑΣ:** Ο λόγος δίνεται από εκείνον που είναι πίσω σας.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ε, το προλάβαμε όμως.

Ελπίζω ότι στη δευτερολογία και στην πρωτολογία θα πείτε κάποια καλύτερα επιχειρήματα, γιατί νομίζω ότι…

**ΠΡΟΕΔΡΕΥΩΝ (Γεώργιος Βαρεμένος):** Κύριε Βορίδη, σας παρακαλώ, θα συνεχίσετε την δική σας παρέμβαση;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Μετά ήταν το θέμα αν έπρεπε να αλλάξουμε, να μετατρέψουμε, τις προνομιούχες μετοχές ή έπρεπε να συμμετέχουν στο bail in, στο οποίο δεν έχω καταλάβει αν συμφωνείτε ότι κάναμε σωστά ή όχι. Γιατί νομίζω ότι το θέλετε και έτσι και αλλιώς.

Εμείς είχαμε το εξής δίλημμα: Αν τις μετατρέπαμε, θα μπορούσαμε να τις μετατρέψουμε, όπως έλεγε ο νόμος, στον μέσο όρο της τιμής των προηγούμενων δώδεκα μηνών. Ή έπρεπε να…

**ΧΡΗΣΤΟΣ ΣΤΑΪΚΟΥΡΑΣ:** Για ποια τράπεζα γίνεται; Για μία τράπεζα.

**ΠΡΟΕΔΡΕΥΩΝ (Γεώργιος Βαρεμένος):** Κύριε Σταϊκούρα, σας παρακαλώ. Είναι ο μόνος ομιλητής που διακόπτεται.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Για τις δύο τράπεζες, όχι για μία από τις τράπεζες.

Δεύτερον, θα μπορούσαμε να αλλάξουμε τον νόμο και να τις μετατρέψουμε στην τιμή που θα έβγαινε από το βιβλίο προσφοράς, από το book building process.

Αν κάναμε το πρώτο, θα χάναμε πολλά λεφτά, σε σχέση με αυτό που έγινε. Αν κάναμε το δεύτερο, δεν θα έρχονταν ιδιώτες επενδυτές.

Συμφωνούμε σε αυτό; Να μου απαντήσετε. Συμφωνούμε σε αυτό; Ότι αν μετατρέπαμε τις μετοχές στον μέσο όρο της τιμής των τελευταίων δώδεκα μηνών, θα χάναμε πολύ περισσότερο από αυτό που αποφασίσαμε να κάνουμε. Αυτό ήταν και το ερώτημα, κύριε Θεοχάρη, θυμάστε που το συζητάγαμε, όπου δεν τις μετατρέψαμε και άρα κερδίσαμε από τη Eurobank όπου δεν χρειαζόταν να τις μετατρέψουμε και είχαμε ένα κούρεμα από την Εθνική, αλλά το σύνολο είναι πολύ περισσότερο.

**ΧΡΗΣΤΟΣ ΣΤΑΪΚΟΥΡΑΣ:** Μετατροπή; Τι λέτε τώρα;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Όχι, να μας πείτε, κύριε Σταϊκούρα. Τι προτιμάτε; Θα προτιμούσατε να τις μετατρέψουμε στην τιμή των τελευταίων δώδεκα μηνών ή προτιμάτε να είχαμε πει στην τιμή που θα έβγαινε από τα βιβλία και από το πού θα κλείνανε. Γιατί ξέρετε ότι με αυτό που κάναμε κέρδισε ο ελληνικός λαός. Κέρδισε -νομίζω ήταν το ερώτημα που έβαλα στον κ. Θεοχάρη- πάνω από 1,3 δισεκατομμύρια παραπάνω από τον νόμο τον δικό σας, που ήταν η μετατροπή σε τιμή του μέσου όρου των τελευταίων δώδεκα μηνών.

**ΧΡΗΣΤΟΣ ΣΤΑΪΚΟΥΡΑΣ:** Ποια μετατροπή; Μέρισμα πήραμε.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Άρα, και η διαδικασία των προνομιούχων μετοχών ήταν ότι κερδίσαμε και επειδή είχαμε μετοχές τώρα, μπορούμε να ελέγξουμε το τραπεζικό σύστημα και κρατήσαμε μετοχές με δυνατότητα βέτο.

**ΧΡΗΣΤΟΣ ΣΤΑΪΚΟΥΡΑΣ:** Μέρισμα πήραμε.

**ΠΡΟΕΔΡΕΥΩΝ (Γεώργιος Βαρεμένος):** Κύριε Σταϊκούρα, έχετε δευτερολογία.

**ΜΑΥΡΟΥΔΗΣ ΒΟΡΙΔΗΣ:** …(δεν ακούστηκε)

**ΠΡΟΕΔΡΕΥΩΝ (Γεώργιος Βαρεμένος):** Αφήστε το, κύριε Βορίδη, αυτό δεν είναι του ποινικού δικαίου που λέει τώρα.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Όταν κάποιος ρωτάει σε ποια τιμή πρέπει να το μετατρέψουμε ή έπρεπε να το μετατρέψουμε και κάποιος άλλος, κύριε Σταϊκούρα, του απαντάει αν παίρνουμε μερίσματα, σε φοιτητή εγώ και εσύ θα του λέγαμε ή απαντάς την ερώτηση ή μην λες τίποτα. Και εσύ και εγώ στο αμφιθέατρο αυτό θα λέγαμε.

Αν θέλετε να απαντήσετε στην ερώτηση. Αν δεν θέλετε, μην κάνετε άλλες ερωτήσεις που δεν έχουν σχέση. Ήταν προς όφελος του ελληνικού λαού αυτή η απόφαση να μην το μετατρέψουμε ή δεν ήταν; Καθαρές κουβέντες.

Αν έχουμε μέρισμα ή δεν έχουμε μέρισμα νομίζω ότι είναι κάποιου «φτωχού» φοιτητή που είτε δεν κατάλαβε την ερώτηση ή δεν θέλει να απαντήσει στην ερώτηση. Τόσο απλά και τόσο καθαρά!

Πάμε τώρα στο άλλο ερώτημα.

(Θόρυβος από την πτέρυγα της Νέας Δημοκρατίας)

**ΧΡΗΣΤΟΣ ΣΤΑΪΚΟΥΡΑΣ:** Τι σημαίνει «φτωχός» φοιτητής; Αυτός που δεν έχει λεφτά;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Φτωχός σημαίνει ένας φοιτητής που δεν είναι καλός. Μεταφορικά.

**ΠΡΟΕΔΡΕΥΩΝ (Γεώργιος Βαρεμένος):** Εντάξει. Φτωχός τω πνεύματι λέει. Εντάξει το συμφωνήσαμε.

**ΟΛΓΑ ΚΕΦΑΛΟΓΙΑΝΝΗ:** Φτωχός;

**ΠΡΟΕΔΡΕΥΩΝ (Γεώργιος Βαρεμένος):** Φτωχός τω πνεύματι, κυρία Κεφαλογιάννη.

Συνεχίστε, κύριε Υπουργέ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Λοιπόν, νομίζω ότι μπορούμε να πούμε για το πόσο μειώθηκε η ελληνική συμμετοχή. Σας θυμίζω τη σημασία να μεγιστοποιούμε με περιορισμούς, ότι δεν μπορούμε να τα έχουμε όλα, ότι στην τράπεζα Πειραιώς –για να δώσω ένα παράδειγμα- οι Έλληνες μέτοχοι είναι 39,7%, το EBRD και το IFS είναι 3,4%, οι ξένοι θεσμικοί είναι 30,4% και το ΤΧΣ είναι 26,4%.

Να το πούμε τώρα σε όρους πατριωτικούς; Η ελληνική συμμετοχή είναι 66,4%, η συμμετοχή των ξένων είναι 33,5%. Συνολικά οι εγχώριοι επενδυτές συγκεντρώνουν περίπου το 66%. Συνολικά ένα ποσοστό 57% είναι σε κατοχή εγχώριων επενδυτών. Τα αντίστοιχα νούμερα Ελλήνων επενδυτών στην Alpha Bank και στην Eurobank είναι 42% και 30% αντιστοίχως. Αυτά είναι τα νούμερα, όταν θέλεις και να προσελκύσεις ξένους επενδυτές και να έχεις Έλληνες μετόχους και το ΤΧΣ να μπορέσει να έχει κάποιο έλεγχο.

Σας ξαναλέω αυτό που είπα στην αρχή ότι εμείς μεγιστοποιούμε με περιορισμούς. Δεν γίνεται και να μας κριτικάρετε και ότι δεν είναι Έλληνες και ότι δεν προσελκύσαμε ξένους επενδυτές.

Να μην σας πάρω το χρόνο, μπορούμε να πούμε πάρα πολλά για όλα αυτά που είπατε, αλλά έχω και δευτερολογία. Θέλω να ολοκληρώσω ένα ζήτημα. Μπορείτε να μου πείτε -και να την διαβάσω- ξένη βιβλιογραφία και άρθρα εκτός Ελλάδας που λένε ότι ήταν αποτυχημένη η ανακεφαλαιοποίηση; Μπορώ να ακούσω τον κ. Καραθανασόπουλο που θα μου πει «βεβαίως θα τα πουν το μεγάλο κεφάλαιο, το Financial Times, το Wall Street Journal».

Όμως, εσείς μπορείτε να μου πείτε τις αναλύσεις που έχετε ότι ήταν αποτυχημένο; Γιατί όλες οι εφημερίδες με χρηματοοικονομικό ενδιαφέρον λένε ότι ήταν μια πολύ επιτυχημένη ανακεφαλαιοποίηση; Γιατί όλοι λένε ότι ήταν πολύ μεγάλη νίκη ότι μειώσαμε στο 5,7% και όχι να ξοδέψουμε παραπάνω;

**ΧΡΗΣΤΟΣ ΣΤΑΪΚΟΥΡΑΣ:** Γιατί έβαλαν λιγότερα.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κανένας δεν έχει θριαμβολογήσει, αλλά νομίζω ότι η κριτική που κάνετε δεν στέκει και από τα σχόλια που άκουσα και από τις διακοπές έχω πειστεί ακόμα περισσότερο. Τα σχόλιά σας επιβεβαιώνουν τη σιγουριά που έχω ότι πραγματικά βαριέστε που είστε εδώ. Ήταν κάτι που το σηκώσατε τον Δεκέμβρη και είπατε τώρα να πούμε καμία χαζομάρα για να…

(Θόρυβος-διαμαρτυρίες από την πτέρυγα της Νέας Δημοκρατίας)

**ΙΩΑΝΝΗΣ ΑΝΔΡΙΑΝΟΣ:** Τι λέτε τώρα; Είσαι απαράδεκτος!

**ΜΑΥΡΟΥΔΗΣ ΒΟΡΙΔΗΣ:** Άμα αρχίσουμε να απαντάμε σε αυτό το ύφος δεν θα του αρέσει.

**ΠΡΟΕΔΡΕΥΩΝ (Γεώργιος Βαρεμένος):** Λοιπόν,…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Αφού με διακόψατε δεκαπέντε χιλιάδες φορές.

**ΜΑΥΡΟΥΔΗΣ ΒΟΡΙΔΗΣ:** Ναι, αλλά δεν είπαμε για χαζομάρες. Οι χαζομάρες τώρα έρχονται! Τώρα να δεις τι έχεις να ακούσεις!

(Θόρυβος-διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Κύριε Βορίδη, παρακαλώ!

**ΚΩΝΣΤΑΝΤΙΝΟΣ ΤΣΙΑΡΑΣ:** Ας το πάρει πίσω αυτό που είπε για να υπάρχει ένα καλό κλίμα.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Το παίρνω πίσω. Ήταν μια ρητορική υπερβολή.

**ΠΡΟΕΔΡΕΥΩΝ (Γεώργιος Βαρεμένος):** Συμφωνεί το Σώμα να προηγηθεί ο κ. Θεοχάρης…

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** …ειδικά εσείς, κύριε Δένδια, γιατί υπάρχουν και προσυνεδριακές διαδικασίες, όπως ξέρετε;

**ΝΙΚΟΛΑΟΣ ΔΕΝΔΙΑΣ:** Παρακαλώ.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα οκτώ μαθήτριες και μαθητές και δύο συνοδοί εκπαιδευτικοί από το 6ο Γενικό Λύκειο Καλαμαριάς Θεσσαλονίκης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Θεοχάρης για έξι λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε και ευχαριστώ το Σώμα που μου έδωσε την άδεια.

Ας ξεκινήσω με την Κοινοβουλευτική Ομάδα της Νέας Δημοκρατίας. Την είδα λίγο ζαλισμένη απ’ αυτά που είπε ο Υπουργός. Δεν υπάρχει λόγος ζαλάδας. Ήταν ο πεντοζάλης που χόρευε ο Υπουργός. Μας το είπε ήδη. Ιδιώτες επενδυτές είχαν τα νταούλια και έλεγαν ότι εάν δεν είναι αυτή η τιμή, δεν ερχόμαστε, εάν είναι η άλλη θα χάσετε δισεκατομμύρια. Τελικά προτίμησε να χάσει μόνο 1,4 δισεκατομμύρια από την Εθνική και από την FBB και να μην χάσει περισσότερα, που θα μπορούσε να χάσει άλλα 700 από την Eurobank. Αυτό μας είπε δηλαδή ο Υπουργός.

Κυρίες και κύριοι συνάδελφοι, η χώρα συνεχίζει και βυθίζεται στην αβεβαιότητα τη διακυβέρνησης, καθώς τα προβλήματα την ξεπερνούν. Η παραμονή στη Σένγκεν είναι σε κίνδυνο και η χώρα τρέχει να προλάβει τα τελεσίγραφα για το κλείσιμο των συνόρων. Τα δημόσια έσοδα κινήθηκαν εκτός των αρχικών στόχων παρά τις αυξήσεις των φόρων και βέβαια τις αλλαγές των στόχων του προϋπολογισμού για να δείξουν τα νούμερα καλύτερα.

Ανακοίνωσαν 98% απορροφητικότητα στο ΕΣΠΑ και ήρθε η Κομισιόν να δείξει ποια είναι η πραγματικότητα, δηλαδή είναι 67,9%, καθώς η Κυβέρνηση αφαίρεσε έργα όπως το «ΣΥΖΕΥΞΙΣ» από τον παρονομαστή, για να κρύψει ότι η απορροφητικότητα είναι σε τέτοιο χαμηλό βαθμό κι έτσι ανακοινώνει, αλλά δεν μπορεί να κρυφτεί. Το Υπουργείο Ανάπτυξης καθυστερεί τη διευθέτηση του θέματος των κόκκινων δανείων, δημιουργώντας τεράστιες ανησυχίες οικονομικής επιβίωσης σε χιλιάδες νοικοκυριά και μικρομεσαίες επιχειρήσεις.

Δεν ξέρετε ούτε καν ποιον αγρότη να δείτε, όχι να λύσετε τα προβλήματά τους. Η αβεβαιότητα, λοιπόν, και το περιβάλλον που διαμορφώνει η πολιτική σας, κυρίες και κύριοι συνάδελφοι, θυμίζει απόλυτα το πρώτο εξάμηνο του 2015. Μέχρι πού θα φτάσετε; Σε λίγο δεν θα έχετε χρήματα και για το ΔΝΤ και για μισθούς και συντάξεις. Θα φτάσετε σε αυτό το υπαρξιακό δίλημμα. Και τι θα κάνετε; Τρεις επιλογές.

Η πρώτη είναι να μην πληρώσετε το ΔΝΤ. Σε αυτήν την περίπτωση φυσικά αποκλείει ο Υπουργός Οικονομικών οποιαδήποτε δυνατότητα να υπάρξει συμφωνία.

Η δεύτερη θα είναι να μην πληρώσετε πλήρως τους μισθούς του δημοσίου, να δώσετε, για παράδειγμα, το 30% και το υπόλοιπό 70% σε τριετή ομόλογα, για να πληρώνουν με αυτά τις ΔΕΚΟ και την εφορία. Βέβαια, αν συμβεί αυτό, θα έχουμε το απόλυτο χάος. Το καταλαβαίνουμε νομίζω όλοι και ελπίζω να το εξετάζετε μεν, αλλά να μην το προσπαθήσετε.

Η τρίτη επιλογή σας είναι οι εκλογές. Πιθανότατα να σας δούμε να διαλέγετε αυτήν την τρίτη επιλογή. Σε τι περιβάλλον όμως; Σε συσσωρευμένη κόπωση των πολιτών και της οικονομίας από τα γεγονότα του 2015. Ποιο το αποτέλεσμα της διαπραγμάτευσης; Η αύξηση του κινδύνου και του ρίσκου της ελληνικής οικονομίας, γεγονός που αποτιμήθηκε στο τίμημα των ελληνικών ομολόγων, στο κόστος χρηματοδότησης των τραπεζών, στη φυγή των καταθέσεων από το τραπεζικό σύστημα. Η διαπραγματευτική στρατηγική σας οδήγησε στους περιορισμούς στην κίνηση κεφαλαίων, δική σας επιλογή, σύμφωνα με τις δηλώσεις των στελεχών σας και φυσικά του κ. Βαρουφάκη.

Με την οικονομία σε ασφυξία, τα εξυπηρετούμενα δάνεια αυξήθηκαν το καλοκαίρι κοντά στα 130 δισεκατομμύρια ευρώ. Η απαξίωση του ελληνικού τραπεζικού συστήματος κατέστησε αναγκαία και την ανακεφαλαιοποίησή του, τη δεύτερη σε τρία χρόνια.

Πριν από την ανακεφαλαιοποίηση η χρηματιστηριακή αξία των ελληνικών τραπεζών εμφάνιζε κατακόρυφη πτώση στα 1,8 δισεκατομμύριο ευρώ, όταν τον Ιούνιο του 2013 ήταν στα 29 δισεκατομμύρια. Την ίδια στιγμή οι τιμές αύξησης μετοχικού κεφαλαίου γίνονταν με τεράστιο discount στις χρηματιστηριακές τους αξίες, αποτιμώντας τις προς ανακεφαλαιοποίηση τράπεζες σε 770 εκατομμύρια ευρώ.

Το τεράστιο discount εξαΰλωσε τους παλαιούς μετόχους, κατέβασε τη συμμετοχή του ΤΧΣ στις τράπεζες κατά 33%, 25%, 11% και 2,5% για ΕΤΕ, Τράπεζα Πειραιώς, Alpha και Eurobank αντίστοιχα και, όντως, επέτρεψε στους νέους μετόχους με μόλις 5 δισεκατομμύρια ευρώ να αποκτήσουν τον έλεγχο όλου του τραπεζικού συστήματος.

Ήδη, με επιστολή μου προς τον Πρόεδρο της Επιτροπή Οικονομικών Υποθέσεων –ο κ. Μπαλαούρας είναι εδώ- από τις 20 Νοεμβρίου ζητούσα να δοθεί πληροφόρηση για το θέμα της ανακεφαλαιοποίησης από τη διοίκηση του Ταμείου Χρηματοπιστωτικής Σταθερότητας. Σε εκείνη την επιστολή ανέφερα πως η ανακεφαλαιοποίηση των τραπεζών δεν αποτελεί από μόνη της σανίδα σωτηρίας για την επιβίωσή τους.

Αξίζει να σημειωθεί εδώ πως στις 30-11 ζήτησα με αίτηση κατάθεσης εγγράφου την κατάθεση της έκθεσης γνωμοδότησης του χρηματοοικονομικού συμβούλου του ΤΧΣ, κατά τις πρόσφατες αυξήσεις μετοχικού κεφαλαίου των συστημικών τραπεζών.

Σύμφωνα με τον ν. 4340/2015, το ΤΧΣ βάσιζε την απόφασή του περί αποδοχής του βιβλίου προσφορών στην εν λόγω έκθεση. Η ακριβής δε έκφραση στον νόμο ήταν: «Δύναται να αποδεχθεί την τιμή του βιβλίου προσφορών, υπό προϋπόθεση ότι έχει λάβει γνωμοδότηση από τον ανεξάρτητο σύμβουλο.». Είκοσι μέρες αργότερα, με τον ν. 4346/2015, το «δύναται να δεχθεί» έγινε «δέχεται», εκμηδενίζοντας τη σημασία της έκθεσης.

Η απάντηση του Υπουργείου Οικονομικών και του ΤΧΣ ήταν πως «τα όργανα διοίκησης του ταμείου έχουν υποχρέωση τήρησης εχεμύθειας σχετικά με τις υποθέσεις του ταμείου και δεσμεύονται από το επαγγελματικό απόρρητο και, άρα, οι εκθέσεις δεν μπορούν να δοθούν».

Αν δεν μπορεί να δει την έκθεση η Εθνική Αντιπροσωπεία, τότε ποιος μπορεί να τη δει; Γιατί έγιναν δύο νομοθετικές αλλαγές σε τόσο μικρό χρονικό διάστημα; Γιατί αρνείται και το ταμείο και το Υπουργείο να ενημερώσει;

Σήμερα, τρεισήμισι μήνες μετά την τρίτη ανακεφαλαιοποίηση, οι τιμές των τεσσάρων συστημικών τραπεζών παρουσιάζουν πτώση από 32,5% έως 60%, στη δε Τράπεζα Αττικής 70%. Ο βασικός μέτοχος, το ΤΣΜΕΔΕ, έχει επενδύσει 650 εκατομμύρια ευρώ στις τρεις αυξήσεις. Η σημερινή αποτίμηση της μετοχής του είναι 122 εκατομμύρια ευρώ. Τα χρήματα των μηχανικών έχουν εξαφανιστεί. Έχουν υποστεί τεράστιες ζημιές η ΕΥΔΑΠ, ο αερολιμένας και λοιπά.

Οι ευρωπαϊκές αρχές ήδη διερευνούν τον τρόπο με τον οποίο έγινε η αύξηση μετοχικού κεφαλαίου. Μας είπε ο κ. Καραμανλής το γεγονός ότι έγινε –πρωτοφανές- με 15% παραπάνω από τη χρηματιστηριακή αξία να έχουμε αύξηση μετοχικού κεφαλαίου.

Κυρίες και κύριοι συνάδελφοι, η κατάσταση στο τραπεζικό σύστημα συνεχίζει να είναι δύσκολη. Η Κυβέρνηση δεν έχει ξεκαθαρίσει ακόμα το τοπίο με τα μη εξυπηρετούμενα δάνεια. Το επισήμανε και ο κ. Ντράγκι στην πρόσφατη ακρόασή του στο Ευρωπαϊκό Κοινοβούλιο.

Βεβαίως, η απροθυμία να προχωρήσουμε σε ασφαλιστικό, φορολογικό, μεταρρυθμίσεις δημιουργεί αβεβαιότητα σχετικά με την πρώτη αξιολόγηση, αβεβαιότητα σε σχέση με τα χρηματοδοτικά κενά, για την εξυπηρέτηση του δημοσίου χρέους, την εκτέλεση του προϋπολογισμού και για τα κόκκινα δάνεια, φυσικά.

Το ΔΝΤ το είπε ξεκάθαρα: «Ή πωλούνται τα κόκκινα δάνεια σε funds ή πάμε σε νέα ανακεφαλαιοποίηση και, άρα, κούρεμα καταθέσεων.».

Είστε ακόμα περήφανοι που δόθηκαν μόνο 5,5 δισεκατομμύρια στις τράπεζες, αντί να «μπουκώσετε» τις τράπεζες με τα 25 δισεκατομμύρια που υπήρχαν; Τώρα σας εκβιάζουν με κούρεμα καταθέσεων. Γεμίσατε μόνοι σας το όπλο και το δώσατε στην απέναντι μεριά. Βαδίζετε χωρίς σχέδιο, με μόνο σύμμαχο τον πανικό σας για τις επιπτώσεις που δημιουργούν οι ίδιες οι πολιτικές σας.

Ευχαριστώ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Πρόεδρε, μπορώ να έχω τον λόγο για ένα μόνο λεπτό, για να διορθώσω κάτι;

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Υπουργέ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Οι προνομιούχες μετοχές της Eurobank είναι 950 εκατομμύρια κι όχι 700 εκατομμύρια. Απλώς, να το διορθώσω. Είμαι σίγουρος ότι και ο κ. Θεοχάρης δεν θα ήθελε να κάνει ένα λάθος περίπου 30%.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Έχετε δίκιο.

**ΠΡΟΕΔΡΕΥΩΝ (Γεώργιος Βαρεμένος):** Κύριε Δένδια, έχετε τον λόγο για δώδεκα λεπτά.

**ΝΙΚΟΛΑΟΣ ΔΕΝΔΙΑΣ:** Κύριε Υπουργέ, σας έχουμε συνηθίσει σε αυτήν την Αίθουσα, κατ’ αρχάς, πιο κεφάτο και, επίσης, με έναν ιακωβινισμό και έναν νεομαρξιστικό φανατισμό, ο οποίος πρέπει να παρατηρήσω ότι σήμερα σας έλειπε, μαζί με το κέφι. Φαντάζομαι ότι αυτό οφείλεται στην ερώτηση των συναδέλφων Βουλευτών της Νέας Δημοκρατίας, αλλά και στην –με την άδειά σας- πλήρη ανεπάρκεια της απάντησης, την οποία πήραμε σήμερα.

Αν πρέπει να κωδικοποιήσω λίγο την κυβερνητική θέση, όπως μας την εκφράσατε, κατ’ αρχάς, σας τέθηκε από τους συναδέλφους το βασικό ερώτημα: Ποιος είναι υπεύθυνος που έπρεπε να πάμε σε τρίτη ανακεφαλαιοποίηση;

Εσείς, λοιπόν, εδώ μας είπατε ότι γι’ αυτό ευθύνεται η δεύτερη ανακεφαλαιοποίηση, η οποία δεν ήταν επαρκής, και, επίσης, ευθύνεται το γεγονός των κόκκινων δανείων, ο αριθμός των οποίων μεγεθύνθηκε.

Και στα δύο αυτά που λέτε, κύριε Υπουργέ, σας διαψεύδει σε μεγάλο βαθμό η πραγματικότητα. Κατ’ αρχάς θα ήθελα να καταθέσω εδώ στα Πρακτικά το συμπέρασμα της Γενικής Διεύθυνσης Οικονομικών Θεμάτων της Ευρωπαϊκής Επιτροπής, Βρυξέλλες 2015, το οποίο ρητά αναφέρει: «There are substantial stability risks in Greece, which are caused by the uncertainty on the economic and financial policies of the Greek authorities over the last half year.». Προφανώς αυτό αναφέρεται στα πεπραγμένα της Κυβέρνησή σας. Το καταθέτω στα Πρακτικά.

(Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αλλά δεν χρειάζεται να προσκομίσω οποιοδήποτε ευρωπαϊκό έγγραφο, διότι ο ίδιος ο προϊστάμενός σας, ο Πρωθυπουργός κ. Τσίπρας, στις 29-6-2015 υπερηφάνως εδήλωνε: «Δεν χρεοκοπούν οι λαοί, αλλά οι τράπεζες.». Μάλιστα ρωτούσε ρητορικά, κύριοι συνάδελφοι: «Τι σχέση έχει ο πολιτισμός μας με τις τράπεζες;».

Το καταθέτω στα Πρακτικά.

(Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εάν, όμως, δεχθούμε ότι για τον οποιονδήποτε λόγο εκ παραδρομής ο Πρωθυπουργός τα έλεγε αυτά, μου επιτρέπετε, επίσης να καταθέσω τις δηλώσεις του Προέδρου της Βουλής κ. Βούτση, ο οποίος σαφώς αναδέχεται στον «ΣΚΑΪ» στις 25 Ιουλίου 2015, σχεδόν συγχρόνως με τον Πρωθυπουργό, την ευθύνη και λέει: «Μέχρι και τις τράπεζες κλείσαμε ως έσχατο διαπραγματευτικό όπλο.».

Το καταθέτω και αυτό στα Πρακτικά.

(Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κατά συνέπεια, κυρίες και κύριοι συνάδελφοι, όσον αφορά τον τρόπο με τον οποίο η Κυβέρνηση έβλεπε τις τράπεζες, δεν βλέπω να έχουμε μεγάλα περιθώρια να απαλλάξουμε την παρούσα Κυβέρνηση από την ευθύνη. Ας πάμε, όμως, και στον ελάσσονα συλλογισμό του υπερασπιστικού ισχυρισμού. Με συγχωρείτε, που χρησιμοποιώ όρους δικανικούς, αλλά έχει μία έννοια. Δεν το κάνω κατά τύχη.

Κόκκινα δάνεια. Τι μας λέει εδώ ο κ. Τσακαλώτος για τα κόκκινα δάνεια; Αυξήθηκαν –λέει- υπερβολικά τα κόκκινα δάνεια. Μάλιστα, κύριε Τσακαλώτε, σωστά. Εσείς τι κάνετε; Κατ’ αρχάς, εσείς λέτε ότι φταίει η προηγούμενη κυβέρνηση, ότι δεν έκανε τίποτα. Δεν είναι αλήθεια αυτό. Περάσαμε τον Νοέμβριο –εγώ κατέθεσα τη ρύθμιση- τον ν.4307/2014 για τα κόκκινα δάνεια. Χάσαμε τις εκλογές μετά από δύο μήνες περίπου.

Δεν σας έκανε ο νόμος; Δεν ήταν επαρκής ο νόμος; Πάρα πολύ ωραία, να περνούσατε καινούργιο, καλύτερο. Άλλωστε διακηρύσσατε σε όλους τους τόνους και προς πάντες ότι δεν χρειάζεται να καταθέσουν στον νόμο Δένδια, στον ν.4307/2014, οποιοδήποτε δικαιολογητικό. Ο επόμενος Υπουργός από εμένα, ο κ. Σκρέκας, είχε ετοιμάσει και τα templates και τα είχε στείλει στις τράπεζες, ώστε να μπορούν αυτοί που θέλουν να υπαχθούν στον νόμο να καταθέσουν τα σχετικά έγγραφα.

Έλεγε, λοιπόν, τότε η Κυβέρνηση: «Δεν χρειάζεται. Εμείς θα φέρουμε καλύτερη ρύθμιση.». Επί έναν χρόνο η Κυβέρνηση δεν έφερε καμμία ρύθμιση. Ή μάλλον η μόνη ρύθμιση που έφερε είναι τον ν.4354/2015, σχεδόν δώδεκα μήνες μετά, με τον οποίο τι έκανε; Το ξέρετε. Έδωσε στα hedge funds τη δυνατότητα αγοράς δανείων από το τραπεζικό σύστημα. Αυτή είναι η ενέργεια της Κυβέρνησης.

Άρα, αφ’ ενός μεν στον κύριο ισχυρισμό σας, αφ’ ετέρου στον επικουρικό ισχυρισμό σας, ή δεν γνωρίζετε την πραγματικότητα –για το οποίο αμφιβάλλω- ή αποκρύπτετε την πραγματικότητα, το οποίο πιθανολογώ.

Μου κάνει μάλιστα εντύπωση ότι εδώ καταθέσατε κάτι άλλο, το οποίο –ξέρετε- δεν το ξέραμε και μας ενδιαφέρει και το κρατάμε. Είναι και στα Πρακτικά. Αντιμετωπίσατε το θέμα της αξίας πώλησης των μετοχών και απορρίψατε το book value, διότι είπατε ότι, κατά την κρίση σας, δεν θα υπήρχαν επενδυτές στο book value.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ολονών που ρωτήσαμε…

**ΝΙΚΟΛΑΟΣ ΔΕΝΔΙΑΣ:** Κατά συνέπεια λέτε, λοιπόν, ξεκάθαρα ότι εμείς πουλήσαμε τις μετοχές κάτω του book value, κάτω από την αξία των βιβλίων, γιατί αυτός ήταν ο μόνος τρόπος να φέρουμε επενδυτές.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Έτσι πουλήσαμε, δεν μετατρέψαμε.

**ΝΙΚΟΛΑΟΣ ΔΕΝΔΙΑΣ:** Ερχόμαστε τώρα εδώ και συζητάμε. Ποιος ήταν ο ιδιωτικός τομέας, κύριε Υπουργέ, που προσέτρεξε να συμμετάσχει σ’ αυτήν την ανακεφαλαιοποίηση; Μας κατηγορήσατε προηγουμένως. Είπατε σε κάποιον από τους συναδέλφους να σας ενημερώσει εάν εμείς στο Ευρωπαϊκό Λαϊκό Κόμμα κάνουμε διατυπώσεις εναντίον του ρόλου των hedge funds στη σύγχρονη οικονομία.

Σας το αντιστρέφω. Ποια είναι η δική σας άποψη, κύριε Υπουργέ, για τον ρόλο των hedge funds στη σύγχρονη οικονομία;

Από πότε εσείς καλωσορίζετε τα hedge funds στη σύγχρονη οικονομία; Έχω διαβάσει αρκετά άρθρα σας. Νομίζω ότι αυτά που έχω διαβάσει εγώ τα έχετε γράψει με τον κ. Λάσκο. Χρήστος Λάσκος, αν θυμάμαι καλά.

Δεν θυμάμαι, κύριοι συνάδελφοι, ούτε μία αναφορά του κυρίου Υπουργού για τα hedge funds. Αντίθετα, θυμάμαι αναφορές του κυρίου Υπουργού εναντίον του κεφαλαίου, εναντίον των πλουσίων, του τρόπου με τον οποίο θα οδεύσουμε στον κομμουνισμό μέσω, όμως, τώρα –οφείλω να πω- όχι μιας βίαιης μεταβολής, αλλά μιας ευρύτερης πειθούς του εκλογικού σώματος και της κοινωνίας.

Όλα ωραία, όμως για τα hedge funds δεν μας έχετε πει κάτι. Πότε εσείς στην Κυβέρνηση του ΣΥΡΙΖΑ γίνατε λάτρεις των hedge funds, κύριε Υπουργέ; Και από πότε θα μας πείτε ότι είναι θετικό για το τραπεζικό σύστημα μιας χώρας οι μόνοι οι οποίοι εμφανίζονται να συμμετέχουν σε μία ανακεφαλαιοποίηση να είναι hedge funds; Πότε έγινε θετικό αυτό; Εάν έχετε την καλοσύνη, κάντε μας μία παράδοση επ’ αυτού, να τα μεταφέρουμε και εμείς στο Ευρωπαϊκό Λαϊκό Κόμμα ως δικές σας απόψεις, να τα εκτιμήσουμε αναλόγως. Διότι είναι προφανές ότι ο νεομαρξισμός έχει ξεπεράσει κάθε όριο λογικής και κινείται πλέον στον υπερρεαλισμό, ως νέα αντιμετώπιση της πραγματικότητας και της οικονομίας. Στο τέλος εδώ, αντί για ισολογισμούς, θα καταθέτουμε ποιητικές συλλογές στο τέλος του χρόνου.

**ΜΑΥΡΟΥΔΗΣ ΒΟΡΙΔΗΣ:** Λακάν.

**ΝΙΚΟΛΑΟΣ ΔΕΝΔΙΑΣ:** Κύριε Υπουργέ, πού ζείτε; Με συγχωρείτε που σας ρωτώ ευθέως, αλλά πού ζείτε; Σε ποια κοινωνία ζείτε; Τι νομίζετε ότι εκπροσωπεί η Κυβέρνηση ΣΥΡΙΖΑ-ΑΝΕΛ σήμερα για την ελληνική κοινωνία; Για να είμαστε και λίγο συνεννοημένοι μεταξύ μας.

Κυρίες και κύριοι συνάδελφοι, καταθέτω στα Πρακτικά ένα αντίγραφο από την τελευταία έρευνα της τάσης της MRB με το εξής ερώτημα: «Λέξεις που εκφράζουν περισσότερο τον Έλληνα για το παρόν και το μέλλον της χώρας.». Αναφέρεται, προφανώς, στην Ελλάδα της Κυβέρνησης ΣΥΡΙΖΑ-ΑΝΕΛ. Αν ρωτούσα τον κύριο Υπουργό ποια λέξη θα έλεγε, αυτή θα ήταν «ενθουσιασμός», «σοσιαλισμός», «ευτυχία», «δικαιοσύνη».

Η ελληνική κοινωνία, κύριε Υπουργέ, απαντά λίγο διαφορετικά. Σας αντιμετωπίζει με οργή το 64% του ελληνικού λαού, με ντροπή το 49,3% του ελληνικού λαού, με φόβο για το μέλλον του το 46,9% του ελληνικού λαού. Το καταθέτω στα Πρακτικά.

(Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στην ίδια έρευνα αξιολογεί τους χειρισμούς σας με 76,9% αρνητικά. Μάλλον αρνητικά το 16,7% του ελληνικού λαού και σίγουρα αρνητικά, για να μην κοροϊδευόμαστε, το 60,2%. Το καταθέτω στα Πρακτικά, για να βλέπει όλα τα «ευχάριστα» μαζί ο κύριος Υπουργός.

(Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, επειδή εδώ υφιστάμεθα κάθε λίγο και λιγάκι διάφορους δικανικούς λόγους περί του ρόλου της διαφάνειας και πως αυτή η Κυβέρνηση, εν πάση περιπτώσει, μπορεί μεν να έχει κάποιες δυσκολίες, αλλά υπηρετεί τη διαφάνεια, αυτός είναι ο σκοπός της και εκεί εμείς, βεβαίως, της Νέας Δημοκρατίας είμαστε κακοί άνθρωποι, που δεν θέλουμε τη διαφάνεια. Όμως, για να δούμε και η ελληνική κοινωνία τι λέει γι’ αυτό.

Θα καταθέσω στα Πρακτικά, κύριε Υπουργέ, άλλη μία διαφάνεια, που λέει ότι με ελάχιστη ή καθόλου εμπιστοσύνη σάς αντιμετωπίζει για τα θέματα της διαφάνειας η ελληνική κοινωνία και συγκεκριμένα το 73,7%. Το καταθέτω στα Πρακτικά.

(Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επειδή, εν πάση περιπτώσει, σας μένει και ένα τελευταίο ανάχωμα, ότι δήθεν είστε το κόμμα που νοιάζεται για τους αδύναμους και τους μη έχοντες, θα σας δώσω άλλη μία διαφάνεια, στην οποία το 74% λέει ότι δεν σας θεωρεί καθόλου ικανούς να αντιμετωπίσετε τα θέματα κοινωνικής πολιτικής. Το καταθέτω στα Πρακτικά.

(Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτά όσον αφορά τον δικό σας χώρο, κυρίες και κύριοι συνάδελφοι, το δικό σας ιδεολόγημα προς την ελληνική κοινωνία. Ξέρετε, όμως, τι συμβαίνει; Φοβάμαι, ξαναλέω και λυπάμαι που το λέω, ότι κινείστε στον χώρο του υπερρεαλισμού, τον οποίο εγώ εκτιμώ βαθύτατα και στην ποίηση και στη ζωγραφική, αλλά τον τρέμω σε επίπεδο άσκησης πολιτικής. Διότι ο παριστάμενος κύριος Υπουργός σ’ αυτήν την Αίθουσα, σε μια συνομιλία του μάλιστα με συνάδελφο της Νέας Δημοκρατίας, του είπε ούτε λίγο ούτε πολύ ότι η Ελλάδα υποφορολογείται, ότι δηλαδή ο Έλληνας πολίτης πληρώνει λιγότερους φόρους απ’ αυτούς τους οποίους θα έπρεπε να πληρώνει και ότι, εν πάση περιπτώσει, είμαστε σε μία χώρα, στην οποία δεν υπάρχει κανένα ζήτημα εάν αυξηθούν και άλλο οι φορολογικοί συντελεστές.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Δεν είπε αυτό.

**ΝΙΚΟΛΑΟΣ ΔΕΝΔΙΑΣ:** Εδώ είναι, μπορεί να το διορθώσει.

Σας καταθέτω σημερινό άρθρο της εφημερίδας «ΕΣΤΙΑ», σύμφωνα με το οποίο είμαστε τρίτοι στη φορολόγηση στην Ευρωπαϊκή Ένωση, ακριβώς πίσω από ταλαιπωρημένες χώρες, όπως η Σουηδία και η Δανία, αλλά χωρίς να υπολογίζει μέσα τους ειδικούς φόρους, τα δημοτικά τέλη και όλα τα παραπλήσια.

(Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά το προαναφερθέν άρθρο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κατά συνέπεια, εάν τα συνυπολογίσουμε και αυτά, είμαστε πρώτοι, απέχουμε παρασάγγας, και έχουμε μία Κυβέρνηση, η οποία αυτό που ετοιμάζεται να κάνει είναι, κυρίες και κύριοι συνάδελφοι, να αυξήσει ακόμη περισσότερο τη φορολογία, σαν έναν δρόμο προς την οικονομική ανάπτυξη και σαν μία δίοδο για να βγούμε από την κρίση.

Κυρίες και κύριοι συνάδελφοι, πάντοτε πρέπει να είμαστε ειλικρινείς και ρεαλιστές. Αυτό πρέπει να κάνουμε. Και πρέπει να λέμε την αλήθεια σε αυτήν την Αίθουσα. Εμείς, ως παράταξη, νομίζω ότι σταθήκαμε με ειλικρίνεια και στηρίξαμε ό,τι βοηθά τον τόπο, την κοινωνία και τον λαό. Δεν μπορούμε, όμως, και δεν μας επιτρέπεται πλέον να προσυπογράφουμε αυτού του τύπου την κυβερνητική πρακτική.

Έχετε δημιουργήσει συνολικά διαλυτικά φαινόμενα στη χώρα είτε στην οικονομία είτε στο μεταναστευτικό είτε στην εξωτερική πολιτική είτε σε οποιοδήποτε κλάδο της κυβερνητικής δραστηριότητας μπορείτε να σκεφτείτε. Έχετε ενισχύσει την Τουρκία. Έχετε καταστήσει ρυθμιστή τα Σκόπια. Έχετε κάνει κάτι που ουδεμία αριστερή Κυβέρνηση θα διανοείτο στην ιστορία της: το ζήτημα του ΝΑΤΟ.

Και μάλιστα όχι μόνο το ΝΑΤΟ, αλλά καταφέρατε να φέρετε το ΝΑΤΟ και να εξαιρέσετε και τα Δωδεκάνησα, για να κάνετε το χατίρι στην Τουρκία. Και μάλιστα όχι μόνον αυτό, αλλά καταφέρατε και το δεύτερο απίστευτο να υποβάλετε σχέδιο πτήσης του πρωθυπουργικού σκάφους για ανεφοδιασμό στη Ρόδο και να σας το απορρίψει η Τουρκία και να μην πάει το ελληνικό πρωθυπουργικό αεροσκάφος στη Ρόδο.

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Βουλευτή)

Αυτά τα πράγματα ουδείς θα διανοείτο να τα κάνει ποτέ στην Ελλάδα. Γι’ αυτό, κυρίες και κύριοι συνάδελφοι, χωρίς καμμία χαρά, αλλά με αίσθημα εθνικής ευθύνης οφείλω να σας πω ένα πράγμα: Να τα μαζεύετε και να φεύγετε. Να πάρει και ο Υπουργός την εκπαιδευτική του άδεια, να πάει στο καλό, να μελετήσει τι λάθη κάνατε και όταν τα καταλάβει μαζί με τον κ. Βαρουφάκη, έρχεται πάλι και μας κάνει μία ενημέρωση να δούμε και εμείς, εν πάση περιπτώσει, τι συμβαίνει σε αυτήν την «πρώτη φορά αριστερά».

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς σας ευχαριστούμε.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Πρόεδρε, τον λόγο παρακαλώ.

**ΠΡΟΕΔΡΕΥΩΝ (Γεώργιος Βαρεμένος):** Ο κύριος Υπουργός έχει τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Μόνο για τρία δευτερόλεπτα, κύριε Πρόεδρε. Θα απαντήσω πολιτικά στη δευτερολογία.

Θα ήθελα να διευκρινίσω ότι αυτά που έχω πει για τη φορολογία, δεν τα είπα σε έναν Βουλευτή της Νέας Δημοκρατίας. Τα είπα στην ομιλία μου στον προϋπολογισμό και κατέθεσα τα στοιχεία, τα οποία δείχνουν ότι οι φόροι στην Ελλάδα, ως ποσοστό του ΑΕΠ, είναι 1% λιγότερο από τον μέσο όρο στην Ευρωπαϊκή Ένωση. Και είπα ότι το κυρίαρχο δεν είναι το επίπεδο, αλλά είναι η διεύρυνση της φορολογικής βάσης. Αυτό είπα.

Και νομίζω ότι σωστό είναι να το λέτε σωστά, κύριε Δένδια. Να ακούτε τους λόγους σωστά. Ούτε κουτσομπολιό ήταν. Νομίζω ότι δεν πρέπει να αμφισβητείτε αυτό το στοιχείο. Αυτό είναι το στοιχείο, 1% λιγότερο από τον μέσο όρο.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Τα εισοδήματα είναι τα ίδια, όμως;

**ΠΡΟΕΔΡΕΥΩΝ (Γεώργιος Βαρεμένος):** Ο κ. Μπαλαούρας έχει τον λόγο για έξι λεπτά.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Κύριε Πρόεδρε, θα με συγχωρέσετε, αλλά επειδή έγινε ένα μπέρδεμα με τις υπηρεσίες, μου είχαν δώσει για δώδεκα λεπτά τον λόγο, θα προσπαθήσω να το περιορίσω, αλλά δώστε μου μία ανοχή.

**ΜΑΥΡΟΥΔΗΣ ΒΟΡΙΔΗΣ:** Εύκολο είναι, 50% cut. Σαν την Κυβέρνηση, ξέρει ο Υπουργός.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Ακριβώς, θα πάμε σε bank run ομιλίας.

**ΠΡΟΕΔΡΕΥΩΝ (Γεώργιος Βαρεμένος):** Όχι, κάντε μία προσπάθεια να είστε κοντά στον χρόνο.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Ναι, ναι, όσο μπορώ.

Εάν η ερώτησή σας, κύριοι συνάδελφοι της Νέας Δημοκρατίας, ήταν τωρινή, θα έλεγα ότι ξύνεστε στη γκλίτσα του τσοπάνη. Αλλά την κάνατε στις 3 Δεκεμβρίου και ήρθε τώρα, επομένως συγχωρείστε από αυτήν την πλευρά.

Σήμερα, όμως, με τις τοποθετήσεις, τις οποίες άκουσα και επειδή ο κ. Δένδιας ήταν λίαν επιρρεπής σε όρους της ζωγραφικής και της μοντέρνας τέχνης, πρέπει να του πω ότι αυτά που ακούσαμε σήμερα από συναδέλφους της Νέας Δημοκρατίας, με παραπέμπουν στον ντανταϊσμό.

Γιατί, κύριε Δένδια και κύριε Σταϊκούρα, με παραπέμπουν στον ντανταϊσμό; Διότι, ποιος δημιούργησε, αλήθεια, την κατάσταση του bank run στην Ελλάδα; Μήπως δεν ήταν η δική σας η κυβέρνηση; Πριν από την κρίση, οι καταθέσεις ήταν 245 δισεκατομμύρια. Τον Ιούνιο του ’12 ήταν 156 δισεκατομμύρια. Τον Ιούλιο ήταν 129 δισεκατομμύρια. Πού είναι η τεράστια ευθύνη του ΣΥΡΙΖΑ για το bank run; Όταν μάλιστα, σε μία περίοδο success story, είχατε δημιουργήσει μία τόσο εγκληματική κατάσταση για την αποψίλωση των τραπεζικών καταθέσεων;

Γιατί μειώθηκαν από τον Δεκέμβρη του ’14 μέχρι τον Γενάρη του ’15, πριν αναλάβουμε, δηλαδή, εμείς, οι τραπεζικές καταθέσεις κατά 25 δισεκατομμύρια;

Γιατί; Η απάντηση είναι απλή, συνάδελφοι της Νέας Δημοκρατίας. Σας θυμίζω τη δήλωση του πρωθυπουργού σας, του κ. Σαμαρά -ο οποίος ήταν Πρωθυπουργός, όταν έκανε αυτήν τη δήλωση- ότι αν έρθει ο ΣΥΡΙΖΑ, θα κλείσουν οι τράπεζες.

**ΝΙΚΟΛΑΟΣ ΔΕΝΔΙΑΣ:** Έτσι είναι. Έκλεισαν οι τράπεζες. Φταίει ο κ. Σαμαράς;

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Πρωθυπουργός της χώρας ήταν, πριν έρθει ο ΣΥΡΙΖΑ, και πριν τρεις- τέσσερις μήνες δήλωνε ότι θα κλείσουν οι τράπεζες. Αυτό δημιουργεί αμέσως συνθήκες bank run και από εκεί και πέρα, πράγματι, 25 δισεκατομμύρια έφυγαν εκείνη την περίοδο, από τον Δεκέμβρη του 2014 έως τον Γενάρη του 2015. Πολύ απλά, κύριε Δένδια.

Ο Άδωνις Γεωργιάδης πριν από τις εκλογές έλεγε «θα πάρω τα λεφτά μου, αν βγει ο ΣΥΡΙΖΑ». Να, λοιπόν, τα μηνύματα που εκπέμπατε!

**ΝΙΚΟΛΑΟΣ ΔΕΝΔΙΑΣ:** Ο Γεωργιάδης τις έκλεισε;

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Η κ. Μπακογιάννη είπε μετά τις εκλογές, φυσικά, ότι θα κλείσουν οι τράπεζες τις ημέρες του Αγίου Πνεύματος. Ποιοι παρακινούσαν άραγε τους ακραίους κύκλους δεξιά και αριστερά, που μας οδήγησαν στα capital controls;

Μιας και γίνεται αναφορά –δεν το είπε ο Υπουργός, ενδεχομένως να το πει στην δευτερολογία του- στην ερώτηση της Νέας Δημοκρατίας για την Finansbank, θέλω να πω μία φράση: Πέραν του κ. Στυλιανίδη και η «MOODY’S» τη θεώρησε επιτυχημένη πώληση

Πάμε στην ανακεφαλαιοποίηση. Ποιος ήταν ο ρόλος και η χρησιμότητα, όλα αυτά τα χρόνια που κυβερνήσατε, των τραπεζών; Ασκούσαν τον παραδοσιακό τους ρόλο, δηλαδή παρείχαν ρευστότητα στο τραπεζικό σύστημα, ή έπαιζαν με τα νέα –δήθεν- χρηματοδοτικά προϊόντα, δηλαδή έπαιζαν τζόγο και έκαναν ένα ασύλληπτο πάρτι και μοίραζαν αφειδώς καταναλωτικά δάνεια, θαλασσοδάνεια σε επιχειρηματίες που υπερτιμολογούσαν τα κόστη τους, για να τα βγάζουν στο εξωτερικό τα λεφτά τους ή πάμε στα ΜΜΕ, δηλαδή στα κανάλια και στα άλλα μέσα μαζικής ενημέρωσης; Τα δάνεια των 406 εκατομμυρίων –τουλάχιστον- γιατί δόθηκαν χωρίς εγγυήσεις και τώρα είναι όλα αυτά κόκκινα;

Τα δύο δικά σας κόμματα, που συγκυβερνήσατε, ποιο είναι το ποσό που χρωστούν; Η Νέα Δημοκρατία χρωστάει 210 εκατομμύρια και το ΠΑΣΟΚ 150 εκατομμύρια και όλα αυτά είναι κόκκινα δάνεια. Θυμίζω την καταγγελία του νυν Προέδρου της Βουλής τον Οκτώβρη του 2014.

Και από επάνω ψηφίσατε, κύριε Δένδια και κύριε Σταϊκούρα, μαζί με τους συναδέλφους του ΠΑΣΟΚ το ακατάσχετο των κρατικών ενισχύσεων. Περί αυτού πρόκειται, δηλαδή γινόταν ένα ασύλληπτο πάρτι, μία ασύλληπτη λεηλασία του ελληνικού πλούτου και μιλάτε κιόλας!

Τα κόκκινα δάνεια. Πώς φτάσαμε, κύριε Σταϊκούρα, στα 100 δισεκατομμύρια; Τον Δεκέμβριο του 2014, λίγο πριν από τις εκλογές που πήραμε εμείς την Κυβέρνηση, έφτασαν στο 40% του συνόλου, ενώ τον Ιούνιο του 2015 ήταν στα 42%. Δηλαδή η καταστροφή της χώρας από τον ΣΥΡΙΖΑ αύξησε ελάχιστα τα κόκκινα δάνεια. Εμείς, λοιπόν, τα δημιουργήσαμε; Δημιουργήθηκαν -γιατί η ροή δεν σταματάει ξαφνικά- από την πολιτική της εσωτερικής υποτίμησης, την οποία επιβάλατε στον ελληνικό λαό.

Μπορούσε να σταθεί -για να πάμε τώρα στην ανακεφαλαιοποίηση- καμμία τράπεζα; Θα ήταν παγκόσμιο γεγονός, εάν κάποια τράπεζα μπορούσε να εξακολουθήσει να υπάρχει με το 40%, δηλαδή με το μισό και παραπάνω σε ορισμένες τράπεζες, με κόκκινα δάνεια.

Οι δικές σας οι ανακεφαλαιοποιήσεις –και τελειώνω, κύριε Πρόεδρε-, που προσπαθώ να ανατρέξω, κράτησαν τις αμαρτωλές διοικήσεις των τραπεζών. Το δημόσιο έδωσε, πέρα από τα 5 δισεκατομμύρια του Αλογοσκούφη, και άλλα 39 δισεκατομμύρια την περίοδο 2012-2013. Τι έγιναν αυτά τα λεφτά; Πού πήγαν;

Οι Ηνωμένες Πολιτείες, τις οποίες έχετε σαν κορωνίδα, και κρατικοποίησαν τις τράπεζες και πέταξαν τις διοικήσεις. Εδώ δεν δόθηκε ούτε δικαίωμα ψήφου στο κράτος, το οποίο έδωσε τα λεφτά του ελληνικού λαού για τη σωτηρία των τραπεζών στη δική σας πολιτική. Επιπλέον, δώσατε δώρο το ξεπούλημα της Αγροτικής Τράπεζας και του Ταχυδρομικού Ταμιευτηρίου στις τράπεζες αυτές που ήταν χρεοκοπημένες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου, κύριε Πρόεδρε, σας παρακαλώ ένα λεπτό, για να μπορέσω να προχωρήσω και να ολοκληρώσω.

Προχωράω τροχάδην, γιατί είχαμε αυτό το πρόβλημα.

Ποιος περίμενε σήμερα με την ανακεφαλαιοποίηση να έρθουν περίπου 5,7 από ιδιώτες, όταν εσείς είχατε δημιουργήσει τον εικονικό Αρμαγεδδώνα με τα ουρλιαχτά σας;

Εμείς κάναμε πολλαπλές επιτυχημένες κινήσεις και σώθηκε ακόμη και η συντριπτική πλειοψηφία των συνεταιριστικών τραπεζών και της Αττικής. Ούτε το θέλατε, ούτε φυσικά το πιστέψατε. Σήμερα, έχουμε δικαίωμα ψήφου στις τράπεζες. Υπάρχει η δυνατότητα, επίσης, αξιολόγησης των διοικήσεων τους. Ταυτόχρονα, πήραμε –τα είπε ο Υπουργός- τα CoCos με πάρα πολύ υψηλό επιτόκιο, όταν τα επιτόκια στην Ευρωπαϊκή Ένωση –τα ξέρετε- είναι αρνητικά.

Μέσα λοιπόν, σε αυτό το ασφυκτικό πλαίσιο της επιτήρησης των δανειστών μας άρχισε –κι εδώ πρέπει να το τονίσουμε- η εφαρμογή του παράλληλου προγράμματος του ΣΥΡΙΖΑ με ματιά προς τους πιο αδύναμους. Άρχισε να δουλεύει η μηχανή του χτυπήματος της διαφθοράς και της διαπλοκής, του τρίγωνου της αμαρτίας που επάνω του στηρίχθηκε όλο το μεταπολιτευτικό πλαίσιο, δηλαδή τα μέσα μαζικής ενημέρωσης με τις άδειες χωρίς να υπάρχουν και να μην πληρώνουν ασφαλιστικά ταμεία, να μην πληρώνουν εκείνο, να μην πληρώνουν το άλλο, οι τράπεζες, οι οποίες έπαιξαν ένα σημαντικό πολιτικό παιχνίδι σε συνεργασία με το πολίτικό σύστημα -αυτό είναι το τρίγωνο της αμαρτίας- οι λίστες που κρύβονταν, που αρνιόσασταν ακόμη να παραλάβετε. Σας θυμίζω τη λίστα Μπόργιανς που δεν θα ξεφύγει κανένας που είχε την ευθύνη.

Κύριε Λοβέρδο, μη γελάτε, γιατί η λίστα Μπόργιανς…

**ΑΝΔΡΕΑΣ ΛΟΒΕΡΔΟΣ:** Δεν γελάω με αυτό, κύριε συνάδελφε.

**ΠΡΟΕΔΡΕΥΩΝ (Γεώργιος Βαρεμένος):** Κύριε Μπαλαούρα, μην ανοίγετε τέτοιο διάλογο. Έχει εκπνεύσει ο χρόνος ομιλίας σας.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Τελειώνω, κύριε Πρόεδρε. Όχι, δεν ανοίγω. Γιατί τότε θα πάμε από τον ντανταϊσμό στον φουτουρισμό.

Εμείς όμως, θέλουμε να σας βάλουμε στον ρεαλισμό, κύριε Δένδια. Διότι μέσα στην καταχνιά που παραλάβαμε, κάνουμε τομές. Σταμάτησε επιτέλους να υπάρχει το Grexit. Ούτε εσείς δεν τολμάτε να αναφέρετε καν τη λέξη «Grexit». Και αυτό είναι επιτυχία δική μας, δεν είναι δική σας. Εμείς καταφέραμε παγκοσμίως να μην ξαναπεί κανένας τη λέξη «Grexit». Προχωράμε για διευθέτηση του χρέους, για να ανοίξει πια ο δρόμος για την εφαρμογή του δικού μας προγράμματος, του προγράμματος της Αριστεράς.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Τον λόγο έχει ο κ. Καρακώστας.

**ΕΥΑΓΓΕΛΟΣ ΚΑΡΑΚΩΣΤΑΣ:** Θεωρώ, κύριε Πρόεδρε, ότι καμμία συζήτηση δεν μπορεί να γίνει για το ζήτημα της ανακεφαλαιοποίησης των τραπεζών, δίχως πρωτίστως να αναφερθούμε στο μεγάλο σκάνδαλο των θαλασσοδανείων των κομμάτων. Πρόκειται βεβαίως για τον ορισμό της διαπλοκής μεταξύ του οικονομικού και του πολιτικού κατεστημένου.

Έχουμε, λοιπόν, κάθε λόγο να ισχυριζόμαστε ότι το τρίγωνο της διαπλοκής είναι το εξής: τράπεζες, πολιτικά κόμματα, μέσα ενημέρωσης. Υπερχρεωμένοι καναλάρχες και εκδότες δεν επιβιώνουν οικονομικά απλά, αλλά θησαυρίζουν χάρη στην προκλητική δανειοδότηση των επιχειρήσεων τους από τις τράπεζες, παρ’ότι οι τελευταίες γνωρίζουν ότι τα δάνεια αυτά δεν πρόκειται να αποπληρωθούν. Για ποιο λόγο τότε χορηγούν αυτά τα δάνεια σε συγκεκριμένους επιχειρηματίες; Διότι γνωρίζουν πως τα φέσια, τα οποία θα αφήσουν, θα τα πληρώσει ξανά ο ελληνικός λαός. Το πολιτικό κατεστημένο ενθαρρύνει αυτήν την τεράστια κλοπή εις βάρος των Ελλήνων, διότι τα μέσα ενημέρωσης και τα καλοπληρωμένα τους ψεύδη είναι εκείνα, τα οποία τους διατηρούν στην εξουσία.

Υπάρχουν ευθύνες των τραπεζιτών που χορηγούν τα δάνεια; Ναι ή όχι; Υπάρχουν ευθύνες των κυβερνήσεων που επιτρέπουν αυτήν τη ληστεία εις βάρος του ελληνικού λαού; Ναι ή όχι;

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Βαρεμένος):** Κύριε Λοβέρδο, αρχίσατε από τώρα την αγόρευση; Είστε ακριβώς μετά.

**ΑΝΔΡΕΑΣ ΛΟΒΕΡΔΟΣ:** Τα λέω τόσο δυνατά, κύριε Πρόεδρε;

**ΠΡΟΕΔΡΕΥΩΝ (Γεώργιος Βαρεμένος):** Συνεχίστε, κύριε Καρακώστα.

**ΕΥΑΓΓΕΛΟΣ ΚΑΡΑΚΩΣΤΑΣ:** Έχουν γίνει τρεις ανακεφαλαιοποιήσεις και ποιο είναι το αποτέλεσμα για τον Έλληνα φορολογούμενο; Καμμία απολύτως ελάφρυνση δεν υπήρξε για τους Έλληνες, ενώ τεράστια είναι τα κέρδη για τους τραπεζίτες, οι οποίοι ουδέποτε τιμωρήθηκαν και αντιθέτως απολαμβάνουν σειράς προκλητικών προνομίων.

Το κυριότερο εξ αυτών είναι το γεγονός ότι αμνηστεύσατε με νόμο τους τραπεζίτες.

Γιατί η Νέα Δημοκρατία και το υπόλοιπο υποτιθέμενο συνταγματικό τόξο κόπτεται τόσο για τις ανακεφαλαιοποιήσεις των τραπεζών και όχι για την ανακεφαλαιοποίηση των ασφαλιστικών ταμείων; Τι πράξατε με πρόσχημα την ανακεφαλαιοποίηση των τραπεζών; Φαλιρίσατε τα ασφαλιστικά ταμεία. Αυτό πράξατε.

Το ερώτημα συνεπώς δεν είναι αυτό το οποίο θέτει η Νέα Δημοκρατία, δηλαδή για ποιο λόγο καθυστέρησε το πλαίσιο ανακεφαλαιοποίησης των τραπεζών, αλλά το γιατί αυτά τα χρήματα δεν χορηγήθηκαν στην πραγματική οικονομία, δηλαδή στις παραγωγικές δυνάμεις της ελληνικής οικονομίας, όπως είναι οι αγρότες και οι ελληνικές επιχειρήσεις, τους οποίους σήμερα οδηγείτε από κοινού στον αφανισμό.

Η απάντηση στο ερώτημα αυτό είναι η εξής: Μεταφέρετε το βάρος της ρεμούλας των κομματόσκυλών σας και του αισχρού κομματικού σας κράτους στις πλάτες των Ελλήνων και των Ελληνίδων και το χαρακτηριστικό είναι ότι κάθε φορά που το πράττετε αυτό, θέτετε και το τρομοκρατικό δίλλημα: συμφωνία -δηλαδή μνημόνιο- ή χρεοκοπία.

Επί της ουσίας, λοιπόν, στήνετε στη Βουλή των Ελλήνων μία φαιδρή κοκορομαχία για το ποιος διαφυλάττει καλύτερα τα συμφέροντα των τραπεζιτών και την ατιμωρησία τους, την ίδια περίοδο κατά την οποία χιλιάδες Έλληνες έχουν αυτοκτονήσει και εκατομμύρια άλλοι δεν έχουν να ταΐσουν τα παιδιά τους.

Η Χρυσή Αυγή δεν συμβιβάστηκε και ούτε πρόκειται να συμβιβαστεί με το πολιτικό, το οικονομικό και το μιντιακό κατεστημένο. Γι’ αυτό μας πολεμάτε με λύσσα. Γι’ αυτό μας μισείτε. Μάταιος, όμως, ο κόπος σας. Ας μας μισείτε, αρκεί να μας φοβάστε και μας φοβάστε, γιατί γνωρίζετε ότι εμείς οι εθνικιστές θα κάνουμε πράξη όσα λέμε: Οι κλέφτες στη φυλακή, για ν’ ανασάνει ξανά ελεύθερα ο ελληνικός λαός.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Κύριε Λοβέρδο, τώρα έχετε τον λόγο για έξι λεπτά.

**ΑΝΔΡΕΑΣ ΛΟΒΕΡΔΟΣ:** Θα ξεκινήσω με κάτι που δεν αφορά την επίκαιρη επερώτηση, αφορά, όμως, τον αποκεφαλισμό του Προέδρου του Μεγάρου Μουσικής, του κ. Μάνου, ενός ανθρώπου, ο οποίος έξι χρόνια πάλευε να κρατήσει το Μέγαρο Μουσικής όρθιο. Κατάφερε, τελικά, να πείσει τις κυβερνήσεις και η τελευταία Κυβέρνηση με τον κ. Μπαλτά έδωσαν μία λύση. Την ενισχύσαμε και την ψηφίσαμε στη Βουλή και μετά τον «έφαγαν». Με τον κ. Σφακιανάκη το ίδιο έγινε. Ό,τι ξεχωρίζει και πάει καλά, να μην υπάρχει, να βάλουμε εκεί κάποιον άλλον. Αυτόν που πήγε καλά, να μην τον εκτιμήσουμε.

Αυτή είναι μία κακοδαιμονία του ελληνικού δημοσίου, που συνεχίζεται και με αυτήν την Κυβέρνηση. Οι προσπάθειες που έχουν γίνει για τον μετριασμό της εγκαταλείφθηκαν πια. Και εκφράζω τη θλίψη μου γι’ αυτό που έγινε, εκφράζοντας, ταυτόχρονα, και τα συγχαρητήριά μου στον Γιάννη Μάνο για ό,τι έκανε.

Κύριε Υπουργέ, από τις ερωτήσεις της επερώτησης νομίζω -και ζητώ συγγνώμη αν κάνω λάθος- δεν απαντήσατε τη δεύτερη, που σας ρωτά τι πιστεύετε για την πώληση, για την επένδυση της Finansbank, αν είναι μια καλή επένδυση ή όχι. Εμείς ως ΠΑΣΟΚ τότε, το 2005-2006 –πότε έγινε- επισήμως την είχαμε καταδικάσει. Εγώ είχα κρατήσει επιφυλάξεις από εκείνη την καταδίκη και ως Υπουργός μετά, το 2010, ζήτησα συγγνώμη από τον κ. Αράπογλου. Ήταν μία πάρα πολύ σωστή ενέργεια. Όταν διάβασα, λοιπόν, την ερώτηση των Βουλευτών, με περιέργεια περίμενα την απάντησή σας. Νομίζω ότι δεν δώσατε απάντηση. Σας παρακαλώ πάρα πολύ να το κάνετε στη δευτερολογία σας. Είναι αντικείμενο της επερώτησης.

Κύριε Υπουργέ, συνήθως εδώ στις ομιλίες σας μιλάτε για ποδόσφαιρο. Σήμερα, όταν σας άκουγα, στο μυαλό μου ήρθαν τα τρεις χιλιάδες μέτρα στιπλ. Ο στίβος είναι άλλο πράγμα. Θυμάμαι τον Σπύρο Κοντοσώρο, έναν αθλητή που είχε συμμετάσχει και στις Ολυμπιάδες, και τον τρόπο που πήδαγε το εμπόδιο της λίμνης. Ο τρόπος που υπερπηδάνε το εμπόδιο αυτό είναι πάρα πολύ χαρακτηριστικός. Ο Σπύρος Κοντοσώρος πατούσε λίγο στην άκρη και έφευγε. Άλλοι το έκαναν αλλιώς.

Εσείς, εάν ήσασταν αθλητής στα τρεις χιλιάδες μέτρα στιπλ, θα είχατε πέσει μέσα στη λίμνη και θα παλεύατε να βγείτε έτσι, άνταφλα, γιατί δεν θα μπορούσατε να περάσετε το εμπόδιο.

Για την ανακεφαλαιοποίηση που σας ρωτούν και την πορεία των εξελίξεων αυτούς τους δεκατρείς μήνες, αφαιρέσατε την περίοδό σας και πήγατε πίσω. Απορώ πώς αυτό μπορεί να γίνει από τον Υπουργό Οικονομίας και Οικονομικών, όχι από έναν αναλυτή ή από έναν βολονταριστή που λέει ό,τι θέλει. Από εσάς, που όταν μιλάτε, σας ακούει όλος ο τομέας της οικονομίας! Όποτε και όταν μιλάτε.

Έχουμε, κυρίες και κύριοι Βουλευτές, κύριε Πρόεδρε, την περίοδο ΣΥΡΙΖΑ-ΑΝΕΛ, που χαρακτηρίζεται –για τις ανάγκες της επερώτησης- από την πρώτη περίοδο Βαρουφάκη, στην οποία και εσείς έχετε ασκήσει κριτική. Σε αυτή είχαμε πλήρη ακινησία σε βάρος της οικονομίας, GREXIT που αποφεύχθηκε «δοκάρι και έξω», παρά τρίχα, σύρριζα! Είχαμε έξοδο από το πρόγραμμα χρηματοδότησης με την προκήρυξη του δημοψηφίσματος, τραπεζική αργία, capital controls -γνωστά πράγματα- και όχι ρωγμή αλλά ρήγμα στα βασικά χαρακτηριστικά ενός τραπεζικού συστήματος που πρέπει να είναι όρθιο. Είχαμε ρήγμα στη φερεγγυότητα, ρήγμα στη ρευστότητα. Δηλαδή, ευθεία απειλή κατά του τραπεζικού συστήματος.

Έρχεται η ανακεφαλαιοποίηση μετά το τρίτο αχρείαστο μνημόνιο, χωρίς νόμο. Να υπογραμμίσω ότι οι δύο προηγούμενες ήταν νομοθετικά διαφανείς και ορατές, γιατί οι νόμοι είχαν προηγηθεί. Έρχεται μετά από αυτή την «περίοδο Βαρουφάκη νούμερο 1» η ανακεφαλαιοποίηση –ξαναλέω- με νόμο που ψηφίστηκε μετά και τέσσερις μέρες μετά την ψήφισή του αναθεωρήθηκε σε ορισμένα του σημεία. Με 5 δισεκατομμύρια μας παίρνουν τις τράπεζες και συντελείται μια ενέργεια ανακεφαλαιοποίησης επιζήμια για τους μετόχους, για το δημόσιο και για την πραγματική οικονομία.

Και μετά από αυτά βλέπουμε να εξελίσσεται, παρά τη βούληση του παρόντος Υπουργού, μια δεύτερη «Βαρουφακειάδα», μια δεύτερη περίοδος οικονομικής ακινησίας. Και επικαλούμαι τον παριστάμενο Υπουργό, διότι ήμουν παρών στην Διαρκή Επιτροπή Οικονομικών όταν είπε «εάν δεν κλείσει η αξιολόγηση μέχρι τον Μάιο, ζήτω που καήκαμε!». Τον ενοχλεί –και φυσικά έτσι είναι- η ακινησία της οικονομίας και οι καθυστερήσεις.

Έχουμε, λοιπόν, συνέχιση της οικονομικής ακινησίας, έχουμε περαιτέρω μείωση της αξίας μετοχών, έχουμε περαιτέρω μείωση της μετοχής του δημοσίου στις τράπεζες μέσω του ΤΧΣ και, τέλος, έχουμε διατήρηση των capital controls.

Θα ήθελα εδώ να θυμίσω κάτι: Ήμουν προεκλογικώς με τον κ. Σταθάκη σε μια ομιλία στο Ελληνοαμερικανικό Επιμελητήριο, όπου ρωτήθηκε και αυτός και εμείς, πότε θα αρθούν τα capital controls. Και είπε: «Ως Υπουργός σας λέω σε έξι μήνες, ως καθηγητής της Οικονομίας σας απαντώ πως δεν ξέρω».

Ως καθηγητής Οικονομικών είχε δίκιο. Δεν ξέρει, όπως κανείς δεν ξέρει. Ζούμε ακόμα σε φάση, κατά την οποία οι περιορισμοί αυτοί είναι ενεργοί, περαιτέρω από επένδυση.

Και τελικώς, κυρίες και κύριοι Βουλευτές, το συμπέρασμα είναι ένα: Ανακόπηκε βίαια η πορεία της οικονομίας προς την ανάπτυξη πριν από δεκατρείς μήνες και προσφέρθηκε ως δήθεν αντίδωρο η αύξηση όλων των περικοπών και της φορολογίας. Αυτό είναι το «πείραμα ΣΥΡΙΖΑ».

Ό,τι και να λέει οποιοσδήποτε, έχεις μια οικονομία που μετά από επτά χρόνια ύφεσης σκαρφαλώνει προς την ανάπτυξη, επιτυγχάνει τους πρώτους θετικούς ρυθμούς στα τέλη του 2014. Κατά τις προβλέψεις των πάντων, με πρώτη την Ευρωπαϊκή Κεντρική Τράπεζα, πηγαίναμε για 3% το 2015 και 3,6%. Και το 2016 κλείνει το πρώτο έτος διακυβέρνησης ΣΥΡΙΖΑ, με την ΕΛΣΤΑΤ να μας δίνει ύφεση 0,6%!

Έχουμε ύφεση, λοιπόν, και πάλι. Δεν τους άρεσε η πορεία προς την ανάπτυξη αλλά ήθελαν «ραγδαία βήματα προς τα εμπρός». Έχουμε, λοιπόν, ύφεση και πάλι, αύξηση όλων των περικοπών, αύξηση της φορολογίας.

Τι πείραμα ήταν αυτό, στο οποίο παρασύρθηκε ο ελληνικός λαός;

**ΠΡΟΕΔΡΕΥΩΝ (Γεώργιος Βαρεμένος):** Μιας και μιλάμε με αθλητικούς όρους, υπάρχει κόκκινη κάρτα για τον χρόνο, κύριε Λοβέρδο!

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, κλείνω την ομιλία μου σε αυτόν τον περιορισμένο χρόνο με μία επισήμανση:Δεν είναι μόνο η ανακεφαλαιοποίηση, αλλά και η πορεία των εξελίξεων μετά από αυτή και σε ό,τι αφορά την τιμή των μετοχών και σε ό,τι αφορά την περιουσία του ΤΧΣ στις τράπεζες, που έχει απομειωθεί, και σε ό,τι αφορά τη συνολική πορεία της ελληνικής οικονομίας και σε ό,τι αφορά τον δισταγμό κάθε επενδυτή. Διότι έχουμε αυτή την πολιτική ακινησία, που όλα τα προβλήματα μετατίθενται προς το μέλλον και τον Υπουργό να λέει ότι, όσο αργούμε τόσο χειρότερα είναι και ότι, εάν φτάσουμε Μάη, καιγόμαστε. Κι η ακινησία στην ελληνική οικονομία –και κάθε λογικός άνθρωπος την καταλαβαίνει αυτή την ακινησία και περιμένει κάποιος να δει συνθήκες σταθερότητας για να επενδύσει- κάνει πάρα πολύ κακό.

Κλείνουμε τη δεύτερη αυτή φάση της οικονομικής ακινησίας χωρίς να ξέρουμε πού πάμε, χωρίς να ξέρουμε πότε τελειώνουν τα ασφαλιστικά θέματα, πότε θα τελειώσουν τα θέματα της φορολογίας, χωρίς να ξέρουμε πότε θα κλείσει η αξιολόγηση. Όλα είναι στον αέρα!

**ΠΡΟΕΔΡΕΥΩΝ (Γεώργιος Βαρεμένος):** Βάλτε μία τελεία, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ**: Κύριε Υπουργέ, για να κλείσω, να πω το εξής: Έχει διαπραχθεί ένα οικονομικό έγκλημα, με ηθικές και πολιτικές διαστάσεις. Δεν θα έλεγα «νομικές», γιατί δεν είναι αυτός ο ρόλος μου. Πολλοί μιλούν και γι’ αυτές. Αυτό το πολιτικό, οικονομικό και ηθικό έγκλημα είναι διαρκές. Δεν παραγράφεται.

Μετά την πρώτη περίοδο Βαρουφάκη αναλάβατε εσείς να βγάλετε τη χώρα από το αδιέξοδο. Όταν μιλάτε, σας ακούν όλοι οι επιχειρηματίες, μικροί, μεσαίοι, μεγάλοι, σας ακούν οι πάντες. Η κάθε ομιλία του Υπουργού Οικονομικών είναι ομιλία-σταθμός για την πορεία της οικονομίας και όσο μιλάτε –πραγματικά, σας το λέω- και η Κυβέρνησή σας πράττει και εκφράζεται, τόσο μεγαλώνει η ανασφάλεια. Κάντε κάτι.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και δύο εκπαιδευτικοί συνοδοί τους από το 6ο Γενικό Λύκειο Καλαμαριάς Θεσσαλονίκης (Β΄ Τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Καραθανασόπουλε, έχετε τον λόγο για έξι λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Βεβαίως δεν χρειάζεται ιδιαίτερος κόπος, για να βγάλει κάποιος το συμπέρασμα, παρακολουθώντας τη διαδικασία, ότι και η σημερινή Κυβέρνηση ΣΥΡΙΖΑ-ΑΝΕΛ συνεχίζει την ίδια ακριβώς πολιτική των προηγούμενων κυβερνήσεων της Νέας Δημοκρατίας και του ΠΑΣΟΚ.

Από αυτή την άποψη, είναι πρόδηλη και η αμηχανία της Νέας Δημοκρατίας με αυτή την επερώτηση που κατέθεσε. Γι’ αυτόν, ακριβώς, τον λόγο και ο Υπουργός βρήκε εύφορο έδαφος να ασκήσει κριτική στη Νέα Δημοκρατία από τη σκοπιά του νεοφιλελευθερισμού, ότι δεν είναι τόσο φιλελεύθερη όσο πρέπει.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Όσο λέει…

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ναι.

Με αυτόν τον τρόπο, βεβαίως, ο κύριος Υπουργός έκανε και μία άλλη «ντρίπλα» στον εαυτό του: Προσπέρασε πολύ εύκολα την προηγούμενη θέση του ΣΥΡΙΖΑ περί δημόσιου χρηματοπιστωτικού συστήματος, όταν θα αναλάμβανε την κυβέρνηση. Υπερασπίστηκε, μάλιστα, την επιλογή να περάσει ο έλεγχος των τραπεζών μέσω της ανακεφαλαιοποίησης στο ιδιωτικό κεφάλαιο. Όχι βεβαίως ότι θα άλλαζε κάτι, εάν οι τράπεζες περνούσαν υπό δημόσιο έλεγχο.

Εμείς βεβαίως ως ΚΚΕ, κύριε Υπουργέ, δεν έχουμε αυταπάτες για τον ρόλο του χρηματοπιστωτικού συστήματος. Αποτελεί την καρδιά του καπιταλιστικού συστήματος. Γι’ αυτόν, ακριβώς, τον λόγο και αποτελεί το επίκεντρο της αγωνίας και της ανησυχίας όχι μόνο της σημερινής Κυβέρνησης, αλλά και των προηγούμενων κυβερνήσεων και συνολικότερα, της ίδιας της Ευρωπαϊκής Ένωσης, των διεθνών ιμπεριαλιστικών οργανισμών, η πορεία συνολικά του χρηματοπιστωτικού συστήματος και τα μαύρα σύννεφα, τα οποία είναι πάνω από τις τράπεζες και ιδιαίτερα τις πολύ μεγάλες, όπως η Deutsche Bank και άλλες. Κι επειδή, ακριβώς, δεν αποτελεί μια απλή παράμετρο του συστήματος αλλά την καρδιά του, η κατάσταση και οι εξελίξεις στο χρηματοπιστωτικό σύστημα αποτελούν και για τη σημερινή Κυβέρνηση έναν από τους βασικούς σταθμούς του νέου οδικού χάρτη για την ανάπτυξη της οικονομίας που ευαγγελίζεται ότι θα φέρει η Κυβέρνηση. Η ανακεφαλαιοποίηση των τραπεζών μαζί με τη διαχείριση των κόκκινων δανείων, η πρώτη αξιολόγηση και η διαχείριση του κρατικού χρέους είναι οι βασικοί τρεις σταθμοί που θα μας βοηθήσουν να βγούμε στο «ξέφωτο».

Πρόκειται, βεβαίως, για ένα «ξέφωτο» μιας καπιταλιστικής ανάπτυξης που θα βασίζεται πάνω στα ερείπια που αφήνουν οι πολιτικές των μνημονίων, όσον αφορά τα συγκροτημένα εργασιακά ασφαλιστικά και συνδικαλιστικά δικαιώματα της εργατικής τάξης, πάνω σε ένα έδαφος, όπου η δράση και η ασυδοσία των μονοπωλιακών ομίλων στο όνομα της θωράκισης της ανταγωνιστικότητας και της υπεράσπισης της καπιταλιστικής κερδοφορίας είναι το βασικό ζητούμενο.

Όμως, και αυτή η πορεία δεν είναι δεδομένη, από τη στιγμή που τα σύννεφα πυκνώνουν με βάση και τις εκτιμήσεις που κάνουν οι διάφοροι ιμπεριαλιστικοί οργανισμοί, σε μια εποχή δηλαδή που, όπως εκτιμούν, υπάρχει επιβράδυνση και συνεχής αρνητική αναθεώρηση των ρυθμών της διεθνούς καπιταλιστικής οικονομίας με έντονη ανησυχία της τυχόν εκδήλωσης μιας νέας, συγχρονισμένης και ακόμα πιο βαθιάς καπιταλιστικής κρίσης, είτε επ’ αφορμή μιας κρατικής χρεοκοπίας είτε εξαιτίας της κατάστασης που έχει το συνολικό διεθνές χρηματοπιστωτικό σύστημα.

Από αυτή την άποψη, λοιπόν, και εξαιτίας των εξελίξεων αυτών που υπάρχουν στο διεθνές χρηματοπιστωτικό σύστημα, καθίσταται ιδιαίτερα ενδεχόμενη η ανάγκη μιας νέας ανακεφαλαιοποίησης των ελληνικών τραπεζών το επόμενο χρονικό διάστημα.

Βεβαίως, η δική μας κριτική είτε στη σημερινή Κυβέρνηση είτε στις προηγούμενες κυβερνήσεις για το ζήτημα της ανακεφαλαιοποίησης έρχεται από διαφορετική σκοπιά. Εμείς δεν έχουμε καμμία αγωνία –και το λέμε ειλικρινά- για το αν θα σωθεί το χρηματοπιστωτικό σύστημα και συνολικότερα το καπιταλιστικό σύστημα. Αντίθετα, θέλουμε να αρχίσει να ξηλώνεται μέσα από την οργανωμένη πάλη των λαών το σύστημα αυτό, που είναι άδικο, εκμεταλλευτικό, για να μπορέσει να υπάρξει μια συνολικότερη ρήξη και ανατροπή.

Η κριτική, λοιπόν, που κάνουμε είναι ότι η σωτηρία του χρηματοπιστωτικού συστήματος έγινε σε βάρος του ελληνικού λαού, της εργατικής τάξης και των υπόλοιπων λαϊκών στρωμάτων, όχι μόνο γιατί για να γίνει η ανακεφαλαιοποίηση υπήρχε η προϋπόθεση υλοποίησης μιας σειράς σκληρών, άδικων, βάρβαρων, αντιλαϊκών και αντεργατικών μέτρων, αλλά και εξαιτίας του γεγονότος ότι αυτή η ανακεφαλαιοποίηση οδήγησε στην αύξηση του κρατικού χρέους με 39.000.000.000 ευρώ από την πρώτη ανακεφαλαιοποίηση και άλλα 5,5 δισεκατομμύρια από τη δεύτερη, από τη δική σας ανακεφαλαιοποίηση. Τα 39.000.000.000 τουλάχιστον έχουν εξαϋλωθεί και ο ίδιος κίνδυνος εξαΰλωσης υπάρχει και για τα 5,5 δισεκατομμύρια. Άρα, λοιπόν, αυξάνεται το κρατικό χρέος, το οποίο θα κληθούν να πληρώσουν οι φορολογούμενοι, τα λαϊκά στρώματα.

Δεύτερο σημείο της κριτικής μας είναι ότι δεν υπήρξε καμμία απολύτως μέριμνα σ’ αυτήν την πορεία ανακεφαλαιοποίησης και σωτηρίας του χρηματοπιστωτικού συστήματος για τα υπερχρεωμένα λαϊκά νοικοκυριά, καμμία απολύτως μέριμνα για την υπερχρεωμένη φτωχομεσαία αγροτιά, για τους υπερχρεωμένους επαγγελματίες και τους αυτοαπασχολούμενους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Υπάρχει συγκεκριμένη πρόταση του ΚΚΕ που μετά πολλών επαίνων τόσο οι προηγούμενες κυβερνήσεις όσο και η δική σας Κυβέρνηση είχαν απορρίψει για γενναίο κούρεμα των κεφαλαίων των δανείων που χρωστούν τα υπερχρεωμένα λαϊκά στρώματα.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΔΗΜΗΤΡΙΟΣ ΚΡΕΜΑΣΤΙΝΟΣ**)

Αντίθετα, επί δικής σας Κυβέρνησης –βεβαίως όχι ότι οι προηγούμενες είχαν προστατεύσει- ξεκίνησε το ξήλωμα του πουλόβερ της προστασίας των υπερχρεωμένων νοικοκυριών και τώρα, βεβαίως, οι εταίροι σας και ιδιαίτερα η Ευρωπαϊκή Κεντρική Τράπεζα και το Διεθνές Νομισματικό Ταμείο ζητούν τη συνολική απελευθέρωση της διαχείρισης των κόκκινων δανείων για να περάσουν σχεδόν όλα στα χέρια των hedge funds.

Τέλος, δεν υπήρξε καμμία απολύτως μέριμνα για την κατάσταση των εργαζομένων στο χρηματοπιστωτικό σύστημα από τη στιγμή που έχουν αρχίσει να ανατρέπονται οι συλλογικές συμβάσεις, οι εργασιακές σχέσεις. Βεβαίως, υπάρχει μεγάλος κίνδυνος το επόμενο χρονικό διάστημα να υπάρξει ένα νέο μπαράζ, ένα νέο κύμα απολύσεων τραπεζοϋπαλλήλων από το εγχώριο χρηματοπιστωτικό σύστημα και συγκέντρωσης σε όλο και λιγότερα χέρια του χρηματοπιστωτικού τομέα.

Από αυτή την άποψη, το ΚΚΕ έχει εκφράσει τις διαφωνίες του. Αυτή η πολιτική όχι μόνο δεν πρόκειται να οδηγήσει τον λαό στο «ξέφωτο», αλλά προϋποθέτει –και ολοκληρώνω με αυτό, κύριε Πρόεδρε- ότι θα συνεχίσει ο λαός και η εργατική τάξη να θυσιάζεται στον βωμό της ανταγωνιστικότητας και της καπιταλιστικής κερδοφορίας.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Καραθανασόπουλε.

Κύριε Καρρά, έχετε τον λόγο.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, ευχαριστώ.

Παρακολουθώ με προσοχή και θα αναζητούσα μια ακτίδα αισιοδοξίας από μια συζήτηση που γίνεται για την ελληνική οικονομία, διότι ο καθρέφτης της οικονομίας είναι οι τράπεζες. Δυστυχώς, όμως, δεν μπορώ να πω ούτε ότι βγαίνω σοφότερος από τη συζήτηση, αλλά ούτε και αυτή την ακτίδα αισιοδοξίας την οποία περίμενα αποκομίζω.

Είναι γεγονός ότι έχουν γίνει διαχρονικά σφάλματα στην ελληνική οικονομία και έχουμε φτάσει σε ένα επίπεδο που ίσως να είναι το μη παρέκει. Δεν γνωρίζουμε καν τι τέξεται η επιούσα! Μέσα στην Αίθουσα αντιμετωπίζουμε τη μετάθεση των ευθυνών, κάτι το οποίο παρακολουθώ πάντα με πολλή προσοχή, κύριε Πρόεδρε: Φταίει η Νέα Δημοκρατία; Φταίει το ΠΑΣΟΚ; Φταίει ο ΣΥΡΙΖΑ, οι ΑΝΕΛ; Ποιος φταίει; Ποτέ, όμως, δεν πληρώνουν. Πληρώνει ο ελληνικός λαός το τίμημα, πληρώνει τον λογαριασμό, κατά το κοινώς λεγόμενο.

Θέλω, λοιπόν, να πω τα εξής λεπτομερειακά. Η ανακεφαλαιοποίηση του 2012 ήταν μια επιτυχία ή ήταν ένα προανάκρουσμα, ένας προάγγελος δυσμενών συνεπειών στην ελληνική οικονομία και την κοινωνία;

Θέλω να θυμίσω ότι στις ανακεφαλαιοποιήσεις των τραπεζών του 2012 είχε προηγηθεί το κούρεμα των κρατικών ομολόγων, αλλά ποιων; Εκείνων που είχε ο ελληνικός εσωτερικός ιδιωτικός τομέας και οι φορείς κοινωνικής ασφάλισης. Σήμερα, σε λίγο, αναμένουμε ένα βαρύ, ένα δύσκολο ασφαλιστικό νομοσχέδιο, το οποίο θα χειροτερεύσει τη θέση των συνταξιούχων και θα στερήσει δικαιώματα. Ποτέ μέσα στα τέσσερα χρόνια, που έχουν περάσει, δεν αναζητήθηκε μια λύση παρά μόνο μια φαλκίδευση δικαιωμάτων.

Σημειώνω, ότι η ανακεφαλαιοποίηση του 2012 είχε ένα κόστος -ειπώθηκε από τους συναδέλφους μου από όλες τις πλευρές- περίπου 45 δισεκατομμυρίων, τα οποία δεν υπάρχουν σήμερα. Εδώ υπάρχει μια άλλη ερώτηση, ότι δεν άκουσα ένα νούμερο ποιο είναι το κόστος των ζημιών του ελληνικού κράτους, πόσο είναι το δημόσιο χρέος, πόσο επιβαρύνθηκαν οι ιδιώτες που έχασαν την αξία της ανακεφαλαιοποίησης του 2012, αν υπάρχει δυνατότητα ανάκτησης ή πρέπει να θεωρηθούν ότι έχουν μηδενιστεί.

Από μια ανάλυση που διάβασα -δεν διεκδικώ ειδικότερες γνώσεις οικονομικών- θα απαιτηθεί να φτάσουν οι αποτιμήσεις των τραπεζών σε τέτοια δυσθεώρητα ύψη μετά από είκοσι-τριάντα χρόνια -να μιλάμε μόνο λογιστικά- όπου θα έχουν ανακτηθεί οι απώλειες της ανακεφαλαιοποίησης και της πρώτης και της δεύτερης και φοβούμαι και της τρίτης, κύριε Πρόεδρε, διότι οι οιωνοί δεν είναι καλοί, δεν είναι αισιόδοξοι. Η ελληνική οικονομία εξακολουθεί να ταλανίζεται. Η αποεπένδυση στη χώρα συνεχίζεται, καταθέσεις σε αποταμίευση δεν υπάρχουν, δεν υπάρχει δυνατότητα αποταμίευσης ούτε ενός λεπτού. Η χρηματοδότηση από τον ευρωπαϊκό μηχανισμό στέρεψε, τελείωσε και αυτή και κινούμεθα μέσα σε νερά, στα οποία δεν ξέρουμε εάν μπορούμε να κολυμπήσουμε. Θα βυθιστούμε ή θα μείνουμε με το χέρι του πνιγμένου και θα καταλήξουμε στον βυθό; Δεν μπορούμε να απαντήσουμε σε αυτό.

Θέλω, όμως, να σταθώ σε κάτι άλλο, το οποίο είναι ζημιογόνο και βλέπω ότι δεν αντιμετωπίστηκε στην Αίθουσα: η περίφημη επένδυση της Finansbank. Θα θυμίσω, λοιπόν, ότι η Finansbank διατυμπανίστηκε με ένα τίμημα 4,1 δισεκατομμυρίων ευρώ, αν δεν κάνω λάθος. Αυτό ήταν το τίμημα εξαγοράς. Και πάλι, παρ’ όλο που διατυμπανίστηκε ως επιτυχία, δεν θα φέρει κανένα αποτέλεσμα παρά μόνο ζημίες και η πώλησή της σε οποιονδήποτε, όπως εξαγγέλθηκε και στο τίμημα των 2,6 δισεκατομμυρίων ευρώ.

Γιατί το λέω αυτό, κύριε Πρόεδρε; Η τουρκική οικονομία, είτε το θέλουμε είτε όχι, ποτέ δεν είδε με καλό μάτι την Ελλάδα -όπως και η χώρα, η Τουρκία- αλλά και παράλληλα, ποτέ δεν είδαν με καλό μάτι αυτή την ελληνική επένδυση. Ξέρετε τι συνέβη; Δεν μπόρεσε, ούτε υπεραξίες να καταγράψει ούτε μερίσματα να πάρει η ελληνική τράπεζα ούτε θα μπορέσει να επιστραφεί ποτέ και, σημειωτέον, επί δέκα χρόνια, που διατηρήθηκε αυτή η επένδυση, δεν υπάρχει απόδοση.

Σήμερα, λοιπόν, που πωλείται περίπου στο 50% της τότε αξίας για την οποία πλήρωσε η Εθνική Τράπεζα, συνυπολογίστε και την απώλεια των τόκων -που δεν υπήρξε ούτε μέρισμα ούτε τόκοι- για να βγάλετε το συμπέρασμα για το ποια ήταν η πραγματική ζημία.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Θέλω να πω και κάτι άλλο για κάτι που μας είπε ο κύριος Υπουργός και δεν με έπεισε. Είπε ότι τα CoCos θα αποδώσουν 8,1% και ότι αυτό θα μετριάσει τη ζημιά. Δεν ξέρω!

Θα ρωτήσω κάτι άλλο, θα κάνω μια αντιστροφή. Οι προνομιούχες «μετοχές Αλογοσκούφη» -αυτές οι γνωστές, που είναι το τελευταίο σημείο του ερωτήματος- έδωσαν ποτέ στο ελληνικό κράτος το επιτόκιο του 10%, το οποίο είχε νομοθετηθεί τότε, ή αυτό το 10% απλώς εγγράφετο σαν λογιστική αξία; Και οι τράπεζες γνωρίζουμε, ότι από το 2010 και μετά δεν έδωσαν μέρισμα, αφού δεν είχαν δυνατότητα και είχε απαγορευτεί λόγω του μνημονίου.

Μήπως, λοιπόν, έχουμε μια τεράστια σώρευση ζημιών αυτή τη στιγμή, η οποία στο τέλος του δρόμου θα είναι πολλαπλάσια της σημερινής και δεν θα μπορούμε να αντιμετωπίσουμε τίποτα, διότι θα εμφανίζονται περαιτέρω ζημίες καθημερινά και δεν θα υπάρχει δυνατότητα ανακούφισης;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θέλω να πω και κάτι άλλο και θα τελειώσω, κύριε Πρόεδρε. Θα παρακαλέσω για την ανοχή σας. Γράφεται καθημερινά ότι θα γίνουν ρυθμίσεις των επιχειρηματικών δανείων, θα γίνουν ρυθμίσεις των κόκκινων δανείων. Ακόμα δεν έχουμε καταλάβει ποιο είναι τελικά το πλαίσιο υπό το οποίο θα γίνουν, διότι βλέπουμε ότι υφέρπει και μια αντιπαλότητα μεταξύ των νέων ιδιοκτητών, των μετόχων των τραπεζών –θυμίζω ότι με 1 λεπτό αγοράστηκαν οι μετοχές αυτές και αναγκάστηκε να γίνει συνένωση ανά τριάντα ή δεκαπέντε για να πιάσουμε μια ονομαστική αξία 0,30 λεπτών-και του ΤΧΣ, της ελληνικής Κυβέρνησης που δεν θα δώσει απάντηση. Διότι η ελληνική Κυβέρνηση νομοθέτησε τη μεταβίβαση σε funds –ο θεός να τα κάνει funds- των 100.000 ευρώ -είχα πει σε ομιλία μου, ότι είναι ένα μεσαίο διαμέρισμα στο κέντρο της Αθήνας η αξία των 100.000 ευρώ- που θα είναι το ελάχιστο κεφάλαιο ενός distress fund, το οποίο θα λειτουργεί στην Ελλάδα. Να σας πω ότι μπορώ να συστήσω και εγώ με αυτό το κεφάλαιο μια τέτοια εταιρεία και να πλουτίσω στο τέλος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Λοιπόν, και αυτή η αντιπαλότητα μας δημιουργεί μεγάλους προβληματισμούς. Οι τράπεζες θέλουν να διαχειριστούν οι ίδιες τα δάνεια εκείνα, από τα οποία θα επιδιώξουν να εισπράξουν ένα μέρος. Τα distress funds θέλουν την εξαγορά στο 8% με 10% για να διαλύσουν, να κομματιάσουν, να αναλάβουν. Και η ελληνική Κυβέρνηση ακόμα δεν έχει τοποθετηθεί.

Μάλιστα, διάβαζα προ ημερών ότι αναμένεται η πράξη του Διοικητού της Τραπέζης Ελλάδος. Ακούστηκε σε εφημερίδες ότι δημοσιεύτηκε. Εγώ οφείλω να ομολογήσω την αδυναμία μου, δεν την είδα.

Τελειώνοντας, κύριε Πρόεδρε, και ευχαριστώ για την ανοχή σας, ομολογώ ότι φεύγω πλέον απαισιόδοξος από αυτή τη συζήτηση.

Ευχαριστώ και πάλι.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κύριε Καρρά.

Εισερχόμεθα στις δευτερολογίες.

Παρακαλώ, κύριε Σταϊκούρα, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ:** Κύριε Υπουργέ, δεν κάνουμε αγγαρεία, αν δεν το έχετε καταλάβει! Το σύνολο της Κοινοβουλευτικής Ομάδας της Νέας Δημοκρατίας έχει υπογράψει αυτή την ερώτηση. Είναι πολύ σοβαρό θέμα για εμάς. Και η Νέα Δημοκρατία έχει αποδείξει, ότι ασκεί τον ρόλο της με ευθύνη. Στην ανακεφαλαιοποίηση, στο πλαίσιο δημιουργίας αυτής, λειτουργήσαμε με υπευθυνότητα πριν από ορισμένους μήνες.

Αλήθεια, όμως, ποια ήταν η δική σας στάση κατά το πρόσφατο παρελθόν; Σας θυμάμαι από εκείνα τα έδρανα να καταψηφίζετε τα πάντα, ανακεφαλαιοποιήσεις, τα 555 εκατομμύρια –που θα επανέλθω- των προνομιούχων μετοχών. Έχετε συνεπώς προσωπική ευθύνη για τη στάση και τη διαδρομή σας.

Έχω σταθερή τη βούληση, ότι πρέπει να υπηρετώ τη δημόσια ζωή της χώρας με μέτρο και μετριοπάθεια, μακριά από τον λαϊκισμό και τον ελιτισμό. Αναρωτιέμαι, όμως, μετά από τη σημερινή σας τοποθέτηση, επειδή μιλήσατε για σύγκριση αποτελεσμάτων διαπραγμάτευσης, ο Έλληνας πολίτης είναι καλύτερα σήμερα ή πριν ένα χρόνο;

Μήπως πρέπει να πάρετε μια εκπαιδευτική άδεια για να το ερευνήσετε; Μήπως πρέπει να πάρετε μια εκπαιδευτική άδεια, για να ερευνήσετε τις δηλώσεις σας, ότι η πολιτική του μνημονίου εξασφαλίζει διαρκώς δώρα στο μεγάλο κεφάλαιο και στους τραπεζίτες;

Μήπως μιλήσατε για εκπαιδευτική άδεια για να μελετήσετε το γεγονός, ότι πριν από δύο χρόνια σε αυτή την Αίθουσα, στις 6-3-2014, λέγατε ότι ο ΣΥΡΙΖΑ επιμένει στη θέση του, να τεθούν οι τράπεζες υπό δημόσιο και κοινωνικό έλεγχο; Αυτά λέγατε!

Μήπως σήμερα με υπογραφή σας οι τράπεζες είναι υπό σχεδόν πλήρη ιδιωτικό έλεγχο; Και ορθώς! Ευτυχώς! Μήπως σήμερα με πρότασή σας η όποια συμμετοχή του δημοσίου στο τραπεζικό σύστημα θα ενταχθεί και αυτή στο νέο Ταμείο Αποκρατικοποιήσεων; Μήπως έχετε κάνει κάποια τέτοια πρόταση; Καλό θα ήταν να το μάθουμε.

Οι οβιδιακές μεταμορφώσεις σας, πέρα από το ότι μας εκπλήσσουν, δεν βοηθούν ώστε η δημόσια συζήτηση να ενισχύσει την πορεία της χώρας.

Καταθέτω στα Πρακτικά τις σχετικές δηλώσεις σας για το ρόλο των τραπεζών που λέγατε.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης έρχομαι σε ορισμένες σύντομες επισημάνσεις. Αμφισβητήσατε την αποκλειστική ευθύνη που έχει η Κυβέρνησή σας για την ανάγκη της νέας ανακεφαλαιοποίησης. Εμείς χρησιμοποιήσαμε στοιχεία, χρησιμοποιήσαμε έγγραφα, ενώ ο Κοινοβουλευτικός μας Εκπρόσωπος έδωσε την έκθεση της Ευρωπαϊκής Επιτροπής. Εσείς τίποτα. Μόνο πολιτικά φληναφήματα!

Αφού δεν σας αρκούν οι δικές μας κρίσεις για τις ευθύνες της Κυβέρνησης, αφού δεν σας αρκεί η έκθεση της Ευρωπαϊκής Επιτροπής, αφού δεν σας αρκεί το απόσπασμα που κατέθεσα από την τελευταία έκθεση της νομισματικής πολιτικής της Τραπέζης της Ελλάδος, η οποία και επιβεβαιώνει την ορθότητα των δικών μας θέσεων και διαψεύδει τις δικές σας, σας καταθέτω άλλα δύο έγγραφα. Το ένα είναι η έκθεση της Ευρωπαϊκής Κεντρικής Τράπεζας τον Οκτώβριο του 2015 για την ανακεφαλαιοποίηση, η οποία υποστηρίζει ότι οι νέες κεφαλαιακές ανάγκες οφείλονται στη χειροτέρευση του μακροοικονομικού περιβάλλοντος το 2015 και τα επόμενα χρόνια –σας θυμίζει κάτι αυτό;-, στα νέα πρόσφατα δημοσιονομικά μέτρα της Κυβέρνησης της Αριστεράς, στους κεφαλαιακούς περιορισμούς, στη μείωση της αξίας των εξασφαλίσεων, στην αναμενόμενη αυξημένη ροή νέων επισφαλών δανείων, δηλαδή σε δεδομένα που διαμορφώθηκαν το 2015.

Το καταθέτω στα Πρακτικά.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν σας αρκεί ούτε αυτό; Την προηγούμενη εβδομάδα ήταν στην Ελλάδα η κ. Ντανιέλ Νουί. Σας θυμίζω ότι είναι η Πρόεδρος του Εποπτικού Συμβουλίου του Ενιαίου Εποπτικού Μηχανισμού της Ευρωπαϊκής Κεντρικής Τράπεζας. Ξέρετε τι είχε δηλώσει στις 7 Ιουνίου του 2015; Είχε δηλώσει, λοιπόν, ότι οι ελληνικές τράπεζες εξακολουθούν να είναι φερέγγυες και οι ελληνικές εποπτικές αρχές έχουν κάνει καλή δουλειά τα τελευταία χρόνια για την ανακεφαλαιοποίηση και την αναδιάρθρωση του χρηματοπιστωτικού συστήματος.

Το καταθέτω και αυτό στα Πρακτικά.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συνεπώς, κύριε Υπουργέ, όλοι το έχουν κατανοήσει. Ώρα να το αποδεχθείτε! Όλη η ευθύνη της τελευταίας ανακεφαλαιοποίησης και των όρων της ανήκουν στην Κυβέρνησή σας.

Και έρχομαι στη δεύτερη σύντομη παρατήρησή μου. Συχνά αναφέρεστε στην απώλεια που είχαν τα ταμεία από την αναδιάρθρωση του χρέους. Αλήθεια, η απώλεια που έχουν σήμερα τα ασφαλιστικά ταμεία και οι ΔΕΚΟ από τη συμμετοχή τους στις ανακεφαλαιοποιήσεις μη συστημικών τραπεζών –για το οποίο δεν άκουσα να λέτε τίποτα στην πρωτολογία σας- πόση είναι;

Διατηρώ αμφιβολίες για το κατά πόσο τα στελέχη σας τα οποία έχετε τοποθετήσει σ’ αυτούς στους φορείς, είναι σε θέση να κατανοήσουν τους δυνητικούς κινδύνους που ανέλαβαν μ’ αυτή την επένδυση. Εκτός κι αν όλα αυτά εντάσσονται στη σφαίρα του οράματός σας για παράλληλο τραπεζικό σύστημα. Αλήθεια, μ’ αυτήν την ιδέα τι γίνεται;

Επίσης εκτός όλων αυτών που αναφέραμε όλοι οι ομιλητές της Νέας Δημοκρατίας, το κόστος είναι πολύ μεγάλο και για τους σημερινούς μετόχους, αφού οι τιμές των μετοχών συνεχίζουν την πορεία εξαΰλωσης. Σας θυμίζω ότι ο κύριος Πρωθυπουργός σε συνέντευξή του στις 8 Δεκεμβρίου του 2015 είχε αναφέρει ότι η τιμή της Εθνικής θα ανέβει. Και ανεβαίνει! Τότε ήταν 0,535. Σήμερα είναι 0,16 ευρώ. Μα καλά δεν μπορείτε να πέσετε μέσα ούτε σε μία πρόβλεψη ούτε σε μία εκ των προτέρων εκτίμηση για τις εξελίξεις;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Υπουργέ, η οικονομία έχει ήδη πληρώσει πολύ ακριβά τις εκτιμήσεις σας. Επιτέλους, προσέξτε!

Καταθέτω στα Πρακτικά τη σχετική δήλωση του κυρίου Πρωθυπουργού.

(Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και έρχομαι στις προνομιούχες μετοχές και το νόμο του 2008. Δόθηκαν 28 δισεκατομμύρια για τη ρευστότητα της πραγματικής οικονομίας. Τα 5 δισεκατομμύρια ήταν προνομιούχες μετοχές και τα υπόλοιπα ήταν κρατικές ενισχύσεις και εγγυήσεις. Σας θυμίζω ότι αυτές αυξήθηκαν πολύ στο μέλλον. Ποια ήταν η ωφέλεια –επειδή ερωτηθήκαμε γι’ αυτό-; Η ωφέλεια για τον κρατικό προϋπολογισμό ήταν 4 δισεκατομμύρια ευρώ την περίοδο 2009-2014. Και μάλιστα, πήραμε 555 εκατομμύρια ευρώ μέρισμα από τις προνομιούχες μετοχές στο τέλος του 2012, όταν εσείς, κύριε Υπουργέ, αμφισβητούσατε ότι θα πάρουμε αυτά τα λεφτά! Όχι μόνο τα πήραμε αλλά ξέρετε πολύ καλά, ότι το 2015 κάνατε πράξη Υπουργικού Συμβουλίου για να πάρετε τα λεφτά του ΤΧΣ, να τα πάτε στο κράτος για να κάνετε repos, να βρείτε λεφτά για να πληρώσετε συντάξεις εξαιτίας της «δημιουργικής ασάφειας».

Άρα αυτό που σας λέμε εμείς, είναι ότι θα έπρεπε το κράτος να συνεχίζει να παίρνει τις προνομιούχες μετοχές ή οι τράπεζες να πάρουν πίσω τις μετοχές, όπως έκαναν τα δύο πιστωτικά ιδρύματα. Δεν χρειαζόταν να φτάσουμε μέχρι αυτό το σημείο.

Δεν χρειάζεται να σχολιάσω αυτό που είπατε, ότι για πρώτη φορά τέθηκε τώρα το ζήτημα των «κόκκινων δανείων», σας διαψεύδουν όλες οι εκθέσεις: Η «ΒLACKROCK» του 2013, η Έκθεση της Ευρωπαϊκής Επιτροπής και της Ευρωπαϊκής Κεντρικής Τράπεζας τον Οκτώβριο του 2014, τα stress tests τα οποία έγιναν, όλα αυτά επιβεβαιώνουν ότι τα «κόκκινα δάνεια» ήταν εντός του σχεδιασμού.

Επίσης, δεν κάνατε κανένα σχόλιο για την επιστροφή των ομολόγων από το ΤΧΣ στο Ευρωπαϊκό Ταμείο Χρηματοπιστωτικής Σταθερότητας -σας θυμίζω- για τα 11 δισεκατομμύρια. Αλήθεια, γιατί;

Στο σημείο αυτό θα ήθελα μόνο να επισημάνω, κάτι που νομίζω ότι θα έχει λίγο ενδιαφέρον. Σύμφωνα με την τελευταία έκθεση του ΤΧΣ, τα έσοδα από τόκους εξαιτίας της επιστροφής των ομολόγων παρουσίασαν μείωση κατά 44 εκατομμύρια το 2015. Είναι περισσότερα από τα προσδοκόμενα οφέλη στον προϋπολογισμό σας από την αύξηση του συντελεστή του φόρου εισοδήματος που θέλετε να επιβάλετε φέτος στους αγρότες. Μην αναρωτιέστε συνεπώς γιατί όλες οι παραγωγικές δυνάμεις του τόπου είναι απέναντί σας.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):** Κύριε Σταϊκούρα, ολοκληρώστε, παρακαλώ.

**ΧΡΗΣΤΟΣ ΣΤΑΪΚΟΥΡΑΣ:** Συμπερασματικά η Κυβέρνηση της Αριστεράς παγιδευμένη σε ιδεοληψίες, μύθους, ψευδαισθήσεις και ενδογενείς αντιφάσεις, χωρίς πολιτική κατεύθυνση, σχέδιο και βούληση οδήγησε και το τραπεζικό σύστημα στο τέλμα.

Για τη Νέα Δημοκρατία η Κυβέρνηση έχει τεράστια ευθύνη, πρώτον, γιατί κατέστησε αναγκαία τη νέα ανακεφαλαιοποίηση των τραπεζών.

Δεύτερον, για την καθυστέρηση θεσμοθέτησης του πλαισίου υλοποίησής της.

Τρίτον, για το αποτέλεσμα της ανακεφαλαιοποίησης των συστημικών τραπεζών. και τέταρτον, για τη διαδικασία ανακεφαλαιοποίησης των μη συστημικών τραπεζών.

Το κόστος είναι μεγάλο για το δημόσιο, τα ταμεία, τις ΔΕΚΟ, τους εργαζόμενους, τους φορολογούμενους και η ζημιά είναι τεράστια για τους μετόχους, μικρούς και μεγάλους, Έλληνες και ξένους.

Αυτές τις μεγάλες ευθύνες της σημερινής Κυβέρνησης γι’ αυτή την κατάσταση θα τις διερευνούμε και θα τις αναδεικνύουμε. Αρκετή ζημιά υπέστη η χώρα από τις επί μακρόν διάστημα ασάφειες και «γκρίζες ζώνες» που καλλιέργησε η –δήθεν- ριζοσπαστική Αριστερά και όχι μόνο, η εκδοχή στη δημόσια ζωή.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ, κύριε Σταϊκούρα.

Κύριε Βορίδη, παρακαλώ, έχετε τον λόγο για τρία λεπτά.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ, κύριε Πρόεδρε.

Η ομιλία του κυρίου Υπουργού μπορεί να συνοψιστεί ως εξής: Δύο ψέματα, μισή αλήθεια και το υπόλοιπο παραλήρημα. Και ούτε καν παραλήρημα μεγαλείου, γιατί ο κύριος Υπουργός θέλει να μας μιλάει με ύφος καθηγητού, λες και εδώ ξεχνάει που απευθύνεται. Αλλά, εν πάση περιπτώσει, για να το λήξουμε και αυτό, το ύφος καθηγητού -και δη αριστερού καθηγητού- να μην το σχολιάσω καλύτερα, ποια είναι η αξία των αριστερών καθηγητών και τι είναι εκείνο το οποίο έχουν εισφέρει στην πορεία της ανθρωπότητος,διαχρονικά.

Τα ψέματα. Τι είναι οι λόγοι λέει που κατέστησαν αναγκαία την ανακεφαλαιοποίηση της Αριστεράς; Η προηγούμενη δεν πέτυχε. Σοβαρά, δεν πέτυχε; Και αφού δεν πέτυχε τότε, σε τελευταία ανάλυση γιατί το καλοκαίρι του 2014 το ελληνικό τραπεζικό σύστημα παρουσιαζόταν στις ευρωπαϊκές αγορές ως η καλύτερη επενδυτική ευκαιρία;

Με ανακεφαλαιοποίηση και με άνετη άντληση 8,5 δισεκατομμυρίων από τις αγορές, πώς βρέθηκαν αυτά; Με βραχυπρόθεσμη χρηματοδότηση των ελληνικών τραπεζών, που ήταν και το ασφαλέστερο δείγμα εξυγίανσής τους, η οποία γινόταν με μηδενική εξάρτηση από τον ELA, με επανάκαμψη των συναλλαγών στη διατραπεζική αγορά και σ’ ένα πανευρωπαϊκό κανονιστικό πλαίσιο σχεδόν τιμωρητικό για το διεθνή πιστωτικά ιδρύματα. Το συνολικό ποσό που είχε δοθεί στη δεύτερη ανακεφαλαιοποίηση –αν θυμάστε καλά- μετά το PSΙ ήταν 39 δισεκατομμύρια. Από αυτά τα 13 είχαν πάει για την εκκαθάριση συγκεκριμένων πιστωτικών ιδρυμάτων και έμεναν 26 δισεκατομμύρια τα οποία πήγαν για το τραπεζικό σύστημα. Και η χρηματιστηριακή αξία των μετοχών τότε είχε πάει στα 34 δισεκατομμύρια. Η πώληση των μετοχών του ελληνικού δημοσίου αντιστοιχούσε τότε σε εισπράξεις 20 δισεκατομμυρίων. Με αναμενόμενη περαιτέρω αύξηση της χρηματιστηριακής αξίας των μετοχών θα είχε ολοκληρωθεί πλήρως όλη η ανακεφαλαιοποίηση χωρίς την παραμικρή ζημιά από το φορολογούμενο.

Αυτό από πού σας βγαίνει ότι υπήρχε πρόβλημα ανακεφαλαιοποίησης;

Ποιος είναι δεύτερος λόγος, το δεύτερο ψέμα, το οποίο μας λέει ο κύριος Υπουργός; Ακούστε το καταπληκτικότερο, κύριε Πρόεδρε: Ξέρετε γιατί χρειάστηκε η δεύτερη ανακεφαλαιοποίηση; Γιατί υπήρχε κινδυνολογία. Χαμπάρι δεν πήρατε, έτσι; Δεν πήρατε χαμπάρι, ότι έφευγαν λεφτά από τις τράπεζες ήδη με τον κίνδυνο εκλογής του ΣΥΡΙΖΑ; Αυτό το κάναμε εμείς, κινδυνολογούσαμε εμείς, την ώρα που πήγαιναν οι καταθέτες και σήκωναν τα λεφτά τους, γιατί εσείς ουσιαστικά είχατε διαμορφώσει ένα πλέγμα και ένα πολιτικό πλαίσιο, το οποίο προφανώς οποιονδήποτε λογικό άνθρωπο τον έκανε να αποσύρει τις καταθέσεις του. Εμείς είμαστε εκείνοι που παρακινήσαμε –πότε το παρακινήσαμε μάλιστα, ξέρετε ποια δήλωση έχουμε- την τελευταία εβδομάδα πριν κλείσουν οι τράπεζες, όταν λέγαμε ότι επίκειται το κλείσιμο των τραπεζών.

Και μετά από μία εβδομάδα αφού μας διαβεβαίωναν ότι δεν κλείνουν οι τράπεζες ,οι ψεύτες της Κυβέρνησης φυσικά και έκλεισαν τις τράπεζες.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Ο Σαμαράς δεν είχε πει ότι θα κλείσουν οι τράπεζες;

**ΜΑΥΡΟΥΔΗΣ ΒΟΡΙΔΗΣ:** Οι ψεύτες της Κυβέρνησης μια βδομάδα πριν το κλείσιμο των τραπεζών, διαβεβαίωναν τους καταθέτες ότι δεν θα κλείσουν οι τράπεζες. Αυτό ήταν το δεύτερο ψεύδος

Είπατε, όμως, και εδώ πρέπει να χαιρετήσουμε και να χειροκροτήσουμε έστω για τη μισή αλήθεια. Ποια ήταν η μισή αλήθεια που είπε ο κύριος Υπουργός; Νομίζω το πρώτο ήταν ότι βέβαια, για την ανακεφαλαιοποίηση της Αριστεράς, φταίει και η μάχη της ελληνικής Κυβέρνησης ενάντια στο κακό ευρωπαϊκό κατεστημένο.

Και μετά αρχίζει το παραλήρημα. Αυτό είναι το επικίνδυνο. Τώρα εσείς στα σοβαρά νομίζετε -εσείς, ο συγκεκριμένος- ότι έχετε φέρει στο κέντρο των πολιτικών δρώμενων τους φτωχούς; Έχετε καταλάβει εσείς τώρα ότι οι φτωχοί εκπροσωπούνται από την πολιτική που υιοθετείτε; Σοβαρά το λέτε αυτό; Έχετε καταλάβει ότι αυτός είναι ο δρόμος προς τον σοσιαλισμό; Τον οικοδομείτε βήμα βήμα; Φέρνοντας τα hedge funds, κάνοντας περικοπές των συντάξεων, δημιουργώντας πρόσθετη φορολογία, εξοντώνοντας όλες τις παραγωγικές διαδικασίες, φτιάχνετε τον δρόμο για τον σοσιαλισμό;

Ναι, είμαστε στη μετάβαση. Σωστά, θα πάμε στο Ηράκλειο μέσω Θεσσαλονίκης. Οι πιθανότητες είναι ότι τα καύσιμα δεν θα φτάσουν ούτε μέχρι τη Λαμία να πάμε, όχι να πάμε στη Θεσσαλονίκη και να γυρίσουμε.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Το προτσές έχει αρχίσει.

**ΜΑΥΡΟΥΔΗΣ ΒΟΡΙΔΗΣ:** Το μόνο προτσές, γι’ αυτό λέω…

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, να ολοκληρώνουμε.

**ΜΑΥΡΟΥΔΗΣ ΒΟΡΙΔΗΣ:** Τελειώνω, κύριε Πρόεδρε.

Εδώ στην πραγματικότητα είναι κανονικό παραλήρημα. Δεν είναι σουρεαλισμός. Ο σουρεαλισμός είναι μια –ας το πω- περίεργη απεικόνιση της πραγματικότητας. Εδώ βρισκόμαστε σε παραληρηματικό λόγο.

Κύριε Υπουργέ, είστε μνημονιακός Υπουργός. Το έχετε καταλάβει; Υπηρετείτε το μνημόνιο που έχετε καταγγείλει ως νεοφιλελεύθερο και δεν κάνετε τίποτε άλλο εκτός από αυτό. Αν δεν το ακούτε, διαβάστε την κριτική που σας ασκούν οι δικοί σας, αυτοί που έμειναν συνεπείς στις παλιές σας εξαγγελίες. Μην έρχεστε εδώ να μας παριστάνετε ότι υπηρετείτε τα συμφέροντα της εργατικής τάξης, την οποία κυριολεκτικά έχετε εξοντώσει.

Εσείς τώρα με αυτές τις πολιτικές που έχετε εφαρμόσει –με την αύξηση του ΦΠΑ, με την αύξηση του φόρου στα κρασιά, με τις αυξήσεις της φορολογίας, με τις περικοπές των συντάξεων- υπηρετείτε τα συμφέροντα της εργατικής τάξης; Προσγειωθείτε και ελάτε κοντά μας. Υπηρετείτε μια συγκεκριμένη αρχιτεκτονική, εσείς αυτήν την έχετε ονομάσει νεοφιλελεύθερη και το χειρότερο είναι ότι επειδή δεν την πιστεύετε και δεν την υπηρετείτε και καλά και γι’ αυτόν τον λόγο, επειδή δεν τη θέλετε και δεν την πιστεύετε, ενώ σας επιβάλλεται και έχετε δεχτεί να την εφαρμόσετε, αλλάζοντας και φέρνοντας τα πάνω κάτω από το είναι σας, έχετε χάσει και το χιούμορ σας.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Βορίδη.

**ΜΑΥΡΟΥΔΗΣ ΒΟΡΙΔΗΣ:** Διότι είναι προφανής η ψυχική καταπόνηση του κυρίου Υπουργού. Παλιότερα έλεγε και κάποιο καλαμπούρι, έκανε και κάποιο αστείο.

**ΓΕΡΑΣΙΜΟΣ (ΜΑΚΗΣ) ΜΠΑΛΑΟΥΡΑΣ:** Σε εμάς εξακολουθεί να λέει αστεία.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Μπαλαούρα, όχι διάλογο, παρακαλώ.

**ΜΑΥΡΟΥΔΗΣ ΒΟΡΙΔΗΣ:** Μυστικά στο αφτί, γιατί εδώ που τον βλέπω κάθε φορά είναι καταπονημένος ψυχολογικά. Σε λίγο θα χρειαζόμαστε ειδική θεραπεία.

Τελείωσα, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κύριε Βορίδη.

Τον λόγο έχει ο κ. Καραμανλής για τρία λεπτά.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Ευχαριστώ.

Θα είμαι πολύ σύντομος, κύριε Πρόεδρε.

Θα αναφερθώ σε δύο ζητήματα από την ομιλία του κυρίου Υπουργού. Πρώτα από όλα, δεν πήραμε μια σαφή απάντηση για ποιο λόγο η αύξηση του μετοχικού κεφαλαίου των μη συστημικών τραπεζών, όπως η Τράπεζα Αττικής δόθηκε σε premium, ενώ η αύξηση των συστημικών τραπεζών δόθηκε σε τεράστιο discount, δηλαδή με τεράστια έκπτωση.

Αναφέρω τέσσερα χαρακτηριστικά παραδείγματα: Η Εθνική Τράπεζα έκανε την αύξηση με έκπτωση, με discount 93%, η Τράπεζα Πειραιώς με 85,7%, η Alpha Bankμε 34,4% και η Eurobank με 52%. Μήπως έχει αυτό σχέση με το σχέδιο που μας ανακοίνωσε ο κ. Δραγασάκης τον Νοέμβριο για παράλληλο τραπεζικό σύστημα; Τι σημαίνει αυτό ακριβώς; Πώς θα λειτουργήσει αυτό το παράλληλο τραπεζικό σύστημα; Απαντήσεις εδώ δεν πήραμε.

Ένα δεύτερο ζήτημα στο οποίο θα ήθελα να αναφερθώ πολύ σύντομα είναι αυτό το πολύ ενδιαφέρον στοιχείο που αναφέρατε για τα CoCos. Πριν δύο χρόνια η τότε «επάρατη» κυβέρνηση της Δεξιάς έκανε μια επένδυση της τάξεως των 25 δισεκατομμυρίων ευρώ, χάρη στην οποία και το τραπεζικό σύστημα σώθηκε και ταυτόχρονα το ελληνικό δημόσιο βρέθηκε να κατέχει το πλειοψηφικό πακέτο των τραπεζικών μετοχών.

Το ίδιο άλλωστε, κύριε Υπουργέ, είχε γίνει και στη Μεγάλη Βρετανία και στην Αμερική, διότι με τις προνομιούχες μετοχές το δημόσιο θα είχε μια ευκαιρία να ρεφάρει τη χασούρα του. Θα μπορούσε, δηλαδή, σε ένα εύλογο χρονικό διάστημα, αν δεν είχαμε πάει στην τρίτη ανακεφαλαιοποίηση, το ελληνικό δημόσιο να βγει κερδισμένο απ’ αυτήν την επένδυση που έκανε.

Σήμερα η επένδυση αυτή, σας είπαν και ο κ. Σταϊκούρας και οι άλλοι συνάδελφοι από τη Νέα Δημοκρατία, αξίζει 24,5 δισεκατομμύρια. Ακόμα λοιπόν και αν τα CoCos σάς δώσουν 5,7 δισεκατομμύρια, αν αφαιρέσετε από τα 24,5 δισεκατομμύρια τα 5,7 δισεκατομμύρια και πάλι θα έχετε χασούρα 18,8 δισεκατομμύρια. Άρα, απαντήσεις σε αυτό το ζήτημα δεν πήραμε.

Η ιδεοληψία σας είναι τέτοια που ενώ θεωρητικά δεν θέλετε ξένους επενδυτές, φέρνετε τους χειρότερους επενδυτές, αυτούς που δεν επενδύουν στο τραπεζικό σύστημα μακροπρόθεσμα, αλλά αυτούς που επενδύουν μεσοπρόθεσμα.

Εμείς θέλαμε και καταφέραμε το 2013 να φέρουμε παίκτες στο ελληνικό τραπεζικό σύστημα, οι οποίοι είχαν μια μακροπρόθεσμη βλέψη.

Οπότε τα ερωτήματα αυτά νομίζω ότι παραμένουν αναπάντητα και νομίζω ότι οι ευθύνες της Κυβέρνησης είναι πολύ μεγάλες.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Ο κ. Δήμας έχει τον λόγο για τρία λεπτά.

**ΧΡΙΣΤΟΣ ΔΗΜΑΣ:** Ευχαριστώ, κύριε Πρόεδρε.

Κύριε Υπουργέ, άκουσα με προσοχή την ομιλία σας. Εγώ θα κάνω δύο ερωτήματα, τα οποία έκανα και στην πρωτολογία μου και δεν δόθηκε απάντηση.

Το πρώτο ερώτημα έχει να κάνει με τη δική σας θέση, όσον αφορά το παράλληλο τραπεζικό σύστημα και το σχέδιο Β της Κυβέρνησης Τσίπρα-Καμμένου, το σχέδιο που είπε ο κ. Βαρουφάκης.

Θα ήθελα να ήξερα πραγματικά ποια ήταν η δική σας θέση τότε στις διαπραγματεύσεις, εάν πιστεύατε στο σχέδιο Β και προσπαθήσατε να το υλοποιήσετε και εσείς και απλώς εάν ήταν μια αποτυχία, όπως είπε ο κ. Βαρουφάκης και δεν πατήθηκε τελικά το κουμπί. Θέλω μια απάντηση, κύριε Υπουργέ, σε αυτό. Επιμένω, πραγματικά, πάρα πολύ.

Το δεύτερο ερώτημα πάλι που δεν απαντήθηκε και επίσης θέλω μία απάντηση ξεκάθαρη είναι το εξής: Υπάρχει η συμφωνία του Νοεμβρίου για την αναδιάρθρωση του τραπεζικού συστήματος. Επιμένω: Θα προχωρήσει η Κυβέρνησή σας σε απολύσεις τεσσάρων χιλιάδων τριακοσίων τραπεζικών υπαλλήλων, ναι ή όχι; Νομίζω το ερώτημα είναι ξεκάθαρο. Θα κλείσετε τραπεζικά υποκαταστήματα, πάνω από εκατόν τριάντα, όπως λέει η συμφωνία; Δηλαδή, έτσι λογίζετε εσείς την ανάπτυξη;

Τέλος, κύριε Υπουργέ, η αυτοκριτική ώρες-ώρες είναι πράξη γενναιότητας. Θα ήθελα να ήξερα, υπάρχει καθόλου, έστω ένα ίχνος αυτοκριτικής για τον ένα χρόνο της Κυβέρνησης ΣΥΡΙΖΑ-Ανεξάρτητων Ελλήνων; Διότι το μόνο το οποίο ακούμε το τελευταίο διάστημα είναι ότι πρώτον φταίει η Αντιπολίτευση, φταίνε τα κανάλια, φταίει το κατεστημένο, φταίνε οι βαθιοί συντηρητικοί κύκλοι της Ευρώπης, τώρα ακούμε ότι φταίει η «GOOGLE», σε λίγο θα μας πείτε ότι φταίει και ο Χατζηπετρής. Φταίει καθόλου η Κυβέρνηση, κύριε Υπουργέ, και εάν ναι, σε τι φταίει;

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα τέσσερις μαθήτριες και μαθητές και πέντε συνοδοί εκπαιδευτικοί από το Δημοτικό Σχολείο Νέας Καρυάς Καβάλας και από το Δημοτικό Σχολείο Γραβούνας Γέροντα Ζαρκαδίας Πέρνης Καβάλας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρία Ασημακοπούλου, έχετε από την πρωτολογία σας μισό λεπτό.

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Δεν θέλω, κύριε Πρόεδρε, να μιλήσω.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Ο κ. Καραγκούνης έχει τον λόγο. Έχετε και τον χρόνο της πρωτολογίας σας να χρησιμοποιήσετε στη δευτερολογία, δηλαδή πέντε λεπτά.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ευχαριστώ πολύ, κύριε Πρόεδρε. Τρία λεπτά θα χρειαστώ.

Κύριε Υπουργέ, είναι πραγματικά εντυπωσιακό και αδιανόητο το πόσο κακό έχει γίνει στην οικονομία μέσα σε έναν χρόνο. Καταλαβαίνουμε -σας άκουσα νωρίτερα- ότι ήρθατε να δικαιολογήσετε τα αδικαιολόγητα. Η αλήθεια, όμως, κύριε Υπουργέ, δεν μπορεί να κρυφτεί.

Κάνατε συγκρίσιμη την προηγούμενη ανακεφαλαιοποίηση. Εμείς πετύχαμε την προηγούμενη ανακεφαλαιοποίηση, διότι είχαμε αποκλείσει την αίρεση του Grexit και φέραμε την οικονομία σε ανάπτυξη. Αυτή είναι η μεγάλη μας διαφορά. Εσείς κάνατε ακριβώς το αντίθετο. Και από εκεί, βεβαίως, ξεκινάει και το πρόβλημα, το οποίο συζητούμε και σήμερα. Μας φέρατε βήμα-βήμα στο σημείο μηδέν.

Σας άκουγα νωρίτερα και αναρωτήθηκα πραγματικά αν ζούμε σε άλλη χώρα. Το ανέφερε και ο κ. Δένδιας και ο κ. Σταϊκούρας, όλοι οι συνάδελφοι. Εσείς δεν ήσασταν που στο πλαίσιο του σχεδιασμού σας για τη νέο-κομμουνιστική επανάσταση είχατε εξαγγείλει και δεσμευτεί ότι θα κρατικοποιούσατε τις τράπεζες; Οι «κακοί» τραπεζίτες, βεβαίως, θα τιμωρούνταν κι ο λαός θα πανηγύριζε τη σεισάχθεια σε όλα ανεξαιρέτως τα δάνεια. Αυτά φωνάζατε. Κατόπιν τούτου, η αγορά θα πλημμύριζε με ρευστό από τις κρατικοποιημένες τράπεζες σε όλους τους αιτούντες δανείων. Αυτά λέγατε και παροτρύνατε μάλιστα τον κόσμο να μην πληρώσει τα δάνειά του.

Επί πέντε μήνες ο κ. Τσίπρας με τον προκάτοχό σας τον κ. Βαρουφάκη, διαπραγματευόταν με τους δανειστές, ακολουθώντας την εξής απίθανη στρατηγική. Πρώτα από όλα, αντί να κλείσετε γρήγορα την αξιολόγηση, αφήσατε χρόνο να περνάει και πληρώνατε τις δόσεις του Διεθνούς Νομισματικού Ταμείου, σκουπίζοντας τα δημόσια ταμεία. Δευτερευόντως επιστρέψατε τα 11 δισεκατομμύρια του Ταμείου Χρηματοπιστωτικής Σταθερότητας στο Ευρωπαϊκό Ταμείο Χρηματοπιστωτικής Σταθερότητας, ποσά που αποτελούσαν μαξιλάρι για τις τράπεζες και τα οποία δεν έχουμε τώρα, δηλαδή δεν τα είχατε στην ανακεφαλαιοποίηση. Και τρίτον, υπονοούσατε παντού στην Ευρώπη -όχι εσείς προσωπικά αλλά πολλά στελέχη σας- ότι θα τα κάνετε Κούγκι κι ότι θα κάνετε Κούγκι την Ευρωζώνη, αν αυτή δεν δεχόταν τα αιτήματά σας.

Το αποτέλεσμα ήταν αυτό που είπε και ο κ. Βορίδης: οι καταθέτες πανικόβλητοι άρχισαν να σηκώνουν 40 δισεκατομμύρια ευρώ, αδειάζοντας τις τράπεζες από τα τελευταία ψήγματα ρευστότητας, ενώ την ίδια στιγμή τα νταούλια όντως βαρούσαν και οι αγορές χόρευαν, δυστυχώς όμως εναντίον μας, κύριε Υπουργέ. Το Χρηματιστήριο κατέρρεε μέρα με τη μέρα και τελικά έκλεισε, να μην το ξεχνάμε, για έναν ολόκληρο μήνα.

Τέτοιο προηγούμενο, να κλείσει το Χρηματιστήριο, δεν έγινε ούτε κατά την περίοδο της Κατοχής. Μόνο ένας το έχει καταφέρει στο παρελθόν και επιτρέψτε μου, δεν θέλω να κάνω κανέναν συσχετισμό, αλίμονο. Μόνο ένας κατάφερε στην ιστορία να κλείσει το Χρηματιστήριο, κύριε Υπουργέ. Ήταν ο Μακαρέζος στα χρόνια της δικτατορίας.

**ΧΡΗΣΤΟΣ ΜΑΝΤΑΣ:** Εντάξει, τώρα.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Κατάφερε να το κλείσει για είκοσι μέρες. Αυτή ήταν η επιτυχία που κάνατε. Το αποκορύφωμα του δράματος, βέβαια, ήταν το κλείσιμο των τραπεζών, για το οποίο έχουμε μιλήσει, τα capital controls. Αυτό, βεβαίως, δεν είχε πραγματικά ξαναγίνει στην ελληνική Ιστορία. Σε αυτό πρωτοτυπήσατε.

Μετά την εκδίωξη του σπουδαίου οικονομολόγου και διαπραγματευτή της θεωρίας των παιγνίων, κ. Βαρουφάκη, ξεκινά η πορεία που παίρνει την μορφή της φαρσοκωμωδίας. Όχι μόνο οι τράπεζες δεν πέρασαν στα χέρια του κράτους, το οποίο είχε την πλειοψηφία μέχρι τον περασμένο Νοέμβρη, αλλά όπως παραδέχτηκε και ο κ. Σταθάκης, αυτές πουλήθηκαν στα κακά κερδοσκοπικά funds, έναντι πινακίου φακής. Το ερώτημα, όμως, δεν είναι τι θέλουμε εμείς, κύριε Υπουργέ -το αναφέρατε και πριν- ή τι θέλουν τα funds. Το ερώτημα είναι τι τελικά έγινε.

Αυτό που έγινε, κύριε Υπουργέ, και το ξέρετε καλά είναι ότι σχεδόν το σύνολο του τραπεζικού συστήματος, πουλήθηκε 5 δισεκατομμύρια ευρώ, δίνοντας στους νέους ιδιοκτήτες πρόσβαση σε περιουσιακά στοιχεία και δάνεια, αξίας 350 δισεκατομμύρια ευρώ. Την ίδια στιγμή το Ταμείο Χρηματοπιστωτικής Σταθερότητας, δηλαδή ο Έλληνας φορολογούμενος, έχανε εκτός από τον έλεγχο της περιουσίας του και 12,5 δισεκατομμύρια ευρώ από την αποτίμηση των μετοχών του, ποσό που αντιστοιχεί σε τεσσάρων ετών ΕΝΦΙΑ, όπως αναφέρθηκε ή εναλλακτικά σε 5 χιλιάδες ευρώ ανά ελληνική οικογένεια.

Και τώρα, πάμε στο ζουμί και πρέπει να μας απαντήσετε, κύριε Υπουργέ, γιατί δεν απαντήσατε. Πώς υπεστήκατε αυτήν την συντριπτική ήττα; Η απάντηση είναι απλή, σας το είπε νωρίτερα και ο κ. Σταϊκούρας. Λόγω της ολιγωρίας σας να καταθέσετε το θεσμικό πλαίσιο για την ανακεφαλαιοποίηση των τραπεζών, επειδή πλησίαζε η 1η Ιανουαρίου, που εφαρμόζεται η νέα ευρωπαϊκή νομοθεσία, με τον φόβο του κουρέματος καταθέσεων, που εσείς οι ίδιοι προκαλέσατε και με την πλάτη στον τοίχο, δεχτήκατε να μπει ελάχιστη τιμή στις αξίες των μετοχών και να εφαρμοστεί η μέθοδος του βιβλίου προσφορών, το λεγόμενο «book building», χωρίς περιορισμούς, κύριε Υπουργέ, πράγμα που επέτρεψε στα επενδυτικά funds να καθορίσουν κατά το δοκούν τις τιμές των αυξήσεων, εκμηδενίζοντας την αξία των τιμών των παλαιών μετοχών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μια μικρή ανοχή, κύριε Πρόεδρε, και τελειώνω.

Οι συγκρίσεις είναι συντριπτικές. Για παράδειγμα, επειδή αναφερθήκατε στη δική μας, στην πρώτη ανακεφαλαιοποίηση στην Εθνική Τράπεζα, εμείς την κάναμε στα 4,29 ευρώ ανά μετοχή, κύριε Υπουργέ, κι εσείς στα 2 σεντς ανά μετοχή, δηλαδή 99,5% χαμηλότερα. Εμείς είχαμε βάλει όριο. Και τότε μπήκαν ξένα funds και ιδιώτες και μικρομέτοχοι. Τότε μπήκαν με 4,29 γιατί υπήρχε προοπτική στην οικονομία, ενώ στη δική σας ανακεφαλαιοποίηση η οικονομία σερνόταν και συνεχίζει να σέρνεται στον βούρκο.

Το ελληνικό δημόσιο είχε στην κατοχή του προνομιούχες μετοχές στην Εθνική Τράπεζα αξίας 1,35 δισεκατομμυρίων ευρώ από την εποχή του νόμου Αλογοσκούφη του 2008. Αυτές οι μετοχές δεχθήκατε να μετατραπούν σε νέες μετοχές στην τελευταία ανακεφαλαιοποίηση σε αξία 392 εκατομμύρια ευρώ, δηλαδή γράφοντας ζημιά 71%. Η ζημιά, λοιπόν, που έχετε επιφέρει είναι ιλιγγιώδης.

Βεβαίως, κύριε Υπουργέ, η τελευταία ανακεφαλαιοποίηση των τραπεζών δεν άφησε ανεπηρέαστους τους κατόχους τραπεζικών ομολόγων, οι οποίοι είτε υποχρεωτικά είτε φιλικά δέχθηκαν να μετατρέψουν τα ομόλογά τους σε μετοχές, κάποιοι απ’ αυτούς και με κούρεμα στην ονομαστική αξία του ομολόγου τους.

Τελειώνοντας, κύριοι συνάδελφοι, θέλω να πάμε στο πιο ουσιώδες. Ξέρετε ποιο είναι το πιο ουσιώδες, κύριε Υπουργέ; Όλα τα παραπάνω, αν τα συνδυάσει κάποιος με τις οικονομικές συγκυρίες που διανύουμε, προκαλούν τρόμο με τη σκέψη ότι θα μπορούσαμε στο μέλλον να χρειαστούμε νέα ανακεφαλαιοποίηση. Είμαστε «γυμνοί» από όπλα, χωρίς το «μαξιλάρι» των 11 δισεκατομμυρίων ευρώ, χωρίς τη δυνατότητα νέας κρατικής βοήθειας, χωρίς τους ομολογιούχους. Τι απομένει; Δυστυχώς, αυτό που έχει ψηφιστεί, η νέα κοινοτική νομοθεσία.

Με λίγα λόγια, αυτή είναι η ανακεφαλαιοποίηση που κατορθώσατε να κάνετε, κύριοι της Κυβέρνησης, και όλα τα παραπάνω στοιχειοθετούν ευθύνες και αναπάντητα ερωτήματα που σύντομα θα πρέπει να απαντηθούν.

Κάτι τελευταίο, κύριε Υπουργέ, χωρίς καμμία διάθεση προσωπικής αντιδικίας ή αντιπαράθεσης. Θέλω να σας θέσω ένα ερώτημα και θέλω να μας απαντήσετε: Εξακολουθείτε να επενδύετε σε μερίδια αμοιβαίων κεφαλαίων του εξωτερικού; Επειδή, λοιπόν, σας αρέσει να επενδύετε σε τραπεζικά προϊόντα –δεν αρέσει μόνο σε σας, αλλά και σε άλλα στελέχη της Κυβέρνησης- θα σας παρότρυνα, αν δεν το έχετε ήδη κάνει, τόσο εσείς όσο και οι υπόλοιποι Υπουργοί, να ρευστοποιήσετε τα αμοιβαία κεφάλαιά σας και να μεταφέρετε τα χρήματα στις ελληνικές τράπεζες, ώστε να δώσετε πρώτος εσείς το μήνυμα στους Έλληνες επενδυτές ότι εμπιστεύεστε το τραπεζικό σύστημα και ότι από εδώ και πέρα τα πράγματα θα πάνε καλύτερα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε κι εμείς.

Κύριε Τσιάρα, ζητήσατε τον λόγο. Βέβαια, δεν προβλέπεται, αλλά μπορώ κατά παρέκκλιση να σας τον δώσω.

**ΚΩΝΣΤΑΝΤΙΝΟΣ ΤΣΙΑΡΑΣ:** Όχι, κύριε Πρόεδρε, δεν θα πάρω τον λόγο. Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κύριε Πρόεδρε, δεν θα απαντήσω σε όλα τα ερωτήματα. Χρειαζόμαστε διαφορετική διαδικασία για να πούμε, για παράδειγμα, για τις μη συστημικές τράπεζες. Δεν το ρωτήσατε κιόλας στην επερώτηση. Είμαι στη διάθεσή σας για να κάνουμε μία άλλη συζήτηση ή στο πλαίσιο της Επιτροπής Οικονομικών της Βουλής ή σε κάποιο άλλο πλαίσιο.

Δεν θα επαναλάβω τα επιχειρήματα για το αν ήταν success story η Νέα Δημοκρατία και το ΠΑΣΟΚ το 2014. Όλα τα επιχειρήματα έχουν ακουστεί. Δεν θα επαναλάβω το αν ήταν καταστροφή ο ΣΥΡΙΖΑ. Νομίζω ότι και αυτά τα έχουμε πει, τα έχουμε εξαντλήσει και έχουμε κουράσει τον κόσμο. Νομίζω ότι δεν υπάρχει επιχείρημα που δεν έχει ακουστεί. Γι’ αυτό επικεντρώθηκα στην ουσία της ανακεφαλαιοποίησης. Δεν ξέρω γιατί θεωρεί ο κ. Βορίδης ότι ήταν παραλήρημα. Ίσως θα πρέπει να δει στο you tube την δευτερολογία του για να έχει ένα μέτρο σύγκρισης για το τι είναι παραλήρημα.

Πηγαίνω στην ουσία των ζητημάτων. Θα ήθελα να πω στον κ. Καραθανασόπουλο ότι έχει δίκιο κατά κάποιον τρόπο ότι υπάρχει η ίδια διαδικασία που υπήρχε με τη Νέα Δημοκρατία και με την προηγούμενη κυβέρνηση. Είναι λάθος αυτό που είπε ότι δεν τον νοιάζει καθόλου και ότι δεν έχει καμμία αγωνία για την ανακεφαλαιοποίηση, γιατί δυστυχώς στον καπιταλισμό που ζούμε το μόνο πράγμα που είναι χειρότερο από το να ανακεφαλαιοποιούνται οι τράπεζες με τον τρόπο που ανακεφαλαιοποιούνται, είναι το να μην ανακεφαλαιοποιούνται και οι συνέπειες για τους πιο φτωχούς είναι τρομερές σ’ αυτές τις περιπτώσεις.

Έχει δίκιο ο κ. Καραθανασόπουλος, όπως και άλλοι που είπαν ότι η Κυβέρνηση του ΣΥΡΙΖΑ έχει κάνει έναν συμβιβασμό για το τραπεζικό σύστημα. Ήταν από τα θέματα στα οποία συμβιβαστήκαμε με τους πιστωτές.

Δεν είναι η θέση που είχαμε. Έχουμε αναγκαστεί να κάνουμε αυτόν το συμβιβασμό και μέσα σε αυτόν το συμβιβασμό προσπαθήσαμε να κάνουμε το καλύτερο. Αυτό το καταλαβαίνω ως αριστερός. Δεν καταλαβαίνω όμως τον κ. Θεοχάρη που λέει ότι έπρεπε παραπάνω από 5,7 δισεκατομμύρια ευρώ να ξοδέψουμε, που θα σήμαινε ή αύξηση του χρέους ή να εθνικοποιήσουμε τις τράπεζες.

Σημειώνω εδώ, ότι δεν πήρα καμμία απάντηση στο ερώτημα που έθεσα αν κάναμε καλά να μην μετατρέψουμε τις προνομιούχες μετοχές. Κατάλαβα από τον κ. Καραγκούνη ότι κάναμε λάθος. Δεν ξέρω αν συμφωνεί ο κ. Σταϊκούρας ή ο κ. Δένδιας, αλλά επειδή θα έχει τριτολογία –νομίζω- ο κ. Δένδιας, θα έχει τη δυνατότητα να μου απαντήσει σε αυτό το θέμα.

**ΝΙΚΟΛΑΟΣ ΔΕΝΔΙΑΣ:** Δεν θα έχω.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Προσπαθήσαμε με τον τρόπο και τον συμβιβασμό που σας είπαμε, να οδηγήσουμε σε τρία πράγματα. Πρώτον, να έρθουν νέοι επενδυτές. Ξέρετε ότι από τo book building process δεν επιλέγεις ποιος θα έρθει. Βεβαίως, ακριβώς επειδή έχουμε μια καχυποψία για το funds και ιδιαίτερα για το θέμα ότι δεν επενδύουν μακροπρόθεσμα, γι’ αυτό κάνουμε μεγάλη προσπάθεια να έχει συμμετοχή και το EBRD και το IFC, που είναι θεσμικές τράπεζες, οι οποίες έχουν πολύ μακροπρόθεσμους ορίζοντες. Νομίζω ότι με τη συμμετοχή τους στην ανακεφαλαιοποίηση αλλά και στις διοικήσεις, προσπαθούμε να επηρεάσουμε αυτόν τον μακροπρόθεσμο ορίζοντα που θέλουμε. Άρα για να μειώσουμε το χρέος, θέλαμε να φέρουμε και ξένους επενδυτές.

Εσείς τι μας λέτε; Ότι δεν θέλαμε ή λέγατε ότι θα φέρετε περισσότερους; Και με ποια διαδικασία θα φέρετε; Να μας το εξηγήσετε, γιατί αλλιώς είναι μια κουβέντα που την ακούω, αλλά δεν καταλαβαίνω πραγματικά τι θέλετε να πείτε γι’ αυτό.

Συγχρόνως, εξασφαλίσαμε ότι το Ταμείο Χρηματοπιστωτικής Σταθερότητας θα έχει σημαντική επιρροή στις τράπεζες, είτε στις τράπεζες που έχει μεγάλο ποσοστό είτε με τις μετοχές που έχουν βέτο στις τράπεζες που δεν έχουν μεγάλο ποσοστό. Αυτό είναι το πλαίσιο του δικού μας συμβιβασμού. Είναι ένας συμβιβασμός που το ελληνικό κράτος, μέσω του Ταμείου Χρηματοπιστωτικής Σταθερότητας, έχει λόγο, μπορεί να περάσει τις εξελίξεις. Είναι ένα πλαίσιο όπου ήρθαν και καινούργιοι επενδυτές και άρα δεν αυξήθηκε το χρέος όσο θα μπορούσε. Είναι ένα πλαίσιο όπου υπάρχει η δυνατότητα μέσα από EBRD και IFC να ασκείται μαζί με το Ταμείο Χρηματοπιστωτικής Σταθερότητας μια πραγματική πολιτική, όπου το δικό μας τραπεζικό σύστημα θα μπορέσει να αλλάξει πορεία, να επενδύει περισσότερο στην πραγματική οικονομία και λιγότερο σε δομημένα ομόλογα, σε παράγωγα και όλα αυτά τα πράγματα και τα εργαλεία, που οδήγησαν στην κρίση του 2008.

Το θέμα της Finance Bank που με ρωτήσατε –και έχετε δίκιο, κύριε Λοβέρδο, από παράλειψη δεν απάντησα στην πρωτολογία μου- είναι ένα δύσκολο ζήτημα. Ρωτάτε και αν ήταν καλή η πρώτη απόφαση απόκτησης και αν ήταν με καλό τρόπο μετά η πώλησή της, αν κερδίσαμε από το ένα και αν κερδίσαμε από το άλλο. Πρέπει να σας πω ότι είναι μια δύσκολη ερώτηση. Η αποτίμηση για τη Finance Bank ίσως θα έπρεπε ήδη να είχε γίνει από τις προηγούμενες κυβερνήσεις. Η πώληση του 40% της Finance Bank είχε αποφασιστεί από την προηγούμενη ανακεφαλαιοποίηση του 2013, αλλά λόγω των δυσμενών συνθηκών.

**ΧΡΗΣΤΟΣ ΣΤΑΪΚΟΥΡΑΣ:** Κάτω από το 50%.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν θα το δεχθώ αυτό. Αυτό το παιχνιδάκι όπου πάντα διακόπτετε, πρέπει να τελειώσει. Χρήστο, εγώ δεν σε διακόπτω σχεδόν ποτέ και έχεις βρει το καινούργιο να διακόπτεις συνέχεις, μαζί με τον κ. Δένδια και μαζί με άλλους.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, παρακαλώ.

Κύριε Σταϊκούρα, σας παρακαλώ.

**ΜΑΥΡΟΥΔΗΣ ΒΟΡΙΔΗΣ:** Εγώ διέκοπτα πάντα.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Σωστά.

Αλλά όπως είπε ο Τσώρτσιλ «δεν υπάρχει τιμή να είστε με συνέπεια λάθος».

**ΜΑΥΡΟΥΔΗΣ ΒΟΡΙΔΗΣ:** Είπε κάτι για τον Τσώρτσιλ.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Θέλω να σας πω για την Finance Bank ότι υπήρχε το εξής πρόβλημα. Ενώ πήγαινε καλά η Finance Bank δεν μπορούσε να μεταφέρει τα κέρδη της στην Ελλάδα και άρα δεν βοηθούσε την Εθνική -όσο θα μπορούσε σε άλλες συνθήκες- οπότε αυτή η πώληση που έγινε, μάλλον ήταν συμφέρουσα. Σε όλα αυτά δεν παίρνω ισχυρή θέση, γιατί νομίζω ότι υπάρχουν καλά επιχειρήματα και από τις δυο πλευρές. Νομίζω ότι το τίμημα που πήραμε ήταν αρκετά καλό, δεδομένου του φόβου που θα μπορούσε να έχει κανένας και για τις προοπτικές της τουρκικής οικονομίας γενικότερα και της προοπτικής μιας υποτίμησης της τουρκικής λίρας.

Για τον κ. Καρρά να πω ότι δεν καταλαβαίνω αυτό που είπε για τα CoCos, ενώ συμφωνώ μ’ αυτά που είπε για τις προνομιούχες μετοχές και για αυτά που είπε για τη Finance Bank. Νομίζω ότι αυτό το 8% που έχουμε από τα CoCos -που αν δεν μπορούν οι τράπεζες να το αντέξουν αυτό το 8% μετατρέπονται οι μετοχές σε κανονικές μετοχές με όλα τα δικαιώματα των κανονικών μετοχών και σε αξία 116% της τιμής- είναι μια λύση που δίνει μία ασφάλεια για το ελληνικό τραπεζικό σύστημα στο μέλλον.

Αυτά, κύριε Πρόεδρε.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Υπουργέ.

**ΧΡΙΣΤΟΣ ΔΗΜΑΣ:** Σε μένα δεν απαντήσατε.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Είπα στην αρχή. Ήμουν πολύ συγκεκριμένος. Έχω απαντήσει πάρα πολλές φορές και για το παράλληλο πρόγραμμα και για την εποχή πριν από τον Ιούλιο. Δεν θα κάνω κάθε φορά αυτήν τη συζήτηση για να λέγεται στα δελτία των 20.00΄ αυτό που θέλετε να ακούσετε.

**ΧΡΙΣΤΟΣ ΔΗΜΑΣ:** Δεν έχετε απαντήσει. Ούτε για τις απολύσεις απαντήσατε.

**ΜΑΥΡΟΥΔΗΣ ΒΟΡΙΔΗΣ:** Για την εξεταστική που ζητούσατε;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Γι’ αυτό που ρωτάτε, απάντηση έδωσα στο «REAL». Μπορείτε να τη διαβάσετε.

**ΜΑΥΡΟΥΔΗΣ ΒΟΡΙΔΗΣ:** Μια και είστε εδώ, δεν τα επαναλαμβάνετε;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Αφού με προκαλείτε, να απαντήσω, παρ’ όλο που με κατηγορείτε ότι δεν έχω χιούμορ. Είπα ότι παλαιότερα πείραζα την κ. Κωνσταντοπούλου, ότι έχει ανακαλύψει τον δικαστικό δρόμο προς τον σοσιαλισμό. Είπα πως ελπίζω ότι ο κ. Μητσοτάκης δεν έχει αποκαλύψει το δικαστικό δρόμο προς τον ακραίο νεοφιλελευθερισμό.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Δένδια, έχετε τον λόγο.

**ΝΙΚΟΛΑΟΣ ΔΕΝΔΙΑΣ:** Κύριε Υπουργέ, δεν θα μακρηγορήσω καθόλου.

Μου υπενθυμίζουν εδώ οι συνάδελφοι -και δυστυχώς το θυμάμαι κι εγώ- ότι είχατε υπογράψει την πρόταση για εξεταστική, τότε, για τη δεύτερη κεφαλαιοποίηση.

**ΜΑΥΡΟΥΔΗΣ ΒΟΡΙΔΗΣ:** Ήταν η εξεταστική για τον σοσιαλισμό. Ήταν άλλη αυτή.

**ΝΙΚΟΛΑΟΣ ΔΕΝΔΙΑΣ:** Έχω την εντύπωση, λοιπόν, ότι εν πάση περιπτώσει, αφού έχετε ίχνη ότι ξαναβρίσκετε λίγο το χιούμορ σας, ίσως θα ήταν καλό πέραν της επανεύρεσης του χιούμορ να πείτε «με συγχωρείτε, κακώς πράξαμε». Δεν είναι κακό, ξέρετε. Δεν είναι κακό να λέμε ότι κάτι το κάναμε λάθος.

Επίσης, πρέπει να παρατηρήσω ότι αν δω τις πέντε ερωτήσεις, τις οποίες οι κύριοι συνάδελφοι σας έθεσαν, δεν έχουμε λάβει τις απαντήσεις σας για τη δεύτερη και την πέμπτη ερώτηση.

Η δεύτερη ερώτηση που αφορούσε τη Finance Bank στην οποία υπάρχει…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** …(δεν ακούστηκε).

**ΝΙΚΟΛΑΟΣ ΔΕΝΔΙΑΣ:** Μισό λεπτό. Δεν είπα δεν το καλύψατε. Είπα δεν απαντήσατε. Είναι διαφορετικό το «λέω» και είναι διαφορετικό το «απαντώ».

Εδώ σας ρωτώ ευθέως: Υπήρξε συμφέρουσα, ασύμφορη ή ουδέτερη;

Αυτό που θα περίμενα εγώ από εσάς, ως Υπουργό Οικονομικών, είναι να μας πείτε και κάτι παραπάνω συνολικά για τις συνέπειες που υπάρχουν για τα υποκαταστήματα των ελληνικών τραπεζών εκτός Ελλάδος, το γεγονός δηλαδή –για να μην κοροϊδευόμαστε, κυρίες και κύριοι συνάδελφοι, σ’ αυτήν την Αίθουσα- ότι οι ελληνικές τράπεζες και γενικώς η ελληνική οικονομία, υφίσταται έναν βίαιο ακρωτηριασμό. Επιστρέφει μέσα στα σύνορα της μικρής Ελλάδας. Αυτή είναι η πραγματικότητα. Ξέρετε πολύ καλά και ξέρει και η Κυβέρνηση πολύ καλά και ξέρουν όλοι πολύ καλά, ότι ο ρόλος του τραπεζικού συστήματος, των υποκαταστημάτων των ελληνικών τραπεζών εκτός Ελλάδος, βεβαίως, ήταν πολλαπλός.

Αυτό το οποίο συμβαίνει αυτήν τη στιγμή, η βίαιη αποκοπή όλης αυτής της προσπάθειας που ξεκίνησε στις αρχές και τα μέσα του 2000, είναι κάτι τραγικό για την ελληνική οικονομία και είναι κάτι ιδιαίτερα βαρύ για την πατρίδα και την προσπάθειά της για το μέλλον.

Και ο ρόλος της χώρας μας στην ευρύτερη βαλκανική και στην οικονομία της Ανατολικής Ευρώπης, από έναν ρόλο αυξανόμενο και με αυτοπεποίθηση, παύει να υπάρχει. Για όλο αυτό, δεν σχολιάσατε το παραμικρό.

Επίσης, δεν απαντήσατε ευθέως, τουλάχιστον όπως εγώ το κατάλαβα -βεβαίως βάλατε τα 5 δισεκατομμύρια- στο πέμπτο ερώτημα: Θα προκύψει στο πλαίσιο της ανακεφαλαιοποίησης κάποιου είδους ζημιά για το ελληνικό δημόσιο; Δεν μας το είπατε καθαρά. Μπορείτε να μας πείτε ευθέως αν θα προκύψει ή δεν θα προκύψει ζημιά για το ελληνικό δημόσιο; Διότι η απάντησή σας, θα μου επιτρέψετε να σας πω, ήταν μια απάντηση χρήσης αριθμών. Επί της ουσίας, ζημιά θα έχουμε; Ναι ή όχι; Μπορείτε να μας το πείτε; Θα θέλαμε να έχουμε στα Πρακτικά την απάντηση του Υπουργού Οικονομικών επί σαφέστατου ερωτήματος. Η ζημιά του δημοσίου, δεν είναι απλό πράγμα, ξέρετε.

Από εκεί και πέρα, συζητάμε αν φταίμε, ποιος φταίει, αν θα μπορούσε να αποφευχθεί και λοιπά. Αλλά εδώ υπάρχει μία σαφής ερώτηση: Μπορώ να έχω σας παρακαλώ, κύριε Υπουργέ, μετά από μισή ώρα ομιλίας σας στην Αίθουσα, τη σαφή απάντησή σας, τουλάχιστον, για τα Πρακτικά;

Καταλήγω για το εξής: Παρακολουθώ και στη δευτερολογία σας λόγο υποστηρικτικό για τον ρόλο των funds στη σύγχρονη οικονομία.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ίσα ίσα, εγώ είπα για το EBRD…

**ΝΙΚΟΛΑΟΣ ΔΕΝΔΙΑΣ:** Κατ’ αρχάς, για την EBRD –μια και το είπατε- εάν θυμάμαι καλά, εγώ ως Υπουργός Ανάπτυξης είχα υπογράψει την αίτηση για να έρθει η EBRD στην Ελλάδα και μάλιστα χρειάστηκε και μια ολόκληρη διαδικασία γιατί, όπως ξέρετε, η Ελλάδα ήταν αναπτυγμένη οικονομία και χρειαζόταν μια ολόκληρη συζήτηση για το εάν η EBRD πρέπει να έρθει ή να μην έρθει.

Όμως πρέπει να σας πω ότι την επένδυση από την EBRD, ενώ τη χαίρομαι –άλλωστε εμμέσως την προκάλεσα διά της υπογραφής μου- δεν μπορεί να με ανακουφίσει. Δηλαδή, αν έχουμε τα funds και την EBRD δεν μπορώ να πω «α, τι ωραία, μετέχει και ο ιδιωτικός τομέας».

Είναι φανερό, κύριες και κύριοι συνάδελφοι, ότι ουδείς εμπιστεύεται την Κυβέρνησή σας. Ουδείς, εκτός αν έχει βραχυχρόνιες ή έστω μεσοχρόνιες προοπτικές, έρχεται μακροπρόθεσμα να βάλει τα λεφτά του στην Ελλάδα. Θυμάστε τους καιρούς που ερχόντουσαν ξένες τράπεζες και αγόραζαν ελληνικές τράπεζες ή έμπαιναν στο κεφάλαιο των ελληνικών τραπεζών και άνοιγαν δεκάδες υποκαταστήματα στην Ελλάδα; Τώρα δεν υπάρχει τίποτα. Όλα αυτά εξαφανίστηκαν. Έξι τράπεζες νομίζω έχουν μείνει στην Ελλάδα, από τις δεκαεννέα που υπήρχαν, συν διάφορα γραφεία.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** …(δεν ακούστηκε)

**ΝΙΚΟΛΑΟΣ ΔΕΝΔΙΑΣ:** Όχι, αυτό δεν είναι επί των ημερών σας. Ένα λεπτό. Δεν έγινε επί των ημερών σας. Επί των ημερών σας, όμως, θα μπορούσε να γίνει κάτι άλλο και χάσατε την τεράστια ευκαιρία να το κάνετε, με τη δεύτερη ανακεφαλαιοποίηση στο επίπεδο που είχε φτάσει, να ξεκινήσουμε για μια ανάκαμψη του τραπεζικού τομέα που είχε αρχίσει για όλη την υπόλοιπη οικονομία.

Δεν ευθύνεστε εσείς για την ύφεση που υπέστη η ελληνική οικονομία από το ΄10 μέχρι το ΄14. Δεν μασάω τα λόγια μου. Εσείς ευθύνεστε, διότι ανακόψατε την ανάκαμψη της ελληνικής οικονομίας το ΄14 και την ξαναγυρίσατε στην ύφεση. Αυτή είναι η δική σας ευθύνη.

Και για εμάς, το 25% απώλεια του ΑΕΠ είχε συγκεκριμένες αιτίες –οικονομολόγος είστε, το ξέρετε- ήταν απολύτως αναμενόμενο. Δεν γινόταν αλλιώς στην πραγματικότητα. Θα μπορούσε να είναι λάθος, να γίνει λίγο καλύτερη και λοιπά. Όμως, δεν μπορούσε να υπάρχει διόρθωση, χωρίς να υπάρχει πτώση του ΑΕΠ. Τώρα αυτά μην τα συζητάμε. Μπορεί ο μεν μεσαίος Έλληνας πολίτης να ακούει αυτά τα περίεργα πράγματα και να λέει «τι λένε αυτοί τώρα», αλλά αυτά ήταν πράγματα τα οποία ήταν περίπου by the book, με ορισμένα λάθη κατά την εκτέλεση που έχουν ομολογηθεί από όλους τους παράγοντες.

Εσείς, όμως -και είναι βαριά η κουβέντα που θα σας πω- ενεργήσατε εγκληματικά. Ιδίως, δε, κατά το πρώτο εξάμηνό σας, το εξάμηνο Βαρουφάκη, αυτό που κάνατε ήταν τρομερό και το ξέρατε. Το ξέρατε γιατί είστε οικονομολόγος. Και οφείλατε, κύριε Υπουργέ –και σας το λέω προσωπικά, γιατί επιτρέψτε μου να πω ότι σας συμπαθώ και σας εκτιμώ, ανεξαρτήτως των διαφορών που έχουμε στις απόψεις- να έρθετε εδώ εσείς –εσείς, που είστε σήμερα εδώ- και να καταψηφίσετε την Κυβέρνηση στις απόψεις Βαρουφάκη. Και δεν το πράξατε. Υπήρξατε, στην καλύτερη περίπτωση, σιωπηρός παραστάτης σε άλλο Υπουργείο και αυτό σας καθιστά συνένοχο γιατί ήταν στιγμές εθνικής ευθύνης.

Αυτή είναι η πραγματικότητα, δυστυχώς. Και γι’ αυτό η Κυβέρνησή σας, η Κυβέρνηση ΣΥΡΙΖΑ-ΑΝΕΛ, θα απολογηθεί στον ελληνικό λαό και θα απολογηθεί πολύ σύντομα. Και αυτά που σας έδωσα ως αντίληψη του ελληνικού λαού για τον ρόλο της Κυβέρνησής σας και για το τι κάνετε, έχουν να κάνουν με την έναρξη αντίληψης της αλήθειας, η οποία πολύ γρήγορα θα οδηγήσει και σε αποχώρηση της Κυβέρνησής σας και επιτέλους στη δικαίωση των προσδοκιών σας για το «sabbatical», το οποίο βλέπω ότι από εδώ το φέρνετε από εκεί το φέρνετε, όλο και το θέλετε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Δένδια.

Θέλετε να απαντήσετε, κύριε Υπουργέ;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Θα είμαι πολύ σύντομος.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Εγώ είμαι περήφανος γι’ αυτό που προσπάθησε ο ΣΥΡΙΖΑ. Είμαι περήφανος που προσπάθησε να αλλάξει τα πράγματα στην Ελλάδα και στην Ευρώπη. Είμαι περήφανος που τώρα το πρόγραμμα αυτό του ΣΥΡΙΖΑ για αλλαγή στην οικονομική και χρηματοοικονομική αρχιτεκτονική της Ευρώπης, το ακούμε από την Πορτογαλία και την Ισπανία μέχρι και την Ιταλία.

Διαβάστε την «LA REPUBBLICA» σήμερα, να δείτε πόσο μεγάλη αλλαγή υπάρχει από πέρυσι τέτοια εποχή, ότι οι πολιτικές των τελευταίων τριάντα χρόνων έχουν αμφισβητηθεί και από τη σοσιαλδημοκρατία πια, όχι πάντα από τη δικιά μας, αλλά σε ευρωπαϊκό επίπεδο, ότι αξίζει να προσπαθήσεις να αλλάξεις τα πράγματα, αξίζει να μην παίρνεις όλα τα πράγματα δεδομένα, αξίζει να μην υποκύπτεις σε εκβιασμούς τύπου «μην κάνεις αυτό γιατί θα σου ρίξω το χρηματοπιστωτικό σύστημα, μην κάνεις αυτό γιατί θα πέσουν οι μετοχές».

Το ξέρουμε οι αριστεροί αυτό το πράγμα. Το ξέρουν οι αριστεροί καθηγητές Πανεπιστήμιου με τις αξίες που έχουν εδώ και εκατόν πενήντα χρόνια που αν δεν υπήρχαν στο πλάι των εργαζομένων, δεν θα είχαμε ούτε κοινωνικό κράτος, ούτε προοδευτικό φορολογικό σύστημα, ούτε δικαιώματα.

**ΜΑΥΡΟΥΔΗΣ ΒΟΡΙΔΗΣ:** Η Δεξιά έκανε το κοινωνικό κράτος!

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ελπίζω να μην οραματίζεστε αυτά να επιστρέψουν.

Δεν είμαι και τόσο απαισιόδοξος όσο είναι ο κ. Δένδιας. Νομίζω ότι υπάρχει ένα σχέδιο, ότι ακριβώς επειδή έχουμε έναν οδικό χάρτη και αυτό που έγινε με την Finance Bank είναι αναστρέψιμο. Νομίζω ότι το σχέδιο των τεσσάρων συστημικών τραπεζών είναι να είναι γεωγραφικές τράπεζες, πέρα από την Ελλάδα. Νομίζω ότι έχουν πάρα πολλές προοπτικές αυτό να το ανακτήσουν ξανά. Δεν είμαι καθόλου σίγουρος ότι αν τα πράγματα πάνε καλά σε δέκα χρόνια, δεν θα είναι και αυτές οι τέσσερις τράπεζες με σημαντική παρουσία στα Βαλκάνια. Και δεν είμαι απαισιόδοξος ότι θα χάσει το ελληνικό δημόσιο από αυτήν την ανακεφαλαιοποίηση.

Θεωρώ ότι με τον τρόπο που το κάναμε εξασφαλίσαμε με τον καλύτερο τρόπο τη συμμετοχή μας. Έχω κάθε προσδοκία ότι θα περάσουμε με αξία το 5,7 που δώσαμε. Δεν μπορώ να σας υποσχεθώ ότι θα περάσουμε και τα 25 δισεκατομμύρια με τις δικές σας απώλειες, για τις οποίες σας ρώτησα και σας προκάλεσα να μου πείτε τι σχέδιο είχατε για αυτά τα 25 δισεκατομμύρια όταν στο τέλος της δικής σας κυβέρνησης η αξία είχε πάει από τα 25 δισεκατομμύρια του Ταμείου Χρηματοπιστωτικής Σταθερότητας στο 11.

Μου είπατε τον δικό σας νόμο, που -παρ’ όλο που έχει και θετικά σημεία- δεν νομίζω ότι είναι μια συνολική απάντηση στο θέμα των κόκκινων δανείων. Δεν ξέρω αν είναι αυτή η θέση πολλών οικονομολόγων. Άρα, δεν είχατε απαντήσει εσείς στην ερώτηση: «Εσείς πώς θα βγάζατε τη ζημιά των 25 δισεκατομμυρίων στις τράπεζες με τη δική σας πολιτική;». Τίποτα δεν άκουσα γι’ αυτό στο παραλήρημα μερικών ομιλητών σας.

**ΝΙΚΟΛΑΟΣ ΔΕΝΔΙΑΣ:** Next time.

**ΜΑΥΡΟΥΔΗΣ ΒΟΡΙΔΗΣ:** Όλα τα άκουσες, απλώς δεν ακούς καλά. Είναι θέμα ακοής τελευταία.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Άρα νομίζω ότι δεν είναι εύκολα τα πράγματα. Δεν θριαμβολογούμε, αλλά νομίζω ότι έχουμε όλο το πλαίσιο για να μπορέσουμε να φέρουμε την οικονομία πίσω στην ανάπτυξη και να παρεμβαίνουμε στα ευρωπαϊκά δεδομένα με διαφορετικές πολιτικές και -κύριε Βορίδη- με έναν δίκαιο τρόπο με αναδιανομή, γιατί μπορεί να έχετε την αυτογνωσία ότι υποστηρίζετε την εργατική τάξη, πρέπει να σας πω, όμως, ότι δεν είναι το κοινό αίσθημα στην υπόλοιπη Ελλάδα αυτό.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΧΡΙΣΤΟΣ ΔΗΜΑΣ:** Ενώ για εσάς είναι…

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και το ν.3126/2003 «Ποινική ευθύνη των Υπουργών», όπως ισχύει, πρώτον, στις 18-2-2016 ποινική δικογραφία που αφορά τον Πρωθυπουργό κ. Αλέξη Τσίπρα και, δεύτερον, στις 22-2-2016 ποινική δικογραφία που αφορά στον τέως Αναπληρωτή Υπουργό Πολιτισμού, Παιδείας και Θρησκευμάτων, κ. Νίκο Ξυδάκη.

Κηρύσσεται περαιωμένη η συζήτηση της υπ’ αριθμόν 11/7/3-12-2015 επίκαιρης επερώτησης των Βουλευτών της Κοινοβουλευτικής Ομάδας της Νέας Δημοκρατίας προς τον Υπουργό Οικονομικών, σχετικά με την αναγκαιότητα και διαδικασία ανακεφαλαιοποίησης των πιστωτικών ιδρυμάτων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 21.12΄ λύεται η συνεδρίαση για αύριο,ημέρα Τρίτη 23 Φεβρουαρίου 2016 και ώρα 18.00΄, με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**